**ПРОТОКОЛ ОТ ТРИНАДЕСЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 19 септември 2016 година, начало 09:00 часа**

От общо 51 общински съветници присъстваха 49, отсъстваха: д-р Кристиян Иванов и Георги Георгиев.

Заседанието бе открито и ръководено от чл.-кор. проф. Христо Белоев.

**Чл.-кор. проф. Хр. Белоев:** Дневният ред е обявен от 50 точки. След заседанието на председателския съвет е постъпила допълнително молба от Бойко Никифоров, който желае да се изкаже по актуален проблем свързан със замърсяването на въздуха. Тъй като в 50-та точка е допуснато, е записано изказване на Светлозар Ангелов предлагам да добавим и на Бойко Никифоров, но ще го подложа на гласуване. По дневният ред други допълнения има ли? (коментар от зала не се чува) Да, да, ще го пуснем и това. Не виждам. Кворум има, но все пак да пуснем проверка на кворума. 39 общински съветници има, ръчно Нина Крушева и Мирослав Славчев. Устройствата проверете. Ръчно има още два, трима, четири, пет, седем още допълнително. Така по точка 50-та предлагам да гласуваме изказване и на Бойко Никифоров. РФежим на гласуване. Ръчно гласува Мирослав Славчев. Ако има устройства да ги проверят, които не работят.

**КВОРУМ – 43. С 31 гласа „за”, 4 „против” и 7 „въздържали се” се прие предложението.**

**Чл.-кор. проф. Хр. Белоев:** Като цяло гласуваме дневния ред. Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” така се прие следния**

**ДНЕВЕН РЕД:**

1. Приемане на декларация
2. **К.Л.305** Информация за финансово-икономическото състояние на търговските дружества, в които Община Русе не е единствен собственик на капитала, за отчетната 2015 г.
3. **К.Л.303** Откриване на процедура за приватизация на застроен поземлен имот намиращ се в Източна промишлена зона, ул. Потсдам №1, гр. Русе, АОС №7438/12.05.2015г. с площ от 18 968 кв.м.
4. **К.Л.304** Допълване на Годишния план за работа по приватизация за 2016 г. и откриване на процедура за приватизация на поземлен имот със застроената в него едноетажна полумасивна сграда, АОС №8061/19.07.2016 г. в с. Тетово, Община Русе
5. **К.Л. 336** Упълномощаване на представителите на Община Русе за участие в общото събрание на акционерите на „Проект Русе“ АД, което ще се проведе на 19.09.2016 година
6. **К.Л.318** Безвъзмездно придобиване на право на собственост от страна на Община Русе, върху имот – частна държавна собственост, представляващ сграда с идентификатор 63427.1.64.12 по кадастралната карта и кадастралните регистри на гр. Русе, с адрес: гр. Русе, ул. „Алеи Възраждане“ №2, по реда на чл.54 от Закона за държавната собственост (ЗДС)
7. **К.Л.319** Безвъзмездно придобиване на право на собственост от страна на Община Русе, върху движими вещи – държавна собственост, представляващи мелнично оборудване, разположено в сграда с идентификатор 63427.1.64.12 по кадастралната карта и кадастралните регистри на гр. Русе, с адрес: гр. Русе, ул. „Алеи Възраждане“ №2, по реда на чл.63 от Закона за държавната собственост (ЗДС)
8. **К.Л.321** Учредяване безвъзмездно право на управление върху общински недвижим имот в град Русе, ул. „Ангел Кънчев“ №1 на Национален осигурителен институт, за нуждите на Районно управление „Социално осигуряване“ – Русе
9. **К.Л. 330** Учредяване безвъзмездно право на управление върху част от недвижим имот-публична общинска собственост, намиращ се в град Русе, кв. „Средна кула“, ул. Йордан Йовков“ №12 на Областна дирекция на МВР – Русе
10. **К.Л.320** Придобиване в собственост на Община Русе на недвижим имот-държавна собственост, намиращ се в гр. Русе, кв. ДЗС, по реда на чл. 54 от ЗДС
11. **К.Л.322** Учредяване право на пристрояване за изграждане на асансьор към съществуваща сграда с идентификатор 63427.2.1869.3 по кадастралната карта и кадастралните регистри на гр. Русе, с адрес: в гр. Русе, ул. „Оборище“ №23
12. **К.Л.323** Откриване на процедура за провеждане на публичен търг с явно наддаване за продажба на общински движими вещи, представляващи 165 броя контейнери тип ракла с вместимост 1,10 куб. м.
13. **К.Л.324** Съгласие за продажба на общински терен от 5,10 кв.м. по улична регулация, приобщен къмУПИ IV-305 в кв. 21 по регулационния план на кв. „Долапите“, град Русе
14. **К.Л.325** Съгласие за продажба на общински терен от 9 кв.м. по улична регулация, приобщен къмУПИ XI-1861 в кв. 226 по регулационния план на град Русе
15. **К.Л. 326** Откриване на процедура за провеждане на публичен търг с явно наддаване за продажба на общински имот в гр. Русе, ул. „Кръстец” №25
16. **К.Л. 327** Съгласие за възстановяване право на собственост чрез обезщетяване със земеделска земя по реда на чл. 45ж от ППЗСПЗЗ, във връзка с §27, ал. 2, т. 3 от ПЗР на ЗИДЗСПЗЗ и представляващи поземлени имоти с идентификатори 63427.34.40, 63427.35.9 и 63427.46.70 в землището на град Русе
17. **К.Л. 328** Откриване на процедура за провеждане на публичен търг с явно наддаване за продажба на недвижим имот-частна общинска собственост, намиращ се в гр. Русе
18. **К.Л. 329** Съгласие относно учредяване на право на прокарване през общински поземлени имоти за изграждане на присъединителни топлопроводи в полза на “Топлофикация Русе” – ЕАД, срещу задължението от тяхна страна да изградят за своя сметка присъединителен топлопровод, абонатна станция, отопление и вентилация на зала за тенис на маса в СК „Ялта“, собственост на Община Русе
19. **К.Л.314** Провеждане на публичен търг с явно наддаване за отдаване под наем на части от терени публична общинска собственост за разполагане на преместваеми обекти по чл.56 от ЗУТ
20. **К.Л.315** Отдаване под наем на част от сграда - публична общинска собственост като лекарски кабинет
21. **К.Л.302** Предоставяне за управление на поземлени имоти в горски територии – собственост на Община Русе на ОП „Паркстрой - Русе“
22. **К.Л. 331** Отдаване под наем на имот от общински поземлен фонд без търг или конкурс
23. **К.Л.309** Предоставяне на информация за текущото изпълнение на бюджета на Община Русе към 30.06.2016 г.
24. **К.Л.310** Изменение на бюджета на Община Русе към 30.06.2016 г.
25. **К.Л.311** Корекция на бюджета на Община Русе за 2016 г.
26. **К.Л.312** Приемане на актуализирана бюджетна прогноза 2017-2019 г. – местни дейности на Община Русе и приложения
27. **К.Л.313** Допълване на списъка на лицата и длъжностите, имащи право на транспортни разходи, съгласно чл. 43, ал. 1 от ПМС №380/29.12.2015 г. от Бюджет 2016 г., утвърден с Решение на Общински съвет №102/01.02.2016 г. – Приложение №18
28. **К.Л.316** Приемане на Наредба за изменение и допълнение на Наредба №18 за обществения ред при ползване на превозни средства на територията на Община Русе
29. **К.Л. 332** Определяне размера на данъка върху таксиметров превоз на пътници
30. **К.Л.299** Съгласие Община Русе да издаде запис на заповед, без протест и разноски в полза на МОН, Управляващ орган на Оперативна програма „Наука и образование за интелигентен растеж“ ГД „Структурни фондове и международни образователни програми“
31. **К.Л.301** Съгласие на Община Русе да издаде Запис на заповед, без протест и разноски в полза на Министерство на труда и социалната политика, управляващ орган на Оперативна програма „Развитие на човешките ресурси“ 2014-2020
32. **К.Л.317** Съгласие на Община Русе да издаде Запис на заповед, без протест и разноски в полза на Министерство на енергетиката, Програмен оператор по Програма BG04 „Енергийна ефективност и възобновяема енергия”, финансирана от финансовия механизъм на Европейското икономическо пространство 2009-2014
33. **К.Л.306** Решение за допълнение на Решение № 219 прието с протокол № 9 от 19.05.2016 г.
34. **К.Л. 333** Приемане на Наредба за условията и реда за записване, отписване и преместване на деца в общинските детски градини на територията на Община Русе
35. **К.Л. 334** Приемане на Наредба за условията и реда за вписване на данни в регистъра на общинските детски градини и центрове за подкрепа за личностно развитие в община Русе
36. **К.Л. 335** Решение за дейността на обслужващите звена – общински Центрове за подкрепа за личностно развитие на територията на Община Русе
37. **К.Л. 337** Утвърждаване и дофинансиране на самостоятелни паралелки с пълняемост под задължителния минимум за учебната 2016/2017 година
38. **К.Л.292** Даване на Разрешение за изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.448 находящ се в местността „Касева чешма“, гр. Русе
39. **К.Л.293** Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение за имот с идентификатор 63427.227.6 в местност „Над линията“, землище на гр. Русе
40. **К.Л.294** Одобряване на подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод и захранващ ел. кабел ниско напрежение за имот с идентификатор 63427.43.20 в м. „Кадишева нива“, землище на гр. Русе
41. **К.Л.295** Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод и ел. кабел ниско напрежение за имот с идентификатор 63427.153.2354 в местност „Караач“, землище на гр. Русе
42. **К.Л.296** Одобряване на подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод ф 25 мм до имот с идентификатор 63427.9.527 в кв. „Долапите“, гр. Русе
43. **К.Л.297** Одобряване на подробен устройствен план /ПУП/ – Парцеларен план за техническа инфраструктура извън урбанизираната територия – газопроводно отклонение от съществуващ кранов възел в ПИ 236 до ПИ 000181 в м. „Боклоджа“, землище на с. Червена вода
44. **К.Л.298** Одобряване на подробен устройствен план /ПУП/ – Парцеларен план за техническа инфраструктура извън урбанизираната територия – ЕПО 20 кV и кабел средно напрежение към МТП – 300 кVА „Тракторен стан“ в м. „Гърков дол“, землище на гр. Русе
45. **К.Л.307** Даване на Разрешение за изработване на проект за подробен устройствен план – план за застрояване на поземлени имоти с идентификатори 63427.299.38 и 63427.299.39, находящи се в местността „Саръ баир“, гр. Русе
46. **К.Л.308** Даване на Разрешение за изработване на проект за подробен устройствен план – план за застрояване на имот № 503.1323 по плана на новообразуваните имоти на местност „Дрибак“4,5 с. Николово, Община Русе
47. **К.Л.300** Създаване на комисия, която да изработи Стратегия за реализация на електронното управление на Община Русе и план за изпълнение на тази стратегия в периода 2016-2020 г.
48. Определяне на представител на Общински съвет – Русе в Областния съвет за намаляване на риска от бедствия
49. Питания на общински съветници
50. Изказване на Светлозар Ангелов – вх.№ 644/2016 г.
51. Изказване на Бойко Никифоров

**1 Точка**

**Приемане на декларация**

**Г-н Дим. Кънчев:** Заповядайте, проф. Белоев.

**Чл.-кор. проф. Хр. Белоев:** Уважаеми колеги общински съветници, граждани на председателския съвет обсъдихме въпросите свързани със зачестилите обгазявания на град Русе, ще прочета буквално текста на декларацията, тъй като тя претърпя и някои корекции от последната редакция. Постоянната комисия по Земеделие и екология на свое редовно заседание на 12 септември тази година разгледа въпроса със зачестилите обгазявания в гр. Русе и взе решение да бъде приета декларация от Общинския съвет по този повод. Текстът на декларацията бе обсъден на Председателски съвет, проведен на 15 септември тази година, допълнен и подкрепен от председателите на всички групи в Общинския съвет. Съгласно чл. 21, ал. 2 от ЗМСМА в изпълнение на правомощията си общинският съвет може да приема декларации. Посоченият проблем със замърсяването на въздуха, освен че е въпрос от местно значение, е от голям обществен интерес. С оглед на това, на основание чл. 63, ал. 2, т. 1 и 3 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагаме общинският съвет да приеме следното

**Р Е Ш Е Н И Е:**

На основание чл. 21, ал. 2, във връзка с чл. 21, ал.1, т. 23 от ЗМСМА, Общински съвет – Русе реши:

1. Приема Декларация по повод зачестилите обгазявания в град Русе, както следва:

**Д Е К Л А Р А Ц И Я**

Ние, общинските съветници от Общински съвет – Русе, изразяваме своето дълбоко безпокойство от изнесените факти и констатации за замърсяване на въздуха. Съгласно Закона за местното самоуправление и местната администрация, общинският съвет определя изискванията за дейността на физическите и юридическите лица на територията на общината, които произтичат от екологическите особености на населеното място. По силата на това си правомощие, ние общинските съветници сме длъжни да заявим, че химическото замърсяване на въздуха от промишлените източници е основен проблем за град Русе през последните две години. Компетентните органи трябва ясно и точно да заявят на обществеността на град Русе кой замърсява въздуха, с какво и най-важното колко е опасно това за здравето на жителите на нашия град и в резултат да бъдат предприети неотложни действия за решаване на екологичните проблеми.

Ще работим и съдействаме за:

* предприемане на незабавни и конкретни действия от всички компетентни институции и лица, в това число Министерски съвет и министерствата, имащи отношение по тези проблеми, народните представители и Народното събрание с цел решаване на проблема с обгазяването на град Русе;
* изискване от МОСВ и Изпълнителна агенция по околната среда, наличната измервателна и сертифицирана техника за мониторинг на въздуха в града;
* осъществяване на контрол върху капацитета на дейността, както на посочената на пресконференция от РИОСВ-Русе фирма замърсител „Монтюпе“, така и на всички други евентуални замърсители на въздуха;
* организиране на кръгла маса и публично обсъждане от компетентни лица (вкл. независими експерти в областта на атмосферния въздух), относно замърсяването на въздуха и предприемане на мерки за ликвидиране на проблема.

Призоваваме Община Русе да оказва пълно съдействие на всички компетентни органи, работещи за решаване на проблема със замърсяването на въздуха на град Русе.

Общински съвет-Русе категорично се обявява против всякакъв вид замърсявания на въздуха на град Русе и заедно с кмета, неговия екип и общинска администрация ще води непримирима борба, използвайки всички възможни и позволени от закона действия за премахване на замърсяването на въздуха на град Русе и предотвратяване на опасността за живота и здравето на нашите съграждани.

Декларацията е подписана от всички предсатвители на групи в Общинския съвет.

**Г-н Дим. Кънчев**: Благодаря на проф. Белоев. Вносители са всички представители на групи, но все пак, ако иска някой да вземе отношение, моля. Господин кмета.

**Г-н Пл. Стоилов**: Уважаеми г-н Председател, уважаеми госпожи и господа общински съветници, уважаеми русенци, аз съм изключително доволен и благодаря на общинския съвет за тази категоричност, за това надпартийно обединение по един проблем, който е изключително важен и болезнен за русенци. Смятам, че чашата преля, няколко пъти го казвах, 3 години вече са твърде много, за да чакаме институциите сами да си свършат работата. След като гражданите на 13-ти изразиха ..., заявявайки своето конституционно право да се чуе техния глас, заявиха категорично позицията на русенци, която беше подкрепена от всички, включително и от мен, с цялата си наглост определени юридически лица, ръководени от определени хора на следващия ден, на по-следващия ден, включително и снощи имаме сигнали за замърсяване, продължават да се подиграват с русенци. Затова бях ясно и пределно категоричен, когато сезирах окръжния прокурор, те самите бяха в процедура също на самосезиране в резултат на гражданския протест, който категорично заяви позицията на русенци, подкрепяна от всички местни институции. И това, което няколко дни по-късно се обединяваме всички около него е, че този път няма да има компромис, тоя път няма да се забрави, тоя път след като времето завали и спре да мирише и се промени атмосферата няма да чакаме пак да стане 2017-та и пак русенци да кажат, че повече не може. Категоричен съм, в макар и ограничените ми правомощия по ЗМСМА по този проблем, ще използвам всички властови възможности, подкрепата на всички народни представители, подкрепата на министрите и този път ще стигнем докрай. Което означава категорично установяване на лицата, техните ръководители, които разрешават това беззаконие. По отношение на тях Прокуратурата знаете, че е образувала наказателно производство, което се наблюдава лично от главния прокурор, с когото повече от 30 минути разговарях, когато стартира процедурата. Имам уверението на всички министри, които имат отношение по проблема, че компромиси няма да бъдат правени. В събота направихме една среща на всички институции, имащи отношение по проблема за уточняване, организацията и взаимодействието. Присъства и окръжния прокурор, който заяви, че има образувано следствено дело, определен е следовател и се търсят виновните лица. И виждате, въпреки всичко с цялата си наглост тия хора продължават, защото вчера, снощи пак има сигнали. Значи, аз призовавам русенци да бъдат все така активни и за всеки сигнал да се подава незабавно информацията. Това, което имаме създадено като организация е, че при получаване на сигнал на телефона н общинска ..., на телефона на общинския дежурен, сигнала се проверява на место и от там се подава в РИОСВ, от където групата със специалисти отива на место и констатира проблема. Всичко това като събрана информация, като проверки, като констатации незабавно се предоставя в Окръжна прокуратура, респективно на следователя, извършващ следствените действия. Освен действията на Прокуратурата, която търси виновните лица си позволявам да информирам и вас, разбира се и русенци, че са стартирани процедури по изменение в комплексното разрешително на една от фирмите, за които се предполага, че е основния замърсител. Което означава, че тя ще трябва да приведе производството си в пълно съответствие с всички норми, за да не се допуска превишаване на допустимите норми на изпускане на емисии и те да не са вредни. Никой, по никакъв начин не може да окаже натиск върху мен, върху общинския съвет, върху русенци да направим повече компромис по тоя въпрос, това ви го заявявам от позицията на човек, на който русенци са гласували доверие да защитават техните интереси. И по този въпрос, считам че това, което в момента правим, всички обединени в една кауза просто трябва да отидем докрай. Верно, работят 800 човека, но не може да се тровят 80 000. И друг е въпроса тези 800 в какви условия работят? Затова съм изискал от Инспекцията на труда и от РЗИ проверки на место. И ако производството се докаже че е вредно да се приложат всички законови норми. Така, че работим в два аспекта: установяване на ръководителите, които са допуснали, допускат и разрешават техните фирми да тровят русенци и второ, фирмите, които тровят русенци или ще приведат производството в съответствие с екологичните норми, или ако трябва ще стигнем до затваряне. Мисля, че тук всички сме на една и съща позиция. Следобяд от 16:30 събирам при мен отново директорите на регионалните структури, с които уточняваме координацията и взаимодействието по искането на гражданите. Днеска от обяд на сайта на администрацията трябва да стартира ежедневно представяне на информация за емисиите изнесени ..., за вредните емисии, изобщо за чистотата на въздуха в предния ден. Това са данните от двете стационарни станции в Здравец и в Ялта, така че всеки гражданин всеки ден ще може да вижда какво има в района, в който живее и какво влиза в града. Натоварил съм заместник-кметът по комунални дейности Наталия Кръстева за това, така че ежедневно тази информация ще излиза. Имаме уверението на МОСВ, че ще пристигне мобилна станция, която е с качествата да установява вредните емисии по такъв начин, че констатираното да може да служи като доказателство и да издържи пред съда. Като искам да ви информирам, че това, което имам като последна информация от директора на РИОСВ, наложената санкция няма да е последната, ако продължат действия ще се премине към още по-строги и безкомпромисни мерки, включително затваряне и спиране на производство. Вярвам, че този път всички обединени около тази кауза ще си свършим работата. Позволявам си да припомня, че и на посещението си в Русе премиера също заяви, че никой, по никакъв начин няма как да оказва натиск. А такъв се е оказвал, аз лично съм имал разговор с бившия френски посланик, но няма как по никакъв начин някой да оправдава някакво бездействие и престъпление спрямо русенци. Институциите ще си свършат работата. Ако не я свършат аз съм заявил на всички, че щом не си вършат работата и трябва общината да им я върши да си подават оставките, тоя път съм категоричен и отиваме докрая.

**Чл.-кор. проф. Хр. Белоев:** Благодаря. От инициативен комитет е представен петиция „ Не на обгазяването на Русе“, която до този момент има 1210 подписа, но подписката продължава и гражданите на Русе са много активни в тази посока и ще окажат своята подкрепа за решаването на този проблем. Изказвания, ако има ... Да, заповядайте, Пазарджиев.

**Иво Пазарджиев:** Уважаеми г-н Председател, уважаеми г-н Кмете, уважаеми колеги общински съветници, от името на групата Патриотите-ВМРО-Глас народен, заявявам категорично, че ние ще подкрепим тази декларация, тъй като сме наясно колко сериозен е проблема със замърсяването на въздуха за нашия град. Русенци са изключително чувствителни на тази тема и е изключително обезпокояващо за нас, че през 2016-та година се прави паралел между сегашната ситуация и протестите на майките с количките в края на 80-те години от миналия век. Още миналата година ние от ВМРО сигнализирахме за този проблем, но за съжаление към него момент общинското ръководство неглижираше проблема. Обвинени бяхме, че всяваме напрежение сред русенци с оглед предстоящата предизборна кампания. Нещо повече, в общественото пространство бяха тиражирани нелепи слухове, че някой ходи да гори гуми в кварталите, за да всява напрежение сред русенци. Радвам се, че има промяна в поведението на кмета, радвам се за тази среща, която е проведена, тя беше изключително правилна и полезна, с окръжния прокурор, с директора на полицията, с всички отговорно институции. Следващото нещо, което трябва да бъде направено е Община Русе да престане да взема пари от Монтюпе. Господин Кмете, прекратете порочната практика тази фирма да бъде един от основните спонсори на Фондация „Русе – град на свободния дух“. Започнете малко по-сериозно да подбирате спонсорите на фондацията. Цинично беше допреди няколко дни логото на тази фондация беше на един от рекламните плакати, който стоеше на сградата на общината във връзка с предстоящо културно събитие от културния календар на града. Когато тази фондация е спонсор на общината за русенци, а и за мен като гражданин и общински съветник остава неприятното усещане, че контрола спрямо тях е бил занижен, заради спонсорствата. Благодаря за вниманието.

**Чл.-кор. проф. Хр. Белоев:** Да, кметът.

**Г-н Пл. Стоилов:** Когато един юрист говори неистини и чисто политически по тоя въпрос, човек просто се отвращава. Кметът не си е променил позицията, г-н Пазарджиев, Вие като юрист би трябвало да знаете чие задължение е контрола и опазване на въздуха в околната среда. Аз съм си направил труда за разлика от Вас да направя справка 3 години назад. Всеки месец има замърсяване. Защо миналата година ескалира точно преди изборите? Защо сега пак ескалира преди изборите? Защото има хора, които си позволяват да яхат този проблем така, както 4 години работиха срещу интересите на Община Русе и не ги интересуваше ще има ли зала, ще има ли пробив Кауфланд, ще има ли какво ли не. Уважаеми русенци, никой няма право да спекулира и се гаври с темата за въздуха и да я използва за политически цели, никой няма право. А това, че в момента чашата преля е в резултат на това, че ние толкова време чакахме някой да си свърши работата, е няма да я свърши без натиск. Затова сега се обединяваме всички и искаме проблема да бъде решен. Но Ви моля, не спекулирайте и не използвайте темата за политически цели, защото хората всичко виждат и всичко им е ясно. Къде бяхте януари миналата година, февруари, март, април? След като минаха изборите и край, всичко приключи. Сега пак има избори, пак се сещаме, че имаме проблем. Аз не искам догодина за другите избори отново някой да каже „Кмете, какво става, всяка година едно и също се повтаря“. И всички знаем, че това е от момента, в който се разшири производството на Монтюпе. Значи някой го е разрешил, някой е трябвало да контролира този, който произвежда спазва ли технологичните норми. Господин Пазарджиев, Община Русе не взема пари от Монтюпе, това са дарения. Вие колко дарения сте направили на Русе, Вие? Това са дарения, които отиват за русенци и това, че някой дарява на общината, не означава ... (коментар от зала не се чува) Никифоров, ще говорите като Ви дойде реда, защото Вие сте един от тия, които използват случая за лична реклама.

**Чл.-кор. проф. Хр. Белоев:** Моля, за тишина.

**Г-н Пл. Стоилов:** Що се отнася до гумите, информацията е категорична, направете си справка. Така, че това, че някой дарява на общината не означава, че някой нещо ще прикрива. Още повече, не заблуждавайте гражданите чия е отговорността за контрола на емисиите, които се изпускат. И недейте спекулира с това, че кмета е виновен за всичко в града. Да, аз си нося моя кръст, поемам негативите на всички институции, защото съм длъжен от позицията, която имам да направя така, че те да работят. И след като съм ги чакал толкова време и те не работят, затова вземам сега тая позиция. Но никога не бих си позволил да го правя това спекулативно. Ще кажа още нещо на гражданите, за нас е много важно да бъдете супер активни, но вижте всеки сигнал, който ние проверяваме се установява, че има и няколко, които просто на място като се отиде няма нищо. Затова ви моля да бъдем точни и обективни, защото в момента това, което правим, всеки сигнал, всяка проверка, всеки констативен протокол ще отива в Прокуратурата и ще служи на следствието, което трябва да се направи. Исках да кажа да не подаваме фалшиви и лъжливи сигнали. И пак казвам, използването на проблема за въздуха в Русе за политически цели, това което прави Пазарджиев е подигравка с русенци.

**Чл.-кор. проф. Хр. Белоев:** Други изказвания? Заповядайте, реплика, но да не влизаме в дебати. Декларацията беше много категорична, че се тръгва на борба срещу всички замърсители. И да не го превръщаме тук в арена на други страсти.

**Г-н Иво Пазарджиев**: Господин Кмете, не съм Ви вменил отговорност, казах че приветствам това, че сте си променил позицията. Казах ..., Вие самия казахте, че този проблем е от 3 години. Защо чак сега си променихте позицията? Също така казахте, че е имало натиск от посланик, спрямо Вас ли е бил тоя натиск от посланик и сигнализирахте ли компетентните органи, ако някой се е опитвал да Ви влияе? Аз също не искам повече този проблем да се повтаря дали преди, по време или след избори. Казахте, че няма да има компромиси, повече компромиси, няколко пъти го заявихте. Досега правили ли сте компромиси?

**Г-н Пл. Стоилов**: Пазарджиев, г-н Пазарджиев ...

**Чл.-кор. проф. Хр. Белоев:** Недейте по този начин, г-н Пазарджиев по-спокойно.

**Г-н Пл. Стоилов:** ... мисля, че сега нагледно пак показахте ...

**Чл.-кор. проф. Хр. Белоев:** Не се репликирайте.

**Г-н Пл. Стоилов:** ... сега нагледно пак показахте как един изключително важен въпрос може да се опорочи и станете ..., не искам да използвам точната дума. Значи, Вие влизате в лични политически дебати, които надхвърлят проблема. Да ме бяхте питали посланик Савие, когато на 15-ти ме пита защо заемам такава позиция какво съм му казал. Чак сега като хванахте репликата, старателно записвате да излезе сензация ли? Елементарно е това. И не съм си сменял позицията, откакто съм кмет по темата за въздуха. Направете си справки. По темата за въздуха и миналата година, и когато съм правил предизборна кампания, и първия, и втория път съм говорил едно и също. За разлика от други хора аз компромиси не правя с това, което русенци нямат право да получават. Не може да се прави компромис с въздуха, не може да се прави компромис със сигурността, със здравето и с живота на русенци.

**Чл.-кор. проф. Хр. Белоев:** Благодаря. Искам да помоля всички в залата да запазим добрия тон. Този проблем трябва да ни обедини вместо да ни разделя. Господин Михайлов.

**Проф. Н. Михайлов**: Уважаеми г-н Кмете, уважаеми г-н Председателю на Общинския съвет, уважаеми колеги общински съветници, нашата група е удовлетворена от това, че председателския съвет се съобрази с дискусиите, които станаха на комисията по екология и земеделие и ни представи една декларация. Благодаря Ви, господин Кмете, за това, което казахте като допълнителна информация. Ръководейки се само и единствено от това този документ да стане по-добър предлагам няколко ... Между другото вместо приказки искам да ви покажа няколко слайда от РЗИ, които показват какво е дереджето в нашия град. На първият слайд виждате, че в нашата област коефициента за смъртност е най-висок спрямо българските градове. Не знам дали се вижда добре, но с плътната синя линия е показано средното ниво за страната, а тези правоъгълници показват къде се намираме ние. На вторият слайд са почти същите данни, те са актуални, става дума за последната година 2015 г., изключително висок процент на смъртност. И на третият слайд, данни за заболеваемостта в нашата област. Искам да кажа, че в никакъв случай не правя внушение, че отговорник за тая ситуация е само завода Монтюпе. Просто искам да кажа, че това наистина е един изключителен въпрос, който ние заедно трябва да решим. Какви са моите забележки? Първо декларацията трябва да има някакъв адресат. Аз си представям, че трябва да я адресираме до председателя на министерския съвет, до председателя на Народното събрание, до министрите, съответно МОСВ и икономиката, защото по този начин след като се получи тая декларация са длъжни според действащите закони да ни отговорят какво мислят да правят. Второ, в декларацията има допусната, да я наречем редакционна забележка, казва се следното „ ... Ще работим и съдействаме за: изискване от МОСВ и Изпълнителна агенция-София по околната среда, наличната измервателна и сертифицирана техника за мониторинг на въздуха в града“, изречението не е добре построено. По-скоро трябва да стане така „Предоставяне от МОСВ и Изпълнителната агенция по околна среда София на измервателна и сертифицирана техника за мониторинг на въздуха в града“. Ние не може да кажем колко точно газ анализатори или каква измервателна техника трябва да се доставят, но от казаното от господин изискване от МОСВ и Изпълнителна агенция по околната среда, наличната измервателна и сертифицирана техника за мониторинг на въздуха в града кмета и от други колеги, които имат представа по този въпрос очевидно е, че такава техника трябва да бъде доставена и това трябва да се каже ясно и категорично. Третата ми забележка е ..., то вече кой ли спазва българския език, но атмосферен въздух е с голямо, просто атмосферен въздух. И най-важната ми забележка, моля ви да я подкрепите, настояваме за строги санкции спрямо нарушителите на закона и за лична отговорност на длъжностните лица, включително ръководителите и отговорниците за мониторинг и контролните органи. Искам да кажа, че вече е изминал доста голям период от време, аз досега не см чул някой от тях да бъде по някакъв начин наказан.

**Чл.-кор. проф. Хр. Белоев:** Господин Славчев.

**Г-н Пл. Стоилов:** Само бих помолил проф. Михайлов да предостави данни за Община Русе. (коментар от зала не се чува) Искам да знаете, че когато се коментират данните за Област Русе и за Община Русе разликата е огромна. Давам най-простия пример, безработицата в Община Русе е 4,5 – 4,6 до 5, а примерно във Вятово е 70%. Така, че тези данни на РЗИ могат да бъдат доста спекулативни, ако не касаят Община Русе иначе съм съгласен.

**Чл.-кор. проф. Хр. Белоев:** Да, декларацията е за общината. Господин Славчев.

**Г-н М. Славчев**: Уважаеми колеги, когато един текст е подкрепен от всички политически партии, аз очаквам въпросните политически партии да си говорят помежду си, да си провеждат съответните заседания и когато стоят зад един текст да стоят докрай. Не да излизаме в зала и да се опитаме тая декларация да я обърнем надолу с главата, да правим промени. Когато правихме заседание на общинския съвет, ние решихме тая декларация да не под формата да търсим адресат, а да декларираме какво ще направим ние като общински съветници. И текстът е „ Ние общинските съветници ще правим това , първо, второ, трето. И очаквам всички партии, поне не е лесно да се обединим, понеже сме различни зад един текст, когато все пак сме ..., когато сме го направили водени от общата кауза и от общите и от общото желание да спре замърсяването на града да си стоим зад подписите и зад текста да спрем да се опитваме да правим промени. Мисля, че текстът е достатъчно добър и достатъчно ясен, достатъчно категоричен и да остане във вида, в който е.

**Чл.-кор. проф. Хр. Белоев:** Да, Сашо Неделчев.

**Г-н Ал. Неделчев:** Благодаря, проф. Белоев. Уважаеми г-н Кмете, уважаеми колеги, уважаеми г-н Славчев, аз съм един от хората, които предложиха заедно с проф. Михайлов текст за допълнение на декларацията. А именно в частта, че настояваме за строги санкции спрямо нарушителите на закона и за лична отговорност на длъжностните лица, включително на ръководителите на отговорните за мониторинга и контрола органи. Вие сте против това ли? На тези, които 3 години бляха с извинение, на тези, които 3 години не осигуриха нужната апаратура, ще трябва ние днеска с декларации да им го казваме, че – „Ей хора, това ви е работата да имате апаратура да правите мониторинг и да вземате мерки“. И вие сте против да допълним декларацията с това наше искане да бъде потърсена отговорност, което е и законово изискване. Съжалявам, не мога да приема.

**Чл.-кор. проф. Хр. Белоев:** Да, благодаря. Тук обърнахме много на полемика. Значи тези предложения, ако 10 минути преди заседанието бяха предложени, ние щяхме да се съберем да ги обсъдим. Естествено, че една редакция настояване за строги санкции, тъй като може да го намерим като подтекст на други места, но това може да бъде включено, разбира се. Но относно адресата, ние говорихме на тази тема. Значи декларацията е наш ангажимент като общински съветници какво ще правим. И ние заедно с общинска администрация, заедно с всички институции в града трябва да направим необходимото, за да решим този проблем. А адресатите то ще ги има в извършване на другите действия. За да се реши проблема ние ще се насочим към различни министерства, към различни ведомства, то вече е започнала такава работа. Тази декларация показва нашата отговорност и в тази връзка е обсъждан въпроса дали да има адресат или да няма адресат. Участие в редакцията взеха от всички групи общински съветници и до последно тя беше редактирана, до последно беше редактирана. Разбира се тук има грешка в атмосферния въздух, малко или голямо „а“, туй естествено ще бъде махнато. Но предлагам тука да се добави от предложенията, които г-н Михайлов прави „ Настояваме за строги санкции спрямо нарушители на закона и лична отговорност на длъжностните лица. Нали, това естествено да намери място в декларацията, но не се наемам тук да го направя, а работната група, които я правихме ще го направим. Ако сте съгласни другите неща да ... Благодаря. Да, Теодора Константинова. (коментар от зала не се чува) Дуплика. Момент само ...

**Г-н М. Славчев**: Против показността, демонстративността Аз-а големия, който демонстрирате тука, колегата ви каза, можеше да го направим 10 минути преди това.

**Чл.-кор. проф. Хр. Белоев:** Да, благодаря. Теодора Константинова.

**Д-р Т. Константинова:** Уважаеми г-н Кмете, г-н Председател, колеги. Смятам, че доста дълго време имаше, в което можеше да бъдат направени корекции. Абсолютно съм съгласна, че корекцията, която предлага проф. Михайлов и Сашо Неделчев може да намери място в текста, но смятам, че след като всички ние сме дебатирали, говорили, подписали сме се, няма нужда всеки от групите, представител да става и да казва ние подкрепяме. Всички подкрепяме и аз предлагам да подложим на гласуване решението.

**Чл.-кор. проф. Хр. Белоев:** Благодаря. Други, ако има ... Да, заповядайте, Бедрос Пехливанян.

**Г-н Б. Пехливанян**: Господин Председател, г-н Кмет, колеги, абсолютно подкрепям това, което каза д-р Константинова. Ето го текстът, който всички с доста корекции ..., на председателския съвет беше Галин Григоров и всички други, с малки редакции го подкрепихме. Една дума политика няма в тоя текст, една дума. От тук нататък, от първото изказване го обърнахте на политика. Една дума повтарям и потретвам. Това е израз на русенци, така че тук, за това нещо не бива да го политизираме. Нека да го приемем това, което каза д-р Константинова и да спрем с тия спекулации. Благодаря ви.

**Чл.-кор. проф. Хр. Белоев:** Благодаря. Други, ако има ... Нека се обединим след всички тези ... Да, заповядайте, Дауд Ибрям, от неговата комисия започна обсъждането.

**Г-н Д. Ибрям**: Уважаеми колеги общински съветници, уважаемо ръководство, аз считам, че съм длъжен да взема отношение по този въпрос, въпреки че бяхме приели последен текст за гласуване и с оглед най-вече на нещата, които се казаха в залата. Ако някой трябва да говори най-много по тази тема най-вероятно това в тази зала съм аз. Аз няма да се връщам назад във времето, а и няма да се връщам на никакви подробности да изяснявам колко, какво, що и какво се е случило и какво ще бъде. Въпросът е следния, господин Кмете, Вие завършихте „ Всички трябва да си свършат работата“. Вярно е всичко това и което колегите споменаха в тази зала, сигурно има още много неща, които да се кажат. Но едно е ясно, основно ..., аз благодаря и на юриста, който ни е помогнал да подредим този текст и на корекциите, които са внесени допълнително. Аз смея да твърдя, че съм в основата на това, което чувате в тази зала днеска с някои изключения, които аз съм си направил ..., включително и партиен компромис, господин Кмете, за да може да бъде приемлива тази декларация за всички в тази зала и за ръководството на общината включително. Но, едно със сигурност трябва да стане, Вие казахте няколко пъти „ ... чашата преля ...“, имаше събиране с институции, директори, регионални, местни и тъй нататък. Нещото, което много от колегите споменаха в залата днеска, има едно основно нещо може би, повтаря се 2-3 години, 2-3 години и личността, която е била директор преди 3 години съм аз. Да, проблема на Русе датира от 2012 година, аз няма да се разпростирам в него, първите мерки по отношение на този въпрос съм взел аз лично като директор на РИОСВ. Това не е нито лична реклама, нито партийна. И всичко приключи до там и нещата продължиха във вида ..., 2 години и стигаме до днешната ситуация, в която се намираме. Те никога не са преставали, това трябва да ви е ясно. И от тук стигаме до отговорността на всички ръководители: регионални, местни и тъй нататък. Господин Кмете, Вие постъпихте правилно, че най-накрая след 3 години имахте смелостта и доблестта да ги поканите на обща среща, което значи тези хора през тези 2-3 години нито са оправдали заплатата, която са получавали или от страх не са си свършили работата, или не са компетентни за това. И затова една от точките и основно това, което колегата спомена сега и в предишния вид на декларацията беше незабавно тези хора да бъдат отстранени от позициите си, да дойдат хора, които наистина могат да го решат този проблем. Това не е политическо искане, това не е политическо искане и ние разбира се съгласихме с варианта на декларацията, който е в залата в момента и ще гласуваме за него. Но, Вие поехте ангажиментът обществеността на Русе и аз мисля, че този път наистина трябва да се отиде докрай. Само декларация няма да реши проблема. Благодаря ви.

**Чл.-кор. проф. Хр. Белоев:** И както в началото казах това е въпрос, по който всички трябва да се обединим и да работим, за да бъде той разрешен. Ще подложа на гласуване декларацията с добавяне на текст – „Настояваме за строги санкции, спрямо нарушителите на закона и за лична отговорност на длъжностните лица“. Ще бъде и доректиран и поставен там след тези точки, които са поставени в декларацията. Режим на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 309**

На основание чл. 21, ал. 2, във връзка с чл. 21, ал.1, т. 23 от ЗМСМА, Общинският съвет реши:

1.Приема Декларация по повод зачестилите обгазявания в град Русе, както следва:

**Д Е К Л А Р А Ц И Я**

Ние, общинските съветници от Общински съвет – Русе, изразяваме своето дълбоко безпокойство от изнесените факти и констатации за замърсяване на въздуха. Съгласно Закона за местното самоуправление и местната администрация, общинският съвет определя изискванията за дейността на физическите и юридическите лица на територията на общината, които произтичат от екологическите особености на населеното място. По силата на това си правомощие, ние общинските съветници сме длъжни да заявим, че химическото замърсяване на въздуха от промишлените източници е основен проблем за град Русе през последните две години. Компетентните органи трябва ясно и точно да заявят на обществеността на град Русе кой замърсява въздуха, с какво и най-важното колко е опасно това за здравето на жителите на нашия град и в резултат да бъдат предприети неотложни действия за решаване на екологичните проблеми.

Ще работим и съдействаме за:

* предприемане на незабавни и конкретни действия от всички компетентни институции и лица, в това число Министерски съвет и министерствата, имащи отношение по тези проблеми, народните представители и Народното събрание с цел решаване на проблема с обгазяването на град Русе;
* изискване от МОСВ и Изпълнителна агенция по околна среда – София, наличната измервателна и сертифицирана техника за мониторинг на въздуха в града;
* осъществяване на контрол върху капацитета на дейността, както на посочената на пресконференция от РИОСВ-Русе фирма замърсител „Монтюпе“, така и на всички други евентуални замърсители на въздуха;
* организиране на кръгла маса и публично обсъждане от компетентни лица (вкл. независими експерти в областта на атмосферния въздух), относно замърсяването на въздуха и предприемане на мерки за ликвидиране на проблема.

Настояваме за строги санкции спрямо нарушителите на Закона и за лична отговорност на длъжностните лица, включително ръководителите и отговорниците за мониторинг и контролните органи.

Призоваваме Община Русе да оказва пълно съдействие на всички компетентни органи, работещи за решаване на проблема със замърсяването на въздуха на град Русе.

Общински съвет-Русе категорично се обявява против всякакъв вид замърсявания на въздуха на град Русе и заедно с кмета, неговия екип и общинска администрация ще води непримирима борба, използвайки всички възможни и позволени от закона действия за премахване на замърсяването на въздуха на град Русе и предотвратяване на опасността за живота и здравето на нашите съграждани.

**Чл.-кор. проф. Хр. Белоев:** Да си пожелаем успех в решаването на този проблем в нашия град.

**2 Точка**

**Информация за финансово-икономическото състояние на търговските дружества, в които Община Русе не е единствен собственик на капитала, за отчетната 2015 г.**

**Чл.-кор. проф. Хр. Белоев:** Заповядайте.

**Г-жа Н. Миткова:** Уважаеми госпожи и господа общински съветници, предоставяме ви информация за финансово-икономическото състояние на търговските дружества, в които Община Русе не е единствен собственик ...

**Чл.-кор. проф. Хр. Белоев:** По-близо до микрофоните.

**Г-жа Н. Миткова:** Тази информация се предоставя след като са ни представени годишните финансови отчети и докладите за дейността на търговските дружества за 2015 година.

**Чл.-кор. проф. Хр. Белоев:** Благодаря. Въпроси? Изказвания? Не виждам. Режим на гласуване по точката.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 310**

На основание чл. 21, ал. 2, във връзка с чл. 21, ал. 1, т. 23 от ЗМСМА, Общинският съвет реши:

1.Приема за сведение информацията за финансово-икономическото състояние на търговските дружества, в които Община Русе не е единствен собственик на капитала, за отчетната 2015 г.

**3 Точка**

**Откриване на процедура за приватизация на застроен поземлен имот намиращ се в Източна промишлена зона, ул. Потсдам №1, гр. Русе, АОС №7438/12.05.2015г. с площ от 18 968 кв.м.**

**Чл.-кор. проф. Хр. Белоев:** Заповядайте.Този микрофон малко го намалете.

**Г-жа Н. Миткова:** С настоящото предложение предлагаме да бъде извършена приватизация и да се търси процедура по приватизация на бившия завод „Хляб и хлебни изделия“. По този начин изпълняваме своята програма за приватизация.

**Чл.-кор. проф. Хр. Белоев:** Благодаря. Въпроси? Да, Пенчо Милков.

**Г-н П. Милков**: Уважаеми колеги, действително с тази точка се изпълнява програмата за приватизация и това е реда, по който да се започне процедура, след която ..., след успешното завършване, на която цялата зона н „Хлебозавода“ може да бъде приватизирана да си има нов собственик. Моят въпрос е кратък и конкретен, имахме процедура за 10 милиона продажба на това предприятие, започната при предходната администрация. Аз бях вътрешно против, макар и не като общински съветник, после намалихме цената на 5 милиона. Сега започваме нова процедура, най-вероятно на цена отново вече на цена под 5 милиона. Моят въпрос е замисляла ли се е общината и възможна ли е процедура по разделяне на имота, обособяване на самостоятелно възможно съществуващи имоти с вътрешните пътища, които съществуват, с вода, канал и отчуждаването им по този начин, както и запазване разбира се за общината на част от терена.

**Чл.-кор. проф. Хр. Белоев:** Да**, з**аповядайте да отговорите.

**Г-жа Н. Миткова**: Все още експертна оценка за стойността не е направена, не можем да говорим за стойност към този момент. Да, общинска администрация се е замисляла и по варианта за продаване на имота на части, но сега процедурата е само целия имот. Мисли ли сме по въпроса и на части, но не мога да докладва друго.

**Чл.-кор. проф. Хр. Белоев:** Да**, з**аповядайте.

**Г-н П. Милков:** Ами, аз ви приканвам да продължите мисленето и действително виждам, че сега процедурата е за приватизация на имота като цяло. Всеки един човек поотделно от съветниците, ако го питате ще ви каже, че при такова намаление на цената 10 милиона, 5 милиона, колкото и да продължавате да мислите, почти ще позная каква ще е следващата цена на имота като цяло. Считам за нецелесъобразно предлагането на имота отново като цяло и предлагам процедурата да спре, да не се започва процедура по приватизация, евентуално да се замислим за обособяване на добри имоти, които да се продадат поотделно.

**Г-н Пл. Стоилов:** Позволявам си на г-н Милков да го помоля така да не използва този сарказъм, защото той е един от хората, който винаги, когато се разпореждаме с общински имоти заема една изключително отговорна и принципна позиция. Уважаеми общински съветници, искам само да ви кажа, тоест да ви припомня какво се случва, когато един голям имот го продаваме на парчета. В случая говорим за един терен, който е почти в центъра на града, където добрия вариант е да бъде купен от стратегически голям инвеститор. Най ни е лесно да го направим на парче и да го разпродадем: гаражчета, сервизчета, фурнички, складчета в центъра на града. Затова решихме да опитаме да направим тази стъпка първо, да се търси голям инвеститор, а най е лесно да направим това, което г-н Милков предлага да го продаваме на парче. Само вижте какво се случи с терена и как стои терена още, който военното министерство навремето ..., добре, че администрацията тогава, която управляваше общината тогава е успяла да вземе този общински имот, където ние го благоустроихме и направихме ..., и това, което в момента има като визия. Но вижте какво става с останалото, което се продава на парче. Затова приемам всички доводи на г-н Милков, но просто, смятам че управленски е правилно да се търси голям купувач. Иначе в момента всички терени там са отдадени под наем. Но тъй като базата се руши в един момент ще се случи същото, което е в Търговията и в Булгарплод, и на други места, защото там има много собственици, никой не поддържа сградния фонд.

**Чл.-кор. проф. Хр. Белоев:** Да, благодаря. Предложение имаше ли за оттегляне на точка или за негласуване, че не го разбрах? Писмено не ми е дадено. (коментар от зала не се чува) Моля? (коментар от зала не се чува) Ако има предложение нали трябва да го подложа на гласуване, ако има предложение за оттегляне трябва да го подложа на гласуване. (коментар от зала не се чува) Поддържате предложението. Други? Така, направено е ... Неделчев.

**Г-н Ал. Неделчев:** Благодаря Ви, г-н Председателю, уважаеми г-н Кмете, уважаеми колеги, въпроса, който разглеждаме е важен, защото касае наистина един от малкото останали терени със сградите в него, в сравнително централна част на Русе, който би могъл да се ползва от един голям инвеститор, за да стане там нещо много полезно за нашия град. В тази връзка аз и при предходните гласувания, още в предходната, по-предходната вече администрация съм се придържал към подхода да се опитаме да реализираме терена на цяло. Точно с аргументите, чисто икономическите аргументи, че така бихме защитили най-добре интереса на Община Русе от две посоки: от една страна приходи в общинския бюджет, от друга страна създаване на работни места и развитие на икономиката и услугите на града. Там е един изключително подходящ терен например за складово-експедиционни дейности. Знаете, че има газификация до терена, знаете че има ЖП-линия, локацията е наистина много апетитна. Проблема е, че икономическата криза все още не се е така ..., не е отшумяла достатъчно и няма изгледи скоро да се появи за съжаление такъв сериозен инвеститор, който да направи там нещо наистина добро. И в тази връзка аз разбирам и подкрепям притесненията на колегата Пенчо Милков. Въпросът е, че днес ние приемаме принципно решение за стартиране на процедура за приватизация. Тепърва предстои да се гледа оценката и аз лично няма да подкрепя, когато тя бъде обсъждана, някаква оценка, която драстично по-намалена спрямо това, което е било последния път. Виждам, че в проектобюджета, вече в бюджета администрацията е заложила около 4 000 000 приходи от този обект, ще видим, но аз лично смятам, че под 5 000 000 би било неизгодно икономически за общината. Не бива да бързаме на всяка цена да го продаваме. Аз ще поискам справка колко са наемите, които в момента получаваме от всички терени и помещения там, които сме отдали, и там има един коефициент, който 10-15 години напред получаваните средства от наеми трябва да бъдат надвишени, за да се отиде на приватизация и смятам, че трябва да се съобразим с това. След 5 или 10 години теренът може да добие изключително по-висока стойност и то като цял терен, а не като части от него. Тука господин кметът беше прав, че един разпарчеладисан терен понижава много пъти стойността си. Благодаря.

**Чл.-кор. проф. Хр. Белоев:** Благодаря. Други? Получих тук съобщение, че г-н Милков е предложил на кмета да го оттегли, но тъй като не е оттеглено, той не го поставя за гласуване. Гласуваме като цяло предложението. Режим на гласуване по точката.

**КВОРУМ – 43. С 40 гласа „за”, 1 „против” и 2 „въздържали се” се прие**

**РЕШЕНИЕ № 311**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4 ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на ОбС - Русе, Общинският съвет реши:

1. Открива процедура за приватизация на поземлен имот на застроен поземлен имот намиращ се в Източна промишлена зона, ул. Потсдам №1, гр. Русе, АОС №7438/12.05.2015г. с площ от 18 968 кв.м, трайно предназначение на територията: урбанизирана, начин на ползване: за друг вид производствен, складов обект, заедно с изградените върху него сгради:
   1. Сграда 63427.8.1152.1 със застроена площ 392 кв.м. на един етаж, масивна носеща конструкция с тухлени стени, метална дограма с предназначение – склад, построена е през 1968 г.
   2. Сграда 63427.8.1152.2 със застроена площ 448 кв.м., на един етаж, конструкция с метални колони и ферми, тухлени стени, метална дограма с предназначение – склад. Сградата е построена през 1979 г.
   3. Сграда 63427.8.1152.3 със застроена площ 264 кв.м., на един етаж, конструкцията е стоманобетонови основи, колони, плочки, тухлени оградни стени, като в западната част е оформена битова част с метална дограма с предназначение – механична работилница. Сградата е построена през 1968 г.
   4. Сграда 63427.8.1152.4 със застроена площ 551 кв.м., на един етаж, конструкцията е масивна с бетонови основи, колони, тухлени носещи и преградни стени, метална дограма с предназначение – склад. Сградата е построена през 1968 г.
   5. Сграда 63427.8.1152.19 със застроена площ 473 кв.м., на четири етажа и разгъната застроена площ 1892 кв.м. Конструкцията е стоманобетонова сглобяема сграда върху бетонови фундаменти, с колони, фасадни панели и плосък покрив и монтиран асансьор. Предназначението и е силозно пространство, сградата е построена през 1986 г.
   6. Сграда 63427.8.1152.7 със застроена площ 175 кв.м., масивна стоманобетонова сграда, оформени помещения за трафопостове, табла НН и склад. Под трафопоста има маслосборна яма, а под таблата – кабелен простор, с предназначение трафопост. Сградата е построена през 1981 г.
   7. Главен корпус, представляващ няколко тела, построени в различни периоди.
      1. Сграда 63427.8.1152.8 със застроена площ 316 кв.м., на един етаж със сутерен и предназначение – промишлена сграда, построена през 1968г.
      2. Сграда 63427.8.1152.9 със застроена площ 360 кв.м., на един етаж със сутерен и предназначение – промишлена сграда, построена 1968 г. Конструкцията е масивна, стоманобетонова, с тухлени зидове върху бетонови основи.
      3. Сграда 63427.8.1152.10 със застроена площ 317 км.м., на четири етажа със сутерен и предназначение – промишлена сграда. Конструкцията е масивна, стоманобетонова, с тухлени зидове върху бетонови основи.
      4. Сграда 63427.8.1152.11 със застроена площ 238 кв.м., на три етажа със сутерен и предназначение – промишлена сграда.
      5. Сграда 63427.8.1152.13 със застроена площ 1188 кв.м. на три етажа със сутерен и предназначение – промишлена сграда.
      6. Сграда 63427.8.1152.14. със застроена площ 1006 кв.м., на два етажа със сутерен и предназначение – промишлена сграда. Сградата е построена през 1968г.
      7. Сграда 63427.8.1152.15 със застроена площ 419 кв.м., на един етаж със сутерен и предназначение – промишлена сграда.
   8. Сграда 63427.8.1152.12 със застроена площ 28 кв.м., на един етаж, предназначение – портал. Сградата е построена през 1968 г.
   9. Сграда 63427.8.1152.16 със застроена площ 275 кв.м., на пет етажа със сутерен. Носещата конструкция е монолитна, стоманобетонова с асансьор. Предназначение – административна сграда, построена през 1968 г.
   10. Сграда 63427.8.1152.17 със застроена площ 353 кв.м., на два етажа със сутерен, носещата конструкция е монолитна, стоманобетонова, изградена от тухлени зидове върху бетонови основи. Предназначение – административна сграда, построена през 1968 г.
   11. Сграда 63427.8.1152.18 със застроена площ 68 кв. м., на един етаж, носещата конструкция е метална. Сградата е построена през 1982г., предназначението й е магазин.
   12. Сграда 63427.8.1152.20 със застроена площ 298 кв.м., на един етаж, носещата конструкция е метална, предназначение – склад. Сградата е построена през 1979г.
   13. Сграда 63427.8.1152.5 със застроена площ 275 кв.м., на един етаж, носещата конструкция е масивна монолитна с преградни тухлени стени. Предназначение – ремонтна работилница, построена през 1968г.
2. Упълномощава Кмета на общината с правата и задълженията на „възложител”, съгласно „Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство”.

**4 Точка**

**Допълване на Годишния план за работа по приватизация за 2016 г. и откриване на процедура за приватизация на поземлен имот със застроената в него едноетажна полумасивна сграда, АОС №8061/19.07.2016 г. в с. Тетово, Община Русе**

**Чл.-кор. проф. Хр. Белоев:** Заповядайте, г-жа Миткова.

**Г-жа Н. Миткова:** Уважаеми госпожи и господа общински съветници, процедурата е същата, става въпрос за имот в с. Тетово, бивш склад.

**Чл.-кор. проф. Хр. Белоев:** Благодаря. Има положително становище на кмета г-жа Атанасова. Изказвания? Въпроси? Режим на гласуване по точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 312**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4 ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на ОбС - Русе, Общинският съвет реши:

1. Допълва Годишен план за приватизация на общинска собственост през 2016 г., приет с Решение № 72/21.01.2016 г. - Приложение № 2, с точка

2.7. Продажба на поземлен имот №801.716, представляващ УПИ V-716 в кв.74 с площ от 1652 кв.м. с изградената в него сграда №801.716.1, едноетажна, полумасивна с площ 86 кв.м., съгласно регулационния план на с.Тетово, Община Русе, предмет на АОС №8061/19.07.2016 г.

1. Открива процедура за приватизация на поземлен имот №801.716, представляващ УПИ V-716 в кв.74 с площ от 1652 кв.м. с изградената в него сграда №801.716.1, едноетажна, полумасивна с площ 86 кв.м., съгласно регулационния план на с.Тетово, Община Русе, предмет на АОС №8061/19.07.2016 г.
2. Упълномощава Кмета на общината с правата и задълженията на „възложител”, съгласно „Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство”.

**5 Точка**

**Упълномощаване на представителите на Община Русе за участие в общото събрание на акционерите на „Проект Русе“ АД, което ще се проведе на 19.09.2016 година**

**Чл.-кор. проф. Хр. Белоев:** Заповядайте.

**Г-жа С. Станчева:** Уважаеми общински съветници, постъпила е покана от „Проект Русе“ АД за свикване на общо събрание на акционерите. Представяме на вашето внимание решение за упълномощаване на предсатвителите за участие в това общо събрание и вземане на решение така, както ви е представено. След проведени разговори има допълнение на това решение като се допълва проекта на устава, както и описанието на имотите, които ще се апортират. Така, че представяме на вашето внимание упълномощаване на представителите да гласуват „за“, упълномощаване на представителите да гласуват за така описаните имоти. Задължаване на представителите да гласуват за избирането на Спасимир Василев Димитров и одобряване на проект на устав заедно с представените допълнения.

**Чл.-кор. проф. Хр. Белоев:** Благодаря. Изказвания? Въпроси? Не виждам. Режим на гласуване.

**КВОРУМ – 40. С 38 гласа „за”, 0 „против” и 2 „въздържали се” се прие**

**РЕШЕНИЕ № 313**

На основание чл.21, ал.2, във връзка с чл.21, ал.1, т.9 от ЗМСМА и чл.226 от Търговския закон, Общинският съвет реши:

1. Упълномощава представителите на Община Русе в Общото събрание на „Проект Русе“ АД Бедрос Пехливанян, Иво Пазарджиев, Велизар Павлов, Роберт Калустян, Веселин Велчев, Никола Михайлов, Айдоан Джелил, Венцислав Великов и Борислав Рачев да гласуват „ЗА“ по всички точки от дневния ред на Общото събрание акционерите на дружеството, което ще се проведе в град Русе, бул. „Липник” № 3 на 19.09.2016 г. от 14.30 часа, а при липса на кворум - на 05.10.2016 г. в същия час и място.
2. Упълномощава представителите на Община Русе в Общото събрание на „Проект Русе“ АД да гласуват „ЗА“ внасяне на непарична вноска в капитала на новоучредяваното дружество „Арена Русе“ ЕАД с предмет:

* УНИВЕРСАЛНА СПОРТНО-ЗРЕЛИЩНА СГРАДА, изградена и приета с акт за приемане образец 14 от 19.02.2014г., удостоверение № 15/02.07.2014г. по чл. 181, ал. 2 от ЗУТ, изд. от Община Русе, въведена в експлоатация с Разрешение за ползване № СТ-05-1110/22.07.2015 на ДНСК, разположена в УПИ XIX-5094, от кв. 418, представляваща I-ви етап - УНИВЕРСАЛНА СПОРТНО-ЗРЕЛИЩНА СГРАДА от „МНОГОФУНКЦИОНАЛЕН КОМПЛЕКС - УНИВЕРСАЛНА СПОРТНО-ЗРЕЛИЩНА СГРАДА и ШОУРУМИ, ТЪРГОВСКО РАЗВЛЕКАТЕЛЕН ЦЕНТЪР И ПОДЗЕМНИ ГАРАЖИ, БИЗНЕС ЦЕНТЪР, ХОТЕЛСКИ КОМПЛЕКС И ТРАФОПОСТОВЕ“, състояща се от СГРАДА с идентификатор 63427.2.5546.2 по кадастралната карта и кадастралните регистри на гр. Русе, одобрени със заповед РД-18-18/16.05.2007г. на Изпълнителен директор на АК, изменена със заповед 18-5591/25.04.2014г. на Началник СГКК – Русе, с адрес: гр. Русе, бул. Липник № 1, със застроена площ 6003 /шест хиляди и три/ кв.м, на един етаж, с предназначение: Спортна сграда, база, разположена в поземлен имот с идентификатор 63427.2.5546, адрес: бул. Липник № 1, а съгласно Разрешение за строеж № 189/06.04.2009г., изд. от Община Русе сградата представлява част от многофункционален комплекс, І ЕТАП – УНИВЕРСАЛНА СПОРТНО-ЗРЕЛИЩНА СГРАДА със ЗП – 6 205 кв.м, РЗП – 9 940кв.м, приета с акт за приемане образец 14 от 19.02.2014г., удостоверение № 15/02.07.2014г. по чл. 181, ал. 2 от ЗУТ, изд. от Община Русе, въведена в експлоатация с Разрешение за ползване № СТ-05-1110/22.07.2015 на ДНСК, , разположена в УПИ XIX-5094, от кв. 418, заедно с отстъпеното от Община Русе право на строеж за тази сграда върху описания поземлен имот, целият с площ 36480 кв. м., с предназначение на територията: Урбанизирана, номер по предходен план: квартал 418, парцел ХІХ-5094, при граници: 63427.2.4637, 63427.2.1647, 63427.2.5103, 63427.2.5102, 63427.2.4790, 63427.2.4791, 63427.2.5544, 63427.2.5545, 63427.2.4638, и Сграда с идентификатор 63427.2.5546.3, находяща се в УПИ ХIX-5094, кв.418, ЦГЧ, с административен адрес гр. Русе, бул. Липник №1, гр. Русе, представляваща сграда за монтаж на възлова станция, трафопост и ГРТ с оборудване на трафопост 2х1600 kVa, РУ 20 Kv, кабели 20 Kv и разпределителни уредби СрН и НН, , собственост на Дружеството.
* Движими вещи, описани подробно в инвентарната книга на ПРОЕКТ РУСЕ АД; Инвентаризационен опис на малоценни активи на ПРОЕКТ РУСЕ АД.

1. Задължава представителите на Община Русе Русе в Общото събрание на „Проект Русе“ АД да предложат и гласуват „ЗА“ избирането на Спасимир Василев Димитров за член на съвета на директорите на „Арена Русе“ ЕАД /в процес на учредяване/.
2. Одобрява проект на Устав на „Арена Русе“ ЕАД /в процес на учредяване/.

**6 Точка**

**Безвъзмездно придобиване на право на собственост от страна на Община Русе, върху имот – частна държавна собственост, представляващ сграда с идентификатор 63427.1.64.12 по кадастралната карта и кадастралните регистри на гр. Русе, с адрес: гр. Русе, ул. „Алеи Възраждане“ №2, по реда на чл.54 от Закона за държавната собственост (ЗДС)**

**Чл.-кор. проф. Хр. Белоев:** Заповядайте. Г-жа Миткова.

**Г-жа Н. Миткова:** Става въпрос за придобиване в собственост на имот държавна собственост по чл. 54 от Закона за държавната собственост, това е бившата мелница, която е на „Алеи Взъраждане“№2.

**Чл.-кор. проф. Хр. Белоев:** Благодаря. Въпроси? Изказвания? Не виждам. Режим на гласуване.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 314**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.34, ал.1 от Закона за общинската собственост, във връзка с чл.6, ал.1 от Наредба №1 за общинската собственост на Общинския съвет – Русе, във връзка с чл.54 от ЗДС, Общинският съвет реши:

1. Дава съгласие Община Русе да придобие безвъзмездно правото на собственост върху имот – частна държавна собственост, представляващ сграда с идентификатор 63427.1.64.12 по кадастралната карта и кадастралните регистри на гр. Русе, масивна, триетажна със застроена площ 505 кв.м. и сутерен със застроена площ 348 кв.м., с предназначение промишлена сграда – мелнична сграда, предмет на Акт за частна държавна собственост №6214/08.06.2015 год., с адрес: гр. Русе, ул. „Алеи Възраждане“ №2.
2. Упълномощава Кмета на Община Русе да извърши необходимите действия по придобиване собствеността на недвижимия имот, описан в точка 1 от настоящото решение.

**7 Точка**

**Безвъзмездно придобиване на право на собственост от страна на Община Русе, върху движими вещи – държавна собственост, представляващи мелнично оборудване, разположено в сграда с идентификатор 63427.1.64.12 по кадастралната карта и кадастралните регистри на гр. Русе, с адрес: гр. Русе, ул. „Алеи Възраждане“ №2, по реда на чл.63 от Закона за държавната собственост (ЗДС)**

**Чл.-кор. проф. Хр. Белоев:** Заповядайте.

**Г-жа Н. Миткова:** На основание чл. 63 от Закона за държавната собственост искаме съгласието на общинския съвет да придобием движимите вещи, които се намират в мелницата.

**Чл.-кор. проф. Хр. Белоев:** Благодаря. Въпроси? Изказвания? Няма. Режим на гласуване.

**КВОРУМ – 41. С 40 гласа „за”, 0 „против” и 1 „въздържали се” се прие**

**РЕШЕНИЕ № 315**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.34, ал.1 от Закона за общинската собственост, във връзка с чл.6, ал.1 от Наредба №1 за общинската собственост на Общинския съвет – Русе, във връзка с чл.63 от ЗДС, Общинският съвет реши:

1. Дава съгласие Община Русе да придобие безвъзмездно правото на собственост върху движими вещи – държавна собственост, представляващи машини, съоръжения и други вещи с балансова стойност в размер на 38 047,92 лева, подробно описани в извлечение от инвентарната книга на Министерството на земеделието и храните, неразделна част от настоящото решение.
2. Упълномощава Кмета на Община Русе да извърши необходимите действия по придобиване собствеността на движимите вещи описан в точка 1 от настоящото решение.

**8 Точка**

**Учредяване безвъзмездно право на управление върху общински недвижим имот в град Русе, ул. „Ангел Кънчев“ №1 на Национален осигурителен институт, за нуждите на Районно управление „Социално осигуряване“ – Русе**

**Чл.-кор. проф. Хр. Белоев:** Заповядайте.

**Г-жа Н. Миткова:** Предложението за решение е от 1 точка, да се даде съгласие за удължаване срока на договора за наем на НОИ, по точно за нуждите на Районно управление „Социално осигуряване“ за срок от 5 години.

**Чл.-кор. проф. Хр. Белоев:** Благодаря. Въпроси? Изказвания? Режим на гласуване по точката.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 316**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 3 от ЗОС, във връзка с чл. 10, ал. 3 от Наредба №1 за общинската собственост, Общинският съвет реши:

Дава съгласие за удължаване срока на договора от 27.11.2013 г. за учредяване безвъзмездно право на управление на Национален осигурителен институт, за нуждите на Районно управление „Социално осигуряване“ – Русе, върху част от първи етаж на седеметажна административна сграда в град Русе, ул. „Ангел Кънчев” № 1, представляваща самостоятелен обект с идентификатор 63427.2.5669.1.1, с площ от 104 кв.м., заедно със 7,25% идеални части от общите части на сградата, предмет на АПОС №7066/27.09.2013 г., вписан под №85, том 37, н.д.7279, вх. №14543 от 11.10.2013 г. на Съдия по вписванията, за срок от 5 (пет) години.

**9 Точка**

**Учредяване безвъзмездно право на управление върху част от недвижим имот-публична общинска собственост, намиращ се в град Русе, кв. „Средна кула“, ул. Йордан Йовков“ №12 на Областна дирекция на МВР – Русе**

**Чл.-кор. проф. Хр. Белоев:** Заповядайте.

**Г-жа Н. Миткова:** Предложението е за предоставяне на две помещения в имот общинска собственост на ОД на МВР за районния инспектор.

**Чл.-кор. проф. Хр. Белоев:** Благодаря. Въпроси? Изказвания? Не виждам. Режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 317**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 12, ал. 3 от ЗОС и чл. 10, ал. 3 от Наредба №1 за общинската собственост, Общинският съвет реши:

Учредява безвъзмездно право на управление върху част от общински недвижим имот, представляваща помещение №1 (бивш Младежки клуб), с площ от 36,30 кв.м., помещение №2 (бивша стая за длъжностно лице), с площ от 14,04 кв.м. и помещение, предназначено за длъжностно лице, с площ 24,08 кв.м., разположени на втория етаж на двуетажна административна сграда с административен адрес: град Русе, кв. „Средна кула“, ул. Йордан Йовков“ №12, предмет на АПОС №3981/10.03.2003 г., на Областна дирекция на МВР – Русе, за срок от 5 (пет) години.

**10 Точка**

**Придобиване в собственост на Община Русе на недвижим имот-държавна собственост, намиращ се в гр. Русе, кв. ДЗС, по реда на чл. 54 от ЗДС**

**Чл.-кор. проф. Хр. Белоев:** Заповядайте.

**Г-жа Н. Миткова:** Имотът държавна собственост е с отпаднала необходимост от Института по земеделие и семезнание – Образцов чифлик, предлагаме да го получим съгласно чл. 54 от Закона за държаната собственост.

**Чл.-кор. проф. Хр. Белоев:** Благодаря. Въпроси? Изказвания? Не виждам. Режим на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 318**

На основание чл. 21, ал. 1, т. 8 и чл. 21, ал. 2 от ЗМСМА; чл. 8, ал. 1 от ЗОС; чл. 6, ал. 2 от Наредба № 1 за общинската собственост на ОбС Русе, във връзка с чл. 6, ал. 1 и чл. 54 от ЗДС, Общинският съвет реши:

Дава съгласие за придобиване в собственост от Община Русе на недвижим имот, намиращ се в гр. Русе, кв. ДЗС, ул. „Чинар“ № 1, представляващ сграда с идентификатор 63427.11.46.1 по Кадастралната карта на гр. Русе със застроена площ 256 кв. м., предмет на АПДС № 6352/29.07.2016 г., след обявяването му за имот-частна държавна собственост.

**11 Точка**

**Учредяване право на пристрояване за изграждане на асансьор към съществуваща сграда с идентификатор 63427.2.1869.3 по кадастралната карта и кадастралните регистри на гр. Русе, с адрес: в гр. Русе, ул. „Оборище“ №23**

**Чл.-кор. проф. Хр. Белоев:** Заповядайте.

**Г-жа Н. Миткова:** Предложението за решение е от 2 точки. Първа точка допълваме годишната програма за управление и разпореждане с имоти общинска собственост, учредяване право на пристрояване за изграждане на асансьор към съществуваща сграда. И второ да се даде съгласие за учредяване право на пристрояване на етажната собственост на сграда с адрес Русе, ул. „Оборище“ на цена 876,40 лв.

**Чл.-кор. проф. Хр. Белоев**: Благодаря. Въпроси? Изказвания? Не виждам. Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 319**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1, ал.9 и ал.10, чл.38, ал. 2 и чл.41, ал.2 от Закона за общинска собственост, във връзка с чл.42, ал.2 от Наредба № 1 на Общинския съвет Русе, протокол №9/18.08.2016 год. на Комисията по общинска собственост и заявление за откриване процедура за учредяване на право на пристрояване, Общинският съветреши:

1. Допълва годишната програма за управление и разпореждане с имотите – общинска собственост за 2016 год., с учредяване на право на пристрояване за изграждане на асансьор към съществуваща сграда с идентификатор 63427.2.1869.3 по кадастралната карта и кадастралните регистри на гр. Русе, с адрес: в гр. Русе, ул. „Оборище“ №23, построена в режим на отстъпено право на строеж върху общински поземлен имот с идентификатор 63427.2.1869.3 по кадастралната карта и кадастралните регистри на гр. Русе, с площ 5 495 кв.м., с адрес: гр. Русе, ул. „Оборище“, с прогнозен приход в размер на 876,40 лева.
2. Дава съгласие за учредяване на право на пристрояване на Симона Свиленова Шанколова, Ивайло Любомиров Йосифов, Албена Василева Захариева, Велизар Бориславов Захариев, Искра Несторова Недялкова, Николай Несторов Йорданов, Мина Генкова Николова, Мариана Йорданова Николова, Росица Йорданова Кубратова, Георгия Иванова Чолакова, Люба Христова Кожухарова, Христо Йорданов Христов, Свилен Стефанов Шанколов и Димитър Георгиев Димитров, на асансьор към съществуваща сграда с идентификатор 63427.2.1869.3 по кадастралната карта и кадастралните регистри на гр. Русе, с адрес: в гр. Русе, ул. „Оборище“ №23, построена в режим на отстъпено право на строеж върху общински поземлен имот с идентификатор 63427.2.1869.3 по кадастралната карта и кадастралните регистри на гр. Русе, с площ 5 495 кв.м., с адрес: гр. Русе, ул. „Оборище“, на цена от 876,40 лева, без включени други дължими данъци и такси.

**12 Точка**

**Откриване на процедура за провеждане на публичен търг с явно наддаване за продажба на общински движими вещи, представляващи 165 броя контейнери тип ракла с вместимост 1,10 куб. м.**

**Чл.-кор. проф. Хр. Белоев:** Заповядайте.

**Г-жа Н. Миткова:** Контейнерите тип ракла са с отпаднала необходимост. Те са изтеглени от системата за разделно събиране, затова предлагаме да бъдат продадени за началната тръжна цена има оценка на лицензиран оценител.

**Чл.-кор. проф. Хр. Белоев:** Въпроси имате ли? Изказвания? Режим на гласуване по точката.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 320**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1, чл.35, ал.1 и чл.41, ал.2 от Закона за общинска собственост, във връзка с чл.30 от Наредба №1 на Общинския съвет Русе, протокол №9/18.08.2016 год. на Комисията по общинска собственост и заявление за откриване процедура за продажба, Общинският съвет реши:

1. Дава съгласие за провеждане на публичен търг с явно наддаване за продажба на движими вещи общинска собственост, представляващи 165 броя контейнери тип ракла с вместимост 1,10 куб. м.,с начална тръжна цена в размер на 18 416,00 лeва, без включени дължимите данъци и такси.

2. Дължимите данъци и такси да се определят след провеждане на търга и са за сметка на спечелилия участник – купувач.

**13 Точка**

**Съгласие за продажба на общински терен от 5,10 кв.м. по улична регулация, приобщен към УПИ IV-305 в кв. 21 по регулационния план на кв. „Долапите“, град Русе**

**Чл.-кор. проф. Хр. Белоев:** Заповядайте.

**Г-жа Н. Миткова:** Предложението е за прилагане на улична регулация, продаване на терен общинска собственост от 5,10 кв.м.

**Чл.-кор. проф. Хр. Белоев:** Благодаря. Въпроси? Изказвания? Режим на гласуване по точката.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 321**

На основание чл. 21, ал.1, т. 8 и чл. 21, ал. 2 от ЗМСМА, §22 от ПЗР от ЗУТ, чл. 41, ал. 2 от ЗОС, Протокол №9/18.08.2016 г. на Комисията по общинска собственост, скица за придаваемо място по улична регулация, във връзка със Заповед №3569/10.10.2003 г. на Кмета на Община Русе за одобряване на ПУП-ПР и ИПУР за кв. 21, кв. „Долапите“, град Русе, Общинският съвет реши:

1. Да се продаде терен, общинска собственост, представляващ придаваема част от 5,10 кв.м. по улична регулация, приобщен североизточно към УПИ IV-305 в кв. 21 по регулационния план на кв. „Долапите“, град Русе на Меглена Стоянова Георгиева и Марин Пенчев Иванов, след заплащане на Община Русе цена в размер на 102,20 лв. (сто и два лева и двадесет стотинки) и дължимите данъци и такси.

2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**14 Точка**

**Съгласие за продажба на общински терен от 9 кв.м. по улична регулация, приобщен към УПИ XI-1861 в кв. 226 по регулационния план на град Русе**

**Чл.-кор. проф. Хр. Белоев:** Заповядайте.

**Г-жа Н. Миткова:** По същият начин, става въпрос за прилагане на улична регулация.

**Чл.-кор. проф. Хр. Белоев:** Въпроси? Изказвания? Режим на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 322**

На основание чл. 21, ал. 1, т. 8 и чл. 21, ал. 2 от ЗМСМА, при съответно приложение на чл. 15, ал. 3 и ал. 5 от ЗУТ, §22, ал. 1, т. 1, б. „б“ от ПЗР от ЗУТ, чл. 41, ал. 2 от ЗОС, Протокол № 1/14.12.2015 г. на Комисията по общинска собственост, скица за ПУП-ИПР, във връзка с влязла в сила Заповед №РД-01-1688/09.07.2015 г. на Кмета на Община Русе за Подробен устройствен план-Изменение план за регулация на УПИ XI-1861 в кв. 226 по регулационния план на град Русе Общинският съвет реши:

1. Да се продаде терен, общинска собственост, представляващ придаваема част от 9 кв.м. по улична регулация, приобщен западно към УПИ XI-1861 в кв. 226 по регулационния план на град Русе на Фондация „Братя Бобокови“, БУЛСТАТ 117630243, със седалище и адрес на управление в град Русе, ул. „Борисова“ № 73, представлявана от Димитър Георгиев Драганов и на Българската държава, представлявана от Областния управител на Област Русе, БУЛСТАТ Ю000531150, с административен адрес град Русе, пл. „Свобода“ №6, след заплащане на Община Русе цена в размер на 5 632,00 лв. (пет хиляди шестстотин тридесет и два лева) и дължимите данъци и такси.

2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**15 Точка**

**Откриване на процедура за провеждане на публичен търг с явно наддаване за продажба на общински имот в гр. Русе, ул. „Кръстец” №25**

**Чл.-кор. проф. Хр. Белоев:** Заповядайте.

**Г-жа Н. Миткова:** Предложението за решение е от две точки. Като първа точка допълваме годишната програма за управление и разпореждане с имоти общинска собственост за 2016 година. И втора точка да бъде дадено съгласие за откриване процедура за продажба на публичен търг с явно наддаване на имот в Русе, ул. „Кръстец“№25, начална тръжна цена 19 600.

**Чл.-кор. проф. Хр. Белоев:** Благодаря. Въпроси? Изказвания? Режим на гласуване по точката.

**КВОРУМ – 37. С 36 гласа „за”, 0 „против” и 1 „въздържали се” се прие**

**РЕШЕНИЕ № 323**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 от ЗОС, чл. 8, ал. 1, ал. 9 и ал. 10 от ЗОС, чл. 41, ал. 2 от ЗОС и чл. 30 от Наредба № 1 на ОбС Русе за общинската собственост, Заявление вх. №ОИ-10-41/20.06.2016 г. и извлечение от протокол №9/18.08.2016 г. на КОС, Общинският съвет реши:

1.Допълва годишната програма за управление и разпореждане с имоти общинска собственост за 2016 г., с недвижим имот - частна общинска собственост, предмет на АОС № 7447 от 19.06.2016 г., находящ се в гр. Русе, ул. „Кръстец” №25, представляващ поземлен имот с идентификатор 63427.4.1735 с площ 342 кв.м. по кадастралната карта на гр. Русе, с прогнозен приход от продажба му в размер на 19 600,00 лева.

2.Дава съгласие за откриване на процедура за продажба чрез публичен търг с явно наддаване на общински имот в гр. Русе по ул. „Кръстец” №25, представляващ поземлен имот с идентификатор 63427.4.1735 с площ от 342,00 кв.м., предмет на АОС №7447/19.06.2015 г., вписан под №170, т. 20, том н.д. 4007, дв.вх.7736 от 23.06.2015 г. в АВп., при начална тръжна цена 19 600,00 лв. /деветнадесет хиляди и шестстотин лева/, без дължими, данъци и такси.

Дължимите данъци и такси да се определят след провеждане на търга и са за сметка на спечелилия търга.

**16 Точка**

**Съгласие за възстановяване право на собственост чрез обезщетяване със земеделска земя по реда на чл. 45ж от ППЗСПЗЗ, във връзка с §27, ал. 2, т. 3 от ПЗР на ЗИДЗСПЗЗ и представляващи поземлени имоти с идентификатори 63427.34.40, 63427.35.9 и 63427.46.70 в землището на град Русе**

**Чл.-кор. проф. Хр. Белоев:** Заповядайте.

**Г-жа Н. Миткова:** Поземлена комисия в град Русе е постановила със свое решение да се признае правото на собственост на наследниците на Илия Кънев Шеев в съществуващи възстановими, реални граници върху имотите в „Караманлийка“. Предложението ни е да бъдат възстановени и обезщетени наследниците на Илия Кънев Шеев с имоти в местност „Стари Халваджи“ и на „ Сеймен бюлюк“.

**Чл.-кор. проф. Хр. Белоев:** Благодаря. Въпроси? Изказвания? Режим на гласуване.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 324**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 45ж от ППЗСПЗЗ, във връзка с §27, ал. 2, т. 3 от ПЗР на ЗИДЗСПЗЗ, Протокол №9/18.08.2016 г. и мотивирано искане от ОСЗ – град Русе, Общинският съвет реши:

1. Дава съгласие за възстановяване право на собственост по реда на ЗСПЗЗ, чрез обезщетение на наследниците на Илия Кънев Шеев, бивш жител на град Русе, върху имоти, общинска собственост, представляващи земеделски земи с идентификатори 63427.34.40, с площ от 1,999 дка в местността „Сеймен бюлюк“, 63427.35.9, с площ от 0,731 дка в местността „Стари Халваджи“ и 63427.46.70, с площ от 7,180 дка в местността „Налчеджи бюлюк“, землище на град Русе, съгласно приложената комбинирана скица.

2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**17 Точка**

**Откриване на процедура за провеждане на публичен търг с явно наддаване за продажба на недвижим имот-частна общинска собственост, намиращ се в гр. Русе**

**Чл.-кор. проф. Хр. Белоев:** Заповядайте.

**Г-жа Н. Миткова:** Предложението за решение също е от две точки, допълваме годишната програма за разпореждане с имоти общинска собственост. И искаме да дадете съгласие за провеждане на публичен търг с явно наддаване за продажба на имот общинска собственост, с прогнозна цена 44 300.

**Чл.-кор. проф. Хр. Белоев:** Въпроси и изказвания? Не виждам. Режим на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 325**

На основание чл. 21, ал. 1, т. 8 и чл. 21, ал. 2 от ЗМСМА; чл. 35, ал. 1, чл. 41, ал. 2 и чл. 8, ал. 9 и ал. 10 от ЗОС, чл. 30 от Наредба № 1 за общинската собственост на ОбС-Русе и протокол № 9/18.08.2016 г. на Комисията по общинска собственост, Общинският съвет реши:

1. Допълва Годишната програма за управление и разпореждане с имотите-общинска собственост за 2016 г. с недвижим имот-частна общинска собственост, намиращ се в гр. Русе, Западна промишлена зона, ул. “Росица”, представляващ ПИ с идентификатор 63427.3.53 с площ 1 049 кв.м., с прогнозен приход от продажба в размер на 44 300 лева, без включени дължими данъци и такси.

2. Дава съгласие за провеждане на публичен търг с явно наддаване за продажба на недвижим имот-частна общинска собственост, намиращ се в гр. Русе, Западна промишлена зона, ул. “Росица”, представляващ ПИ с идентификатор 63427.3.53 по Кадастралната карта на гр. Русе с площ 1 049 кв.м., предмет на АОС № 7224/09.04.2014 г., вписан под № 1, том 12, вх. рег. № 4788/14.04.2014 г. в Службата по вписванията - гр. Русе към Агенцията по вписванията, с начална тръжна цена в размер на 44 300 лева, без включени дължими данъци и такси.

Дължимите данъци и такси да се определят след провеждане на търга и да са за сметка на спечелилия търга.

**18 Точка**

**Съгласие относно учредяване на право на прокарване през общински поземлени имоти за изграждане на присъединителни топлопроводи в полза на “Топлофикация Русе” – ЕАД, срещу задължението от тяхна страна да изградят за своя сметка присъединителен топлопровод, абонатна станция, отопление и вентилация на зала за тенис на маса в СК „Ялта“, собственост на Община Русе**

**Чл.-кор. проф. Хр. Белоев:** Заповядайте.

**Г-жа Н. Миткова:** Поддържаме предложението във вида, в който сме го входирали в общинския съвет.

**Чл.-кор. проф. Хр. Белоев:** Въпроси? Изказвания? Не виждам. Борислав Рачев и Веселко Цветков са подали декларация за конфликт на интереси и няма да участват в гласуването. Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 326**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, Общинският съвет реши:

Дава съгласие Община Русе да учреди право на прокарване през общински поземлен имот с идентификатор 63427.7.463 по кадастралната карта и кадастралните регистри на гр. Русе, с площ 24 345 кв.м., с начин на трайно ползване: за комплексно застрояване, с адрес: гр. Русе, общински поземлен имот с идентификатор 63427.7.491 по кадастралната карта и кадастралните регистри на гр. Русе, с площ 1 466 кв.м., с начин на трайно ползване: за комплексно застрояване, с адрес: гр. Русе, ул. „Киев“ №9 и общински поземлен имот с идентификатор 63427.7.504 по кадастралната карта и кадастралните регистри на гр. Русе, с площ 2 469 кв.м., с начин на трайно ползване: за комплексно застрояване, с адрес: гр. Русе, ул. „Киев“ в полза на “Топлофикация Русе” – ЕАД, срещу задължението от тяхна страна да изградят за своя сметка присъединителен топлопровод, абонатна станция, отопление и вентилация на зала за тенис на маса в СК „Ялта“, собственост на Община Русе.

**19 Точка**

**Провеждане на публичен търг с явно наддаване за отдаване под наем на части от терени публична общинска собственост за разполагане на преместваеми обекти по чл.56 от ЗУТ**

**Чл.-кор. проф. Хр. Белоев:** Заповядайте.

**Г-жа Н. Миткова:** Става въпрос за 3 точки от Общата схема за преместваеми обекти. Сроковете на договорите на тези терени е изтекъл, предлагаме нова процедура за провеждане на търг.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 327**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 14, ал. 7, във връзка с чл. 14, ал. 2 от Закона за общинската собственост; във връзка с чл. 56, ал. 1 и 5 от Закона за устройство на територията; във връзка с чл. 11, ал. 1 и ал. 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, т. 4 и т. 33, ал. 2, чл. 3 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общинският съвет реши:

Дава съгласие да бъде проведен публичен търг с явно наддаване за отдаване под наем за срок от пет години на части от терени - публична общинска собственост, както следва:

1. Част от терен – публична общинска собственост за поставяне на преместваем обект - павилион за магазин в гр. Русе, ж.к. „Дружба - 3“, ул. „Даме Груев“, северозападно от блок №6, с площ от 10,00 кв. м. – т. 33 от общата схема за поставяне на преместваеми обекти на територията на гр. Русе, с начална тръжна месечна наемна цена – 62,40 лв. (Шестдесет и два лева и четиридесет стотинки) без включен ДДС.

2. Част от терен – публична общинска собственост за поставяне на преместваем обект – щанд за сладолед и закуски в гр. Русе, пл. „Свобода“, ул. „Райко Даскалов“, до Съдебната палата, с площ от 6,00 кв. м., елемент на одобрената от Общински съвет-Русе с Решение № 143, прието с Протокол №6 от 25.02.2016 г. обща схема за поставяне на преместваеми обекти за територията на зона „Б“, пл. „Свобода“, гр. Русе, с начална тръжна месечна наемна цена – 182,50 лв. (Сто осемдесет и два лева и петдесет стотинки) без включен ДДС.

3. Част от терен – публична общинска собственост за поставяне на преместваем обект - павилион за заведение за хранене и развлечение в гр. Русе, в района на прелеза под хотел „Рига“, с площ от 18,00 кв. м. - т. 16 от общата схема за поставяне на преместваеми обекти на територията на гр. Русе, с начална тръжна месечна наемна цена – 83,00 лв. (Осемдесет и три лева) без включен ДДС.

**20 Точка**

**Отдаване под наем на част от сграда - публична общинска собственост като лекарски кабинет**

**Чл.-кор. проф. Хр. Белоев:** Заповядайте.

**Г-жа Н. Миткова:** Лекарският кабинет в Семерджиево е общинска собственост. Договорът за наем е изтекъл, предлагаме да започне нова процедура за отдаване под наем на лекарския кабинет. Имаме съгласие на кмета на общината.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 328**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 2 и 7 от Закона за общинската собственост, чл. 102, ал. 4 и 6 от Закона за лечебните заведения, чл. 11, ал. 1 и 2 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 7, чл. 3, чл. 4 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общинският съвет реши:

Дава съгласие да бъде проведен публичен търг с явно наддаване за отдаване под наем, за срок от пет години, на част от имот с площ от 92,68 кв.м, разположена на първи етаж в масивна двуетажна сграда, със застроена площ на цялата сграда – 120,00 кв.м, с предназначение – Здравна служба и СНС, находяща се в УПИ VIII – 126, 127 – за Здравна служба, от кв. 17 по Плана на с. Семерджиево, ЕКАТТЕ 66158, Община Русе, описана в АПОС № 1262 / 24.03.1997 г., която част да бъде отдавана под наем като лекарски кабинет, с начална тръжна месечна наемна цена 18,60 лв. (Осемнадесет лева и шестдесет стотинки) без включен ДДС.

**21 Точка**

**Предоставяне за управление на поземлени имоти в горски територии – собственост на Община Русе на ОП „Паркстрой - Русе“**

**Чл.-кор. проф. Хр. Белоев:** Заповядайте.

**Г-жа Н. Кръстева:** Уважаеми общински съветници, уважаеми г-н Председател, това е една доста дълго чакана точка за внасяне, за разглеждане от Общински съвет-Русе. Касае общинските гори, които са в размер на приблизително 30 000 декара. Както знаете още предходния мандат на общинския съвет имаше работни групи, бяха приемани и становища на външни експерти по въпроса. На първо място това, което сме очертали ние като проблем е, че община Русе получава само част от продажната цена на дървесината съгласно посочените проценти в Наредба 16. Като на второ място сме забелязали и факта, че няма възможност за отдаване под наем или под аренда на орехови и лескови насаждения. Практиката е доказала, че има доста заявления в тая насока. Предвид това, което сведох до вашето внимание предлагаме на Общински съвет да вземе следното решение: да предостави за управление на ОП „Паркстрой Русе“ общински поземлени имоти в горски територии съгласно Приложение 1, което е неразделна част от вашия материал, считано от 01.01.2017 година. Тъй като, както знаете до 2016 г. са предоставени на двете държавни ловни стопанства. Да приемете правилник за изменение и допълнение на правилника за организация дейността управлението на общинското предприятие като увеличим числеността на служителите с 2 щатни бройки.

**Чл.-кор. проф. Хр. Белоев:** Благодаря. Въпроси и изказвания? Сашо Неделчев. Пенчо Милков. (коментар от зала не се чува) Не, първо Сашо вдигна и затова, нали ... Пенчо Милков.

**Г-н П. Милков:** Уважаеми колеги, вземам думата, тъй като още в предходния общински съвет участвах в работната група, която разглеждаше въпросите по какъв начин да се стопанисват горите, те са 3 възможности. Напомням ви, че тука общината по наше искане в работната група привлече възможно най-добрия експерт, който даде плюсовете и минусите на трите варианта, г-н Костов се казва, мисля че сега е зам.-министър. И в този вариант за грижа за горите, който общината приема в момента и на който аз съм радетел, считам че общината може да се грижи за горите си и би извличала по-големи ползи, което се показа и в анализа на проф. Костов. Съществуваше като разход различните пера по организация на тази дейност. Съществена отговорност за общината е охраната на горите, защото в момента, в който гората спре да се охранява от „Дунав“ или от „Сеслав“ това нещо се разбира и хората, които имат техниката и желанието могат да влязат и да направят някои неща, които няма да са добри за гората. Това се изказа и на последното съвещание на нашата работна група и от представители на общината, на тях е известно за това. Аз ще подкрепя материала „за“ този способ съм, но считам че до 1 януари ще трябва да предприемем всичко възможно за ефективен контрол. В комисиите ми се отговори, че ще има 5 човека и 2 автомобила. Надявам се това ..., да е правилна вашата преценка, защото горите са в различни землища и са разпокъсани, не са на едно място, не знам дали имате представа. Но казвам, че днес, когато вземаме решението, че въпроса с охраната е много съществен. Дано да вземем адекватни мерки.

**Чл.-кор. проф. Хр. Белоев:** Благодаря. Други? Неделчев. (коментар от зала не се чува) Да, заповядайте, г-жа Кръстева.

**Г-жа Н. Кръстева:** Господин Милков, естествено, че знам, че са разпокъсани земите. Аз и на комисия ви казах, този обход, който ще правят тези служители с двата автомобила ще бъде ежедневен. Откровено да Ви кажа не смятам, че двете ДЛС-та осъществяват по-ефективен контрол. Така или иначе в рамките на ...., то ще си покаже, месец-два, ако видим че нали не е ефективна тая охрана ние сме говорили с Вас по комисии винаги може да се мисли вариант аутсортсване.

**Чл.-кор. проф. Хр. Белоев:** Да, благодаря. Сашо Неделчев.

**Г-н Ал. Неделчев:**  Благодаря, проф. Белоев, уважаеми ..., кмета го няма. Уважаема госпожо Кръстева, уважаеми колеги, аз също ще подкрепя предложението за решение, знаете от колко време го коментираме. Ежегодно при обсъждането на бюджета съм пледирал за това общината да избере оптималния вариант като форма за стопанисване и управление на своя горски фонд, 29 близо 30 хиляди декара, макар и не много като горски масиви все пак позволяват едно по-ефективно управление. Като препоръчаната от експертите форма аз я приемам да бъдат част от нашето общинско предприятие „Паркстрой“. Тук не мога, обаче да се въздържа да не изразя притеснението си от записаното в докладната, където буквално се признава, че дейностите по възобновяване и залесяване на горите, въпреки че са предвидени в горско-стопанските планове за общинските гори на двете държавни горски стопанства, които досега по договор ги стопанисваха и управлявани не са извършвани. Защо не са извършвани, г-н Кмете е редно да запитаме след като са залегнали в договорите им? И тези договори вие ги следите как се изпълняват. Та, ще подкрепя решението, защото ще можем да работим по залесяването и възобновяването на нашите общински гори, не само по сечите и които са планирани и да увеличим приходите за община Русе от добива на дървесина. Но пак искам да подчертая това, което и г-н Милков каза и аз на комисията го поставих като проблем, тогава отговориха представители на общинското предприятие, че според тях имат наличния щат заедно с тези нови 2 бройки, които им осигуряваме и техника да бъде обезпечена охраната на нашите гори. Аз си позволявам да се съмнявам и в тази връзка, така пледирам към администрацията още от самото начало стриктно да се вземат съответните мерки за контрол по опазване на нашите гори и при необходимост гъвкаво да реагираме и да се внесе, ако трябва предложение за осигуряване на макар и минимална бройка на така наречените горски стражари, за да сме сигурни, че в нашите гори няма да се извършва нерегламентирана сеч. Благодаря.

**Чл.-кор. проф. Хр. Белоев:** Благодаря. Други? Да, госпожа Кръстева.

**Г-жа Н. Кръстева:** Уважаеми г-н Неделчев, така или иначе в горско-стопанските планове е залегнато това задължение за залесяване, в договорите не е залегнало това задължение, а и със санкция на общинския съвет, както знаете ... Ще погледна как е разписано точно в докладната, както знаете договорите, с които сме ги прехвърляли за стопанисване и управление на двете държавни ловни стопанства са едногодишни. Горско-стопанския план предвижда това залесяване да е за срок от 3 години, така че в договорите това не е вменено и съответно с отдаването за една година никое държавно ловно стопанство няма да се ангажира с това залесяване. Тук обръщам внимание, че в никоя от тия територии не е извършвана сеч, след която трябва да има залесяване. Тоест сечта, където е извършвана не е в тия територии.

**Чл.-кор. проф. Хр. Белоев:** Да, благодаря. Други? Режим на гласуване по точката.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 329**

На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация, чл. 181, ал.7, чл. 181, ал. 1, т. 1, б. „в“, чл. 181, ал. 2 и 3 от Закона за горите, чл. 52, ал. 3 и ал. 4 от Закона за общинската собственост, Общинският съвет реши:

1. Предоставя за управление на Общинско предприятие „Паркстрой - Русе“ общински поземлени имоти в горски територии, съгласно Приложение № 1, считано от 01.01.2017 година.
2. Приема Правилник за изменение и допълнение на Правилника за организацията, дейността и управлението на Общинско предприятие „Паркстрой – Русе“, като:

§ 1. Увеличава числеността на служителите в ОП „Паркстрой – Русе“ с 2 щатни бройки, като общата численост на персонала на предприятието се променя на 56 (петдесет и шест) щатни бройки.

§ 1. 1. Отменя Приложение № 1 към чл. 13 от Глава втора, Раздел III – „Структура“.

§ 1. 2. Приема ново Приложение № 1 към чл. 13 от Глава втора, Раздел III – „Структура“ – графично представена Организационно-управленска структура на ОП „Паркстрой – Русе“.

§ 2. Създава се нов § 6 в Заключителните разпоредби: § 6. „Правилникът за изменение и допълнение на Правилника за организацията, дейността и управлението на Общинско предприятие „Паркстрой – Русе“ влиза в сила от 01.01.2017 година.“

1. Възлага на Кмета на Община Русе да утвърди щатно разписание на ОП „Паркстрой – Русе“.

**22 Точка**

**Отдаване под наем на имот от общински поземлен фонд без търг или конкурс**

**Чл.-кор. проф. Хр. Белоев:** Заповядайте, г-жа Кръстева.

**Г-жа Н. Кръстева:** Уважаеми г-н Председател, уважаеми общински съветници, на вашето внимание е точката за отдаване под наем на имоти от ОПФ без търг или конкурс. В деловодството на Община Русе са постъпили 2 броя заявления за наемане на земеделска земя, която е собственост на община Русе. С тези депозирани заявления самите желаещи, тоест заявителите са желаели да наемат имоти с начин на трайно ползване лозе, като обработваема земя за отглеждане на полски култури. За тази цел е необходимо иницииране на процедура по промяна на начина на трайно ползване на тез имоти от лозе на нива. Тези 2 заявления са предложени за разглеждане на комисията по общинска собственост за преценка за законосъобразност, целесъобразност и наличие на интерес за община Русе. В частта, касаеща тази промяна за начин на трайно ползване, комисията е дала положително становище. Предвид горното предлагаме на вашето внимание да дадете съгласие за промяна на начина на трайно ползване от лозе на нива на двата имота, които са описани в предложението.

**Чл.-кор. проф. Хр. Белоев:** Благодаря. Изказвания? Неделчев. Само, докато дойде Неделчев, кмета на Червена вода има положително становище.

**Г-н Ал. Неделчев:** Благодаря, проф. Белоев. Уважаема, госпожо Кръстева, аз имам един конкретен въпрос. Винаги, когато отдаваме нещо без търг или конкурс трябва да бъдем много внимателни и прецизни. В мотивите се казва, че чл. 24а, ал. 6, т. 2 от закона дава възможност за отдаване без търг и конкурс на имоти, в случай, че те не са ползвани две или повече стопански години. Предполагам това условие е спазено. Казвате досега към тях не е проявяван интерес за ползването има като лозя, обявяван ли е през този период 2 или 3-годишен търг или конкурс? Ако са обявявани колко такива търгове? И ако има промяна в обстоятелствата, примерно възможност да се кандидатства по определени програми за средства, подпомагащи развитието на такива терени и култури, след тази промяна в обстоятелствата правили ли сме търг или конкурс? Защото, ако не сме логичното би било първо да си направим един търг или конкурс и ако няма кандидати, тогава да отиваме на този подход. Иначе съм „за“, че трябва да се използват възможностите всички земеделски земи и терени да се работят от община Русе.

**Чл.-кор. проф. Хр. Белоев:** Да, заповядайте.

**Г-жа Г. Барашка:** Уважаеми общински съветници, действително повече от 2 стопански години никой не е проявявал интерес към наемане на тези имоти ...

**Чл.-кор. проф. Хр. Белоев:** По-близо до микрофона.

**Г-жа Г. Барашка:** Никой не е проявявал интерес повече от 2 стопански години със сигурност към тия имоти. Търг и конкурс е обявяван за тези имоти, съобразно начина им на трайно ползване за поддържане на лозя, но интерес не е проявяван. Последният такъв търг беше обявен през 2014 година, 2014-2015 стопанска година. Значи в интерес на истината в последните няколко стопански години интерес към лозя, наемането им като такива досега единствено само от 1 кандидат е имало при нас, имотите са били доста по-големи като площ. Тези, както виждате са много малки. (коментар от зала не се чува) За 2014-2015 стопанска година е бил интереса, тогава е провеждан търга. Но просто интерес не е имало.

**Чл.-кор. проф. Хр. Белоев:** Изяснихте въпроса или ... Има ли други въпроси? Други въпроси има ли? Изказвания? Декларация за конфликт на интереси е постъпила от Мирослав Славчев, няма да участва в гласуването. Режим на гласуване. (коментар от зала не се чува) Единият въздържал се няма да го чета, да. ( 1 глас на Мирослав Славчев не се зачита)

**Ръчно гласували:**

**Г-н Ст. Янев – „за“.**

**КВОРУМ – 40. С 38 гласа „за”, 0 „против” и 2 „въздържали се” се прие**

**РЕШЕНИЕ № 330**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация и чл. 24а, ал. 6, т. 2 от Закона за собствеността и ползването на земеделските земи, Общинският съвет реши:

1. Дава съгласие да се промени начина на трайно ползване – от „лозе“ в „нива“ на имоти, собственост на Община Русе, както следва:

|  |  |  |  |  |
| --- | --- | --- | --- | --- |
| **Имот №** | **Землище** | **Местност** | **НТП** | **Площ/дка** |
| 63427.45.5 | Русе | Софта бюлюк | лозе | 2.291 |
| 63427.45.6 | Русе | Софта бюлюк | лозе | 3.816 |
| 63427.45.14 | Русе | Софта бюлюк | лозе | 0.469 |
| 63427.45.20 | Русе | Софта бюлюк | лозе | 2.545 |
| 63427.45.32 | Русе | Софта бюлюк | лозе | 0.956 |
| 63427.45.55 | Русе | Софта бюлюк | лозе | 2.468 |
| 63427.45.56 | Русе | Софта бюлюк | лозе | 9.680 |
| 039003 | Червена вода | Коцева чешма | лозе | 0,916 |
| 039004 | Червена вода | Коцева чешма | лозе | 0,932 |
| 039005 | Червена вода | Коцева чешма | лозе | 0,997 |
| 039006 | Червена вода | Коцева чешма | лозе | 0,937 |

1. Дава съгласие да се отдадат под наем без търг и конкурс имоти № № 039003, 039004, 039005 и 039006, собственост на Община Русе, находящи се в землището на с. Червена вода, Община Русе за срок от 10 (десет) стопански години, считано от 01.10.2016 г. на Роман Илиев Рачев, с адрес: с. Червена вода, Община Русе, ул. „Лозенград“ № 7 на цена в размер на 48,00 лв./дка.
2. Дава съгласие да се отдадат под наем без търг или конкурс имоти № № 63427.45.5, 63427.45.6, 63427.45.14, 63427.45.20, 63427.45.32, 63427.45.55 и 63427.45.56 за срок от 5 (пет) стопански години, считано от 01.10.2016 г. на „Берус“ ООД, със седалище и адрес на управление: град Русе, м-ст Зад Хиподрума на цена в размер на 48,00 лв./дка.

**23 Точка**

**Предоставяне на информация за текущото изпълнение на бюджета на Община Русе към 30.06.2016 г.**

**Чл.-кор. проф. Хр. Белоев:** Заповядайте.

**Г-жа С. Минковска:** Уважаеми госпожи и господа общински съветници, настоящата информация се предоставя на общинския съвет в изпълнение на чл. 117, ал. 2 от Закона за публичните финанси, чл. 35, ал. 2 от наредбата на общинския съвет. Както всяка година на септемврийска сесия ви представяме тази информация за сведение, тя не се гласува. Както знаете бюджета на общината за 2016 година е приет с решение №102 на общинския съвет е и в размер на 102 287 000 лв., а уточнения годишен план на общината към 30.06. е в размер на 105 687 000 лв. Отчетът на общината към 30.06. е в размер на 43 375 000 лв., което представлява 41,04% на изпълнение на бюджета. Информацията е доста обстойна и е ситуирана в 7 раздела. Няма да се спирам подробно на тази информация, тъй като вие така или иначе на комисии бяхте запознати с нея подробно. Предполагам, ако имате някакви въпроси по отношение на информацията, заповядайте.

**Чл.-кор. проф. Хр. Белоев:** Въпроси имате ли към вносителят? Изказвания? За информация е това.

**24 Точка**

**Изменение на бюджета на Община Русе към 30.06.2016 г.**

**Чл.-кор. проф. Хр. Белоев:** Госпожа Пенева.

**Г-жа Ем. Пенева:** Уважаеми дами и господа общински съветници, информацията за изменението на бюджета е вследствие на Закона за публичните финанси. След всяко 3-месечие общинска администрация има ангажимента да ви предоставя информация как се променя общинския бюджет, от неговото първоначално приемане от 102 286 889 лв. как е придобил размер 105 687 232 лв. Съответно информацията ви е предоставена в 3 приложения. В първото приложение е информацията с какви писма и нормативни документи се е стигнало до тази трансформация. Второто приложение показва уточнения бюджет към 30 юни по параграфи. А третото приложение показва измененията в индикативния разчет на средствата от Европейския съюз, съобразени с очакваното изпълнение на дейностите по проектите на общината по параграфи. Информацията е за сведение.

**Чл.-кор. проф. Хр. Белоев:** Въпроси имате ли и изказвания? Не виждам.

**25 Точка**

**Корекция на бюджета на Община Русе за 2016 г.**

**Чл.-кор. проф. Хр. Белоев:** Заповядайте, г-жа Пенева.

**Г-жа Ем. Пенева:** Поддържаме предложението за корекция на бюджета, като искам да направя едно уточнение. В точка 8, във връзка с протеста и подписката от граждани за изменението в обект Площадка на чул. „Мальовица“, тая площадка съответно е пренасочена, сумата за тая площадка е пренасочена към обектите за обновяване на 20 площадки. Допусната е техническа грешка, след пренасочването на тази сума от тази площадка, всъщност за обновяване площадките за СМР стават 21.

**Чл.-кор. проф. Хр. Белоев:** Благодаря. Въпроси? Изказвания? Режим на гласуване.

**КВОРУМ – 36. С 36 гласа „за”, 0 „против” и 0 „въздържали се” се прие**

**РЕШЕНИЕ № 331**

На основание чл.21, ал.2, във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

**І. ПРИХОДИ – държавни дейности**

**Приходи и доходи от собственост**

§2404 „Нетни приходи от продажби на услуги, стоки и продукция“ +71 435лв.

ПГСС „Ангел Кънчев“ +71 435лв.

§2405 „Приходи от наеми на имущество“ +4 915лв.

ОУ „Васил Априлов“ +3 600лв.

ПГСС „Ангел Кънчев“ +1 315лв.

**Внесени ДДС и други данъци върху продажбите**

§3702 „Внесен данък върху приходите от стопанска дейност на бюджетните предприятия“ ОУ „Васил Априлов“ -225лв.

**Неданъчни приходи**

§3619 „Други неданъчни приходи“ +1 570лв.

ОУ „Тома Кърджиев“ +391лв.

ОУ „Любен Каравелов“ +100лв.

ОУ „Никола Обретенов“ +924лв.

СУ „Йордан Йовков“ +155лв.

**Всичко приходи държавна дейност +77 695лв.**

**Всичко приходи по бюджета +77 695лв.**

**ІІ. РАЗХОДИ – държавни дейности**

ФУНКЦИЯ „Образование“

Дейност 322 „Общообразователни училища“

§1015 „Материали“ +4 690лв.

ОУ „Васил Априлов“ +3 375лв.

ОУ „Тома Кърджиев“ +391лв.

ОУ „Никола Обретенов“ +924лв.

§1020 „Външни услуги“ - СУ „Йордан Йовков“ +155лв.

§1030 „Текущ ремонт“ ОУ „Любен Каравелов“ +100лв.

**Всичко за дейност +4 945лв.**

Дейност 326 „Професионални училища и професионални паралелки към средно общообразователно училище“ - ПГСС „Ангел Кънчев“

§0101 „Заплати и възнаграждения на персонала нает по

трудови правоотношения“ +52 830лв.

§0202 „Други възнаграждения и плащания на

персонала по извънтрудови правоотношения“ +1 375лв.

§0551 „Осигурителни вноски от работодатели за ДОО“ + 6 310лв.

§0552 „Осигурителни вноски от работодатели за УчПФ“ +1 290лв.

§0560 „Здравноосигурителни вноски от работодатели“ +2 600лв.

§0580 „ Вноски за ДЗО от работодатели“ +800лв.

§1981 „Платени данъци, такси, наказателни лихви

и административни санкции“ +7 545лв.

**Всичко за дейност +72 750лв.**

**Всичко за функция +77 695лв.**

ФУНКЦИЯ „Почивно дело, култура, религиозни дейности“

Дейност 739 „Музеи, худ. галерии, паметници на културата и

етнографски комплекси с национален и регионален характер” – държавна дейност, §5203 „Придобиване на друго оборудване, машини и съоръжения”

Обект „Киоск – сензорен екран, за монтаж в закрити помещения” 1 бр. +6 400лв. § 1098 „Други разходи, некласифицирани в другите параграфи и

подпараграфи” ХГ – Русе -6 400лв.

**Всичко за дейност 0лв.**

**Всичко за функция 0лв.**

**Всичко разходи държавна дейност +77 695лв.**

**ІІІ. РАЗХОДИ – местни дейности**

ФУНКЦИЯ „Общи държавни служби“

Дейност 122 „Общинска администрация“

§1020 „Външни услуги“ +11 301лв.

**Всичко за дейност +11 301лв.**

**Всичко за функция +11 301лв.**

ФУНКЦИЯ „Образование”

Дейност 311 „ЦДГ и ОДЗ”

§1098 „Други разходи, некласифицирани в другите параграфи

и подпараграфи” -36 993лв.

§5100 „Основен ремонт“

Обект „Прилагане на мерки за енергийна ефективност обект

ЦДГ „Чучулига“, ул. „Иглика“ №2, гр. Русе“ -2лв.

Обект „Прилагане на мерки за енергийна ефективност обект

ЦДГ „Радост“, ул. „Червен“5, гр. Русе“ -2 369лв.

§5203 „Придобиване на друго оборудване, машини и съоръжения“ +36 993лв.

Обект „Система за видеонаблюдение“ 1 бр.

|  |  |  |
| --- | --- | --- |
| ДГ "Слънце" 1947лв. |  |  |
| ДГ "Радост" 1947лв. |  |  |
| ДГ "Иглика" 1947лв. |  |  |
| ДГ "Незабравка" 1947лв. |  |  |
| ДГ "Звездица" 1947лв. |  |  |
| ДГ "Ралица" 1947лв. |  |  |
| ДГ "Пинокио" 1947лв. |  |  |
| ДГ "Здравец" 1947лв. |  |  |
| ДГ "Чучулига" 1947лв. |  |  |
| ДГ "Русалка" 1947лв. |  |  |
| ДГ "Детелина" 1947лв. |  |  |
| ДГ "Червената шапчица" 1947лв. |  |  |
| ДГ "Пролет" 1947лв. |  |  |
| ДГ "Роза" с. Ново село 1947лв. |  |  |
| ДГ "Снежанка" 1947лв. |  |  |
| ДГ "Синчец" кв. Средна кула 1947лв. |  |  |
| ДГ "Приказен свят" с. Николово 1947лв. |  |  |
| ДГ "Райна Княгиня" гр. Мартен 1947лв. |  |  |
| ДГ "Зора" 1947лв. |  |  |

**Всичко за дейност -2 371лв.**

**Всичко за функция -2 371лв.**

ФУНКЦИЯ „Жилищно строителство, комунално стопанство и опазване на околната среда“

Дейност 603 „Водоснабдяване и канализация“

§5100 „Основен ремонт“

Обект „Ремонт на клапата на изпускателната тръба, монтирана на

дигата на р. Русенски лом с цел отвеждане на дъждовна вода от ул. Стремление и почистване на канала“ -5 000лв.

§5206 „Изграждане на инфраструктурни обекти“

Обект „Канал по ул. „Родосто“ ПР 2400лв., СМР, СН, ИК“ –

собствено финансиране - /било 30 000лв.; става 23 333лв./ -6 667лв.

**Всичко за дейност -11 667лв.**

Дейност 619 „Други дейности по жилищното строителство, благоустройството и регионалното развитие“

§1015 „Материали” км. Ястребово +2 000лв.

§5100 „Основен ремонт“ +19 936лв.

Обект „Обновяване на 20 броя детски площадки – СМР 500 000лв.

и ППР за обновяване на 21 бр. детски площадки 20 000лв.“ -5 377лв.

Обект „Водоскок в кв. Гагаля, с. Николово, Община Русе, намиращ се

на общински път Русе-Николово-Юделник- проектиране“ -1 396лв.

Обект „Обновяване на 21 броя детски площадки – СМР 526 709лв.

и ППР за обновяване на 20 бр. детски площадки 17 000лв.“ +26 709лв.

§5202 „Придобиване на сгради“ -5 815лв.

Обект „Обществен паркинг в съществуващи подземни нива на театрален

комплекс – в т.ч. СМР, стр. и авт.надзор“ -5 815лв.

§5206 „Изграждане на инфраструктурни обекти“ -58 066лв.

Обект „Изграждане на открит обект за спортни дейности по чл.55

от ЗУТ в УПИ ІІ-992, кв. 28 по плана на кв. Долапите

гр. Русе – Община Русе“ -16лв.

Обект „Изграждане на подпорна стена на ул. Стремление с цел укрепване

свлачището – кв. Ср. Кула“ -20 000лв.

Обект „Изграждане на детска площадка ул. „Мальовица“,

в т.ч. СМР и проектиране“ -38 050лв.

**Всичко за дейност -41 945лв.**

Дейност 622 „Озеленяване”

622 „Озеленяване“

§1015 „Материали“ км. Басарбово +1000лв.

§1020 „Външни услуги“ Община Русе -3 000лв.

**Всичко за дейност -2 000лв.**

**Всичко за функция -55 612лв.**

ФУНКЦИЯ „Почивно дело, култура, религиозни дейности”

Дейност 714 „Спортни бази за спорт за всички“

§1098 „Други разходи, некласифицирани в другите параграфи

и подпараграфи“ Програма „Спорт” +20 000лв.

§5206 „Изграждане на инфраструктурни обекти“

Обект „Изграждане на 2 броя площадки за фитнес на открито и

2 броя стрийт фитнес“ -94лв.

**Всичко за дейност: +19 906лв.**

Дейност 759 „Други дейности по културата“

§5500 „Капиталови трансфери“

Обект „Мемориал на загиналите във войните за национално

обединение в гр. Русе“ -9 268лв.

**Всичко за дейност: -9 268лв.**

**Всичко за функция: +10 638лв.**

ФУНКЦИЯ „Икономически дейности и услуги”

Дейност 836 „Дейности по въздушния транспорт“ ОП „Паркстрой”

§1015 „Материали“ +25 000лв.

**Всичко за дейност: +25 000лв.**

Дейност 898 „Други дейности по икономиката“ Младежки дом

§0201 „Други възнаграждения и плащания за нещатен персонал

нает по трудови правоотношения“ +1 700лв.

§0551 „Осигурителни вноски от работодатели за ДОО“ +172лв.

§05560 „Здравноосигурителни вноски от работодателя“ +80лв.

§0580 „Вноски за ДЗО от работодатели“ +48лв.

**Всичко за дейност: +2 000лв.**

**Всичко за функция: +27 000лв.**

ФУНКЦИЯ „Разходи некласифицирани в другите функции”

Дейност 998 „Резерв”

§9700 „Резерв за непредвидени и неотложни разходи“ +11 341лв.

**Всичко за дейност: +11 341лв.**

**Всичко за функция: +11 341лв.**

**Всичко разходи местни дейности: +2 297лв.**

ІV**. РАЗХОДИ – държавни дейности дофинансирани с общински приходи**

ФУНКЦИЯ „Образование“

Дейност 322 „Общообразователни училища“

§5203 „Придобиване на друго оборудване, машини и съоръжения“

Обект „Верижен стълбищен транспортьор“ -297лв.

**Всичко за дейност -297лв.**

Дейност 389 „Други дейности по образованието“

§1098 „Други разходи, некласифицирани в другите параграфи -2 000лв.

**Всичко за дейност -2 000лв.**

**Всичко за функция -2 297лв.**

**Всичко разходи – дофинансиране -2 297лв.**

V. Компенсирани промени в Инвестиционната програма за 2016г. на обекти финансирани с целеви средства

|  |  |  |  |
| --- | --- | --- | --- |
| Наименование на обекта | Финансиране с целеви средства /било/ | Финансиране с целеви средства /става/ | Корекция „+“/“-„ |
| §5203 „Придобиване на друго оборудване, машини и съоръжения“  **Дейност 239 „Други дейности по вътрешната сигурност“-дофинансиране**  Обект „Система за видеонаблюдение на общински сгради и територии с масово пребиваване на хора- Парк на младежта – 10000лв., Подлези по бул. България – 8960лв. и тунел към сградата на ул. Черно море – 1040лв.“  **Дейност 849 „Други дейности по транспорта, пътищата, пощите и далекосъобщенията“-местна дейност**  Обект „Валидатори“ 12бр./става 6бр./  Обект „Бордови компютри“ 2бр. | 20000лв.  48471лв.  0лв. | 19990лв.  26036лв.  15778лв. | -10лв.  -22435лв.  +15778лв. |
| §5206 „Изграждане на инфраструктурни обекти“  **Дейност 603 „Водоснабдяване и канализации“-местна дейност**  Обект „Канал по ул. „Родосто“ ПР 2400лв., СМР, СН, ИК“ | 0 | 6667лв. | +6667лв. |

**Всичко разходи по бюджета +77 695лв.**

**26 Точка**

**Приемане на актуализирана бюджетна прогноза 2017-2019 г. – местни дейности на Община Русе и приложения**

**Чл.-кор. проф. Хр. Белоев:** Заповядайте, г-жа Пенева.

**Г-жа Ем. Пенева:** Настоящата актуализирана прогноза е разработена върху макет на Министерството на финансите и ви е предоставена в 7 раздела, приложения, в които данните са отразени по окрупнени групи и параграфи, а в обяснителната записка съответно подробно са обяснени тенденциите и данните по функции и дейности. Съответно прогнозата е разработена в съответствие с: динамиката и състоянието на общинския дълг, допусканията за развитието на общината, предложения на местната общност, фискални правила и ограничения, определени от закона за публичните финанси и съответно с нормативния акт, който предстои във връзка с изменението на минимална работна заплата. В приходната част, очертаваща тенденция в посока намаление патентен данък, ТБО е с недостатъчен размер, който не може да покрие необходимите разходи в дейност „Чистота“ и 4 години се разчита на преходен остатък от минали години, който до края на 2016 г. е възможно да бъде изчерпан. Всичко това е вследствие на отчисленията по Закона за управление на отпадъците, които всяка година се увеличават с 28%. Спад се очертава в приходите от дивиденти, продажби и приватизация. В разработката със знак минус в приходната част се отразяват прогнозните разходи за културните институти, като за същите са запазени нивата на 2016 година. Със знак минус са отразени и прогнозните разходи за съфинансиране на европейски проекти, за които има ясни параметри и изготвени апликационни форми и вече сключени договори, а за всички останали проекти съответно общината в следващите години ще разчита на осигурения резерв. Със знак минус е отразен и предстоящият заем за инфраструктура, който условно е разчетен на 10 000 000. Само да припомня това е прогноза, средносрочна и затова цифрите, които са заложени са условни. Заем, който евентуално за 9 години при изплащане на около 1 100 000 на година главница, като през 2017-та съответно е заложен с плюс 10 000 000, а за всички останали години с минус 1 100 000. В разходната част са преизчислени във всички дейности възнагражденията само във връзка с минимална работна заплата и клас. Трайна тенденция има в намаляването на приходите от такса за ползване на детски градини и същевременно трайна необходимост от увеличаване на разходите във връзка с нормативни изисквания за храната. Всички целеви и конкретни разходи са разчетени на нивото на 2016 г. като към кампанията „Малки населени места“ са предвидени още 200 000 лв., които да бъдат с целево предназначение ремонт на улици с кметствата. Увеличени са разходите за възнаграждения в ОП „Паркстрой“ във връзка с управление на горите, при увеличен щатен персонал. Увеличена е сумата на транспортна субсидия във връзка с корекцията в началото на 2016 г. за компенсиране на билетите. Осигурени са средства за общ устройствен план равномерно разпределени в 2017 г., 2018 г. и нова транспортна схема 2018-2019 година. След анализ на приоритетните разходи, възнаграждения, данъци и осигурителни задължения по погасяване на кредити, съответно резерва на общината за периода 2017-2019 г. е намален с 250 000 лв. при настоящ размер 500 00 , което е предпоставка негативна към ситуация за допускане на просрочени задължения и невъзможност за изпълнение на всички необходими проекти. Настоящите параметри на приходите дават възможност за успешно балансиране на конкретните бюджети при липса на преходни остатъци единствено и само, ако се търсят и съответно бъдат намерени нови приходоизточници или реално оптимизиране на всички разходи, спазвайки принципите на целесъобразност, ефективност и ефикасност.

**Чл.-кор. проф. Хр. Белоев:** Благодаря. Въпроси? Изказвания? Режим на гласуване.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 332**

На основание чл.21, ал.2 във връзка с чл.21, ал.1, т.12 от ЗМСМА, чл. 83, ал.2 от Закона за публичните финанси, Общинският съвет реши:

Приема:

І. Актуализирана бюджетна прогноза за периода 2017-2019 годинана постъпленията от местни приходи и на разходите за местни дейности – Приложение №8 от Указанията на Министерство на финансите БЮ №4/08.07.2016г.;

ІІ. Прогноза за намерения за поемане на задължения чрез договори за финансов лизинг и други форми на дълг за периода 2017-2019г. – Приложение №6а от Указанията на Министерство на финансите БЮ №4/08.07.2016г.;

ІІІ. Прогноза за нов дълг и финансиране чрез заеми на база действащи договори и намерения за поемане на задължения по нови заеми за периода 2017-2019г. – Приложение №6б от Указанията на Министерство на финансите БЮ №4/08.07.2016г.;

ІV. Прогноза на разходите на начислена основа за лихви по обслужване на заемите на база действащи договори за заеми и намерения за поемане на задължения по нови договори за заеми за периода 2017-2019г.-Приложение №6в от Указанията на Министерство на финансите БЮ №4/08.07.2016г.;

V. Приложение №6а „Прогноза за намерения за поемане на задължения чрез договори за финансов лизинг и други форми на дълг за периода 2017-2019г“, Приложение №6б „Прогноза за нов дълг и финансиране чрез заеми на база действащи договори и намерения за поемане на задължения по нови заеми за периода 2017-2019г.“, Приложение 6в . „Прогноза на разходите на начислена основа за лихви по обслужване на заемите на база действащи договори за заеми и намерения за поемане на задължения по нови договори за заеми за периода 2017-2019г.“ и Консолидирана информация по Приложение 10а „Прогноза за приходите и разходите на нефинансовите предприятия за периода 2017-2019г. и за активите и пасивите им към 31 декември на съответната година“ на юридическите лица включени към подсектор «Местно управление» към Община Русе, съгласно Указания на Министерство на БЮ №4/08.07.2016г.;

VІ. . Приложение №6а „Прогноза за намерения за поемане на задължения чрез договори за финансов лизинг и други форми на дълг за периода 2017-2019г“, Приложение №6б „Прогноза за нов дълг и финансиране чрез заеми на база действащи договори и намерения за поемане на задължения по нови заеми за периода 2017-2019г.“, Приложение 6в . „Прогноза на разходите на начислена основа за лихви по обслужване на заемите на база действащи договори за заеми и намерения за поемане на задължения по нови договори за заеми за периода 2017-2019г.“ и Приложение 10а „Прогноза за приходите и разходите на нефинансовите предприятия за периода 2017-2019г. и за активите и пасивите им към 31 Декември на съответната година“ на „Летище Русе“ ЕООД, съгласно Указания на Министерство на финансите БЮ №4/08.07.2016г.;

VІІ. Приложение №8а „Прогноза за постъпленията от данъка върху таксиметров превоз на пътници за периода 2017-2019 г.“, съгласно Указания на Министерство на финансите БЮ №4/08.07.2016г.

**27 Точка**

**Допълване на списъка на лицата и длъжностите, имащи право на транспортни разходи, съгласно чл. 43, ал. 1 от ПМС №380/29.12.2015 г. от Бюджет 2016 г., утвърден с Решение на Общински съвет №102/01.02.2016 г. – Приложение №18**

**Чл.-кор. проф. Хр. Белоев:** Заповядайте, г-жа Пенева.

**Г-жа Ем. Пенева:** Поддържаме предложението.

**Чл.-кор. проф. Хр. Белоев:** Въпроси и изказвания? Режим на гласуване.

**Ръчно гласували:**

**Г-н Г. Ганчев – „за“.**

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 333**

На основание чл. 21, ал. 2, във връзка с чл. 21, ал. 1, т. 6 от ЗМСМА, чл.43 ал.1 от Постановление №380 от 29.12.2015 година за изпълнението на държавния бюджет на Република България за 2016г., Общинският съвет реши:

Утвърждава допълване на Приложение №18 Списък на лицата и длъжностите, имащи право на транспортни разходи утвърдено с Решение на Общински съвет №102/01.02.2016г., както следва:

Чл. 43, ал.1, т.1

ФУНКЦИЯ „Образование“

Добавя се:

ПГСС „Ангел Кънчев“

|  |  |  |
| --- | --- | --- |
| 1. Венетка Георгиева Димитрова | Касиер-домакин | билети |
| ОУ „Отец Паисий“ |  |  |
| 1. 1. Иваничка Иванова Денева | Домакин | билети |
| СУПНЕ „Фридрих Шилер“ |  |  |
| 1. 1. Искра Димитрова Иванова | Директор | билети |
| Отпада: |  |  |
| СУПНЕ „Фридрих Шилер“ |  |  |
| 1. 1. Пламен Симеонов Иванов | Директор | билети |

Чл. 43, ал.1, т.2

Отпадат поради актуализация на график на медицинските специалисти в здравните кабинети по населени места:

1. Галя Стефанова Иванова – мед.сестра – билети
2. Илияна Друмева Калчева - мед.сестра – билети
3. Бехидже Мехмедова Нуриева – мед.сестра – билети
4. Мариана Стаменова Михайлова – мед.сестра – билети

Добавят се:

1. Росица Борисова Йорданова – мед. Сестра – билети гр. Русе-с. Семерджиево и обратно;
2. Албена Радева Монова – мед.сестра – билети гр. Русе- с. Ново село и обратно;
3. Милена Николова Колева - мед.сестра – билети гр. Русе – с. Червена вода и обратно;
4. Зорница Любенова Трифонова - мед.сестра – билети гр. Русе – гр. Мартен и обратно.

**28 Точка**

**Приемане на Наредба за изменение и допълнение на Наредба №18 за обществения ред при ползване на превозни средства на територията на Община Русе**

**Чл.-кор. проф. Хр. Белоев:** Заповядайте, г-жа Кръстева.

**Г-жа Н. Кръстева:** Уважаеми г-н Председател, уважаеми общински съветници, на вашето внимание е изменение и допълнение на Наредба №18 за обществения ред при ползване на превозни средства на територията на Община Русе. Предложените промени са съобразени със Закона за движение по пътищата, Закона за местните данъци и такси и с въведените в българското законодателство актове по правото на Европейския съюз. Промените са разгледани и обсъдени на проведените заседания на създадената работна група от предходния мандат на общинския съвет с представители на общински съветници, общинска администрация, неправителствени организации с цел да бъдат взети под внимание всички виждания по въпросите, които са залегнали в наредбата. Предвид това я свеждам за разглеждане и ваша санкция като след проведени, направени предложения от общински съветници по различните работни групи, пояснявам, че навсякъде в проекта за решение СМС ще се чете „кратко текстово съобщение (СМС)“ и в параграф 34, т. 1.1. от проекта на наредба за изменение и допълнение на Наредба №18, т. 1.1. , ал. 1 придобива следната редакция цената за паркиране на местата по чл. 99, ал. 1 от ЗДвП е както следва – до 1 час 1 лев, като добавяме с включено ДДС и по 1 лв. с включен ДДС за всеки започнат час. Тоест в проекта за наредбата бяхме забравили да поясним, че е с включен ДДС, това е крайна цена за потребителя.

**Чл.-кор. проф. Хр. Белоев:** Да, благодаря. Въпроси и изказвания по предложенията? Господин Неделчев, след това г-н Григоров.

**Г-н Ал. Неделчев**: Благодаря, проф. Белоев. Уважаеми колеги, уважаема г-жо Кръстева, аз съвсем конкретен ще бъда. На една от комисиите направих едно предложение, което обещахте администрацията с юристите да обсъди и искам да чуя дали се приема. Предложението е следното, в чл. 11, ал. 1 на стр. 3 е в мотивите „ Забранява се разполагането на съоръжения за търговска дейност ...“ , аз предлагам да се добави „ и части от тях“ в това число, така и така, „ ... върху тротоарите, ако заемат повече от половината от ширината им или ако не е осигурена ширина за свободно преминаване на пешеходците най-малко 2 метра“. Макар и дребно да изглежда предложението предлагам да го приемем и ще ви дам конкретен пример защо го правя. Знаете на „Борисова“, из целия град има будки, павилиони за продажба на вестници и какво ли не, много от тях са на фирмата, която е концесионер на автобусните спирки и нейните павилиони имат едни капаци или кепенци как да се изразя, които са с ширина повече от 1 метър, височина повече от 1,20 м. сигурно и които са превърнати в търговски площи реално. Проблемът е, че чисто с рекламна цел много често те не ги отварят просто настрани, не знам дали проекта го допуска изобщо такива капаци да имат, но отварят ги по диагонал и на места, както е тука с „Борисова“ посока от центъра към гарата просто остават не 2 метра, а няма повече от 80 сантиметра за преминаване на пешеходците при това положение. Затова ви предлагам, за да улесня администрацията при премахването на такъв тип нарушения да добавим този текст. Благодаря.

**Чл.-кор. проф. Хр. Белоев:** ... и части от тях. Госпожа Кръстева.

**Г-жа Н. Кръстева:** Да, г-н Неделчев сега се загледах в извлеченията от протоколите, общинска администрация приема направеното предложение и в текста на наредбата да се добави „ павилиони и части от тях“.

**Чл.-кор. проф. Хр. Белоев:** Да, благодаря. Господин Григоров.

**Г-н Г. Григоров:** Уважаеми г-н Председател, Уважаеми колеги, имам едно предложение, което касае чл. 27, ал. 3, това е 5 стр. 24, точка 2 – времетраенето за еднократно паркиране в платената зона е почасова, но не повече от 3 часа, това е текстът. Моето предложение е да отпадне „ ... не повече от 3 часа“, защото освен, че не е ясна нуждата от ограничаване на един човек, който има примерно 4 часа работа в града или е цял ден на работа в общината, мисля че би трябвало да отпадне като текст „ ... но не повече от 3 часа“. И да остане „ Времетраенето за еднократно паркиране в платената зона е почасово“. Това дава достатъчно информация, че не е за еднодневен или за месечен паркинг, а за почасово паркиране. Благодаря ви.

**Чл.-кор. проф. Хр. Белоев:** Благодаря. Госпожа Кръстева.

**Г-жа Н. Кръстева**: Ние по комисиите го говорихме това. Аз не смятам, че е целесъобразно това предложение, общинска администрация не го приема. И Ви дадох примери, г-н Григоров, че има хора, които оставят МПС-ва, не заплащат такси, слага им се скоба, отново не е потърсен и след това ги репатрираме на наказателния паркинг. Ако няма някаква часова ставка, това още при приемането на предходната наредба много е говорено и това ... Дава възможност и на други хора ... Разбира се, че някой, ако е спрял за 3 часа и изминат тези 3 часа, това не значи, че веднага колата му ще се вдигне и ще му се сложи скоба. Всеки един човек има възможност, ако види, че просрочва тия 3 часа да си пусне СМС и да се удължи престоя. Този текст по-скоро е за недисциплинираните водачи, които оставят произволно колите си и после не ги търсят и по този начин възпрепятстват възможността за свободното ползване на платените зони от повече хора. Смятам, че ако отпадне просто доста така ще утежните моята работа и няма и да сме продуктивни спрямо хората, които искат да ползват такива зони. Затова има 3 варианта за ползване, за заплащане на услугата ...

**Чл.-кор. проф. Хр. Белоев:** Моля, за тишина.

**Г-жа Н. Кръстева:** ... всеки един, който, пак подчертавам, който види, че тия 3 часа ги просрочва пуска си един СМС, заплаща си 1 лев и си престоява още 3 часа да речем. Не смятам, че е целесъобразно предложението.

**Чл.-кор. проф. Хр. Белоев:** Приемате ли го или ... В София е 2 часа например. (коментар от зала не се чува) Да има различни зони.

**Г-н Г. Григоров:** Благодаря на г-жа Кръстева. Аз не смятам, че това ще спре невъзпитаните шофьори пак да си оставят колите по цял ден и да ги репатрирате и т.н. Така, че си поддържам предложението да отпадне „ ... но не повече от 3 часа“. Благодаря.

**Чл.-кор. проф. Хр. Белоев:** Да, д-р Константинова.

**Д-р Т. Константинова:** Благодаря, г-н Председател, моята тревога, която всъщност предавам и от името на много родители, баби, дядовци, които излизат с децата си по пешеходните зони, това съм го споделила и по комисии е във връзка с текстовете за двуколесните превозни средства по площади, градинки и паркове. Тъй като ние не може да цитираме закона, който забранява след 12-годишна възраст да се карат двуколесни превозни средства в тези зони и няма как да го цитираме искам отново да направя своето предложение, да има повече указателни табели, не само знаци, но и текстови. Тъй като в пререканията с една голяма група юноши, всички над 60-килограмови, които карат доста непредпазливо, дори и безумно совите колелета и ги вдигат и на задно колело и не могат разбира се овладеят така превозното средство, че да бъде сигурно едно детенце на година, две или пет, с които е пълно по площадите. Те ми зададоха въпрос „ Къде пише, че нямаме право?“ Казах им, че пише в закон, няма достатъчно указателни табели, продължават да карат опасно. Много се страхувам, че ако не се предприемат мерки ще се случи нещо трагично о тогава ще се сетим, че трябва много повече да обърнем внимание на това и да делегираме право или да изискаме в най-натоварените части на деня, на тези места, където се събират, докато е топло много деца, пълно е с прохождащи, с каращи колелета или ролери да има повече контрол. Достатъчен е авторитета на една двойка дали било то от полиция или от КООРС да мине само да се появи два пъти за 4 часа и ситуацията ще бъде съвсем различна. Та моето предложение, което направих е за повече указателни табели от улиците, които влизат в тези пешеходни зони и площади плюс текст. Дали е мислено върху това и какво ще се случи с предложението ми? Благодаря ви.

**Чл.-кор. проф. Хр. Белоев:** Да, благодаря. Госпожа Кръстева.

**Г-жа Н. Кръстева:** Уважаема д-р Константинова, аз и на комисията Ви казах, че предстои утре или вдругиден, не мога да се сетя заседание на Комисията по безопасност на движението. Обещах Ви персонално, че ще го сведем за разглеждане в дневния ред Вашето предложение. Аз лично съм убедена, че едва ли ще има представител на комисията, който няма да го приеме. За тези, които не знаят обръщам внимание, че комисията по организация безопасност на движението има може би трима или четирима членове, които са от общинска администрация, всички останали членове на тази комисия са от Първо и Второ районно, от КАТ, от неправителствено организации, от представители на автомобилни превозвачи. Тоест комисията е в доста разширен състав, който всяко едно, една постъпила молба дори за разчертаване на инвалидно паркомясто предварително ходи, оглежда и то от смесен състав и разглежда всяко едно предложение достатъчно съвестно. На следващо заседание утре или вдругиден ще го подложа за разглеждане. В крайна сметка законът дава тази възможност ние да поставим тези указателни табели. Солидализирам се абсолютно, напълно с Вас, Вие знаете още юли месец при внасянето на тая наредба какво беше нашето становище. Представителите на велосипедните движения по работните групи дадоха едно обещание, че ходят и организират разяснителни кампании по училища, че ще си говорят с тия представители, тоест с тези водачи, екстремни водачи на велосипеди, които те си познават. В крайна сметка, действително всички трябва да обединим усилията си, защото само дори и с контрол ... Пак казвам СЗ „КООРС“ има право да охранява и с правомощията да охранява общинска собственост. Тоест то не може да отиде, да дръпне някое дете и да изиска документ за самоличност, камо ли да привиква родител. Знаете и за другите срещи, които правихме за шумовото натоварване, Вие присъствахте, въз основа на това също на работната група с представители на МВР аз обърнах внимание, че тази наредба предстои да бъде внесена и разгледана на днешното съдебно заседание и ако влезе в сила апелирам ... (коментар от зала не се чува) Пак съдебно ли казах? Прощавайте. На днешното заседание, че ако влезе в сила ще молим, не ще молим, а ще изискаме от тях на по-съвестен контрол, защото отново е в правомощията на ОД на МВР. Така или иначе ние приемаме Вашето предложение, ще го разгледаме на комисията.

**Чл.-кор. проф. Хр. Белоев:** Да, благодаря. Други? Пенчо Милков.

**Г-н П. Милков:** Уважаеми колеги, уважаема г-жо Кръстева, ще започна с това, че бях участник и в тази работна група за промяната на Наредба 18 и беше рядък случай, когато ресорния заместник-кмет присъстваше на всички заседания на работната група за промяна на наредба, която и тя ще прилага, за което Ви поздравявам. Съществено, обаче беше, че ние се съсредоточихме върху проблема с колоездачите, скейтборди, ролери, а след това вече по комисиите обсъдихме и други важни въпроси, които се предлагаха в Наредба 18, включително и за въпроса цена и такса ли представлява този 1 лев. И ние това го обсъдихме, няма отново да ви занимавам, но това вече е цена за услуга и в постоянната комисия бе добавено от администрацията „ ...с ДДС ...“ Предвид отбелязването, което направих, това обаче ще намали приходите с 20% според мене от кратковременното паркиране. И съответно трябва да помислим и да кажем след време ще ли се качи цената за кратковременно паркиране или ще я оставим така и ще оставим приходите по-малко.

**Чл.-кор. проф. Хр. Белоев:** Да, благодаря. Заповядайте.

**Г-жа Н. Кръстева:** Господин Милков, това което мога да кажа към днешна дата е, че и сега в момента приходите са пак ..., ние вземаме 1 левче с включен ДДС и преди промяната на такса и цена. Така, че това е заложено в бюджета и преди, и сега аз не виждам по някакъв начин да се отрази негативно или да има по-малко приходи. Сега е така ,едното левче е с ДДС и ние реално вземаме 80 и колко стотинки? (коментар от зала не се чува) Осемдесет и три стотинки. Няма промяна. (коментар от зала не се чува)

**Чл.-кор. проф. Хр. Белоев:** Ами, гражданинът плаща 1 лев. Крайна цена плаща, а за нас за документа тя си е такава там са включили ДДС. Трябва да му искаме 1,20 ли да плаща? (коментар от зала не се чува) Така. Други? Моля? (коментар от зала не се чува) Това е крайна цена 1 лев за гражданинът като си плаща престоя. (коментар от зала не се чува) Уточнихте ли се, г-жа Пенева?

**Г-жа Ем. Пенева:** Самата основа и самият приход и до ден днешен е бил цена на услуга. И ние сме си го отчитали по този начин, защото не е такса. Това е цена на услуга според Закона за ДДС и според всички закони.

**Чл.-кор. проф. Хр. Белоев:** Ясно ли е? Други? Няма. Бяха направени корекции от вносителите по текста в началото. Имаме едно предложение от г-н Григоров чл. 27, ал. 3 да отпадне текста „ ... но не повече от 3 часа“, да остане „ Времетраенето з еднократно паркиране в платена зона е почасово“. Подлагам на гласуване този текст преди да гласуваме цялото предложение.

**КВОРУМ – 39. С 19 гласа „за”, 6 „против” и 16 „въздържали се” не се прие предложението.**

**Чл.-кор. проф. Хр. Белоев:** Гласуваме с направените от вносителя корекции точката. Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 334**

На основание чл. 21, ал.2, във връзка с чл.21, ал.1, т.23 от Закона за местното самоуправление и местната администрация и чл. 6, ал. 2 и ал. 3 и чл. 9 от Закона за местните данъци и такси, във връзка с чл. 76, ал. 3 от Административно процесуален кодекс и чл. 8 от Закон за нормативните актове, Общинският съвет реши:

Приема Наредба за изменение и допълнение на Наредба №18 за обществения ред при ползване на превозни средства на територията на Община Русе, както следва:

§ 1. В чл. 4 след думата „движението“ се добавя „по пътищата“.

§ 2. В чл. 9, ал. 3 текста „отдел Архитектура и селищно изграждане към общината“ се заменя с „дирекция Устройство на територията към общината“.

§ 3. В чл. 11, ал. 1 отпада текста „съгласно изискванията на чл. 94, ал. 3 и 4“, а след израза „съоръжения за търговска дейност“ се добавя: „и части от тях“.

§ 4. В чл. 14 отпада текста „само плътно до бордюра на тротоара или в специални уширения, ако има такива“ и се заменя с „съгласно предвиденото в Закона за движение по пътищата и Правилника за неговото прилагане“.

§ 5. Чл. 15 се отменя.

§ 6. В чл. 16, ал. 2 досегашния текст се заменя с текста: „Местата по предходната алинея се определят съгласно Наредба № 34 от 1999 г. за таксиметров превоз на пътници, издадена от министъра на транспорта“.

§ 7. В чл. 19 се правят следните изменения и допълнения:

1. 1. В чл. 19 /1/, т.1 става, както следва: „Забранява се движението на моторни превозни средства в пешеходните зони, включително централен градски площад, парковете и градините на гр. Русе. Тази забрана не се отнася за моторните превозни средства със специализиран режим на движение- МПС на МВР, пожарна безопасност, спешна и неотложна помощ“;

2. Чл. 19, ал. 2 се отменя

§ 8. Чл. 21 се отменя.

§ 9. В чл. 23 се правят следните изменения и допълнения:

1. В ал. 1, т. 3 текста „на цялата територия на Община Русе“ се заменя с текста: „площади, детски площадки, площи, предназначени само за пешеходци и на тротоари без съответното разрешение от собственика или администрацията управляваща пътя“ и думата „градинки“ се заменя с „градини“.
2. В ал. 1, т. 4 досегашния текст се заменя с текста: „Забранява се престоя и паркирането на моторни превозни средства на места определени за паркиране на хора с трайни увреждания. Забранява се престоя и паркирането на моторни превозни средства на велоалеи и бус-ленти.“
3. ал. 1, т. 5 се отменя.
4. ал. 1, т. 6 се отменя.
5. Създава се нова ал. 2 със следния текст: „Кметът на Общината определя обществените места за охраняеми паркинги и автомобилни гробища за превозни средства, които са негодни за движение, разкомплектовани или със значителни повреди, както и на снети от отчет моторни превозни средства (без регистрационни номера)“.
6. Досегашната, ал. 2 става, ал. 3.
7. Досегашната, ал. 3 става, ал. 4.
8. Досегашната, ал. 4 става, ал. 5.
9. Досегашната, ал. 5 става, ал. 6.
10. Досегашната, ал. 6 става, ал. 7.
11. В ал. 7 т. 2 думата „автомобили“ се заменя с думите „пътни превозни средства“.

§ 10. В чл. 24 се правят следните изменения и допълнения:

1. В чл. 24, ал. 1 след думите „могат да бъдат“ се добавя: „означени и“

2. В чл. 24, ал. 5 „18,30 ч.“ се заменя с „18,00 ч.“;

§ 11. В чл. 25 досегашния текст се заменя с текста: „Забранено е паркирането на автомобили на места, обозначени за служебно ползване, платени паркоместа от юридически лица и еднолични търговци, освен за автомобили, определени от ползвателя на местата в рамките на регламентирания режим за паркиране“.

§ 12. В заглавието на Раздел 2 отпадат понятията „кратковременно“ и „синя зона“.

§ 13. Във всички текстове от Раздел 2 отпадат понятията „кратковременно“ и „синя зона“.

§ 14. Чл. 27 се изменя така:

1. В чл. 27, ал. 2 „18,30 ч.“ се заменя с „18,00 ч.“;

2. Текстът в чл. 27, ал. 3 се заменя с текста: „Времетраенето за еднократно паркиране в платената зона е почасово, но не повече от 3 часа“.

§ 15. Чл. 28 се изменя така:

„Чл.28 /1/ Цената за паркиране се определя от Общинския съвет и се заплаща към момента на паркиране. Удостоверяването на заплащането на цената и контролът на действителното време на паркирането на автомобилите в зоните за платено паркиране се извършва по следните начини:

а) с издаден от служителите на ОП „КД”, обслужващи зоните за кратковременно паркиране, фискален бон, за заплатената цена. Цената за паркиране в зоните за платено паркиране се определя съгласно Наредба 16 за определянето и администрирането на местните такси, цени на услуги и права на територията на Община Русе. Фискалният бон се поставя от водача на ППС на видно място от вътрешната страна на предното стъкло на автомобила, даващо възможност за осъществяване на контрол. Не се допуска времетраене на паркирането, по-голямо от означеното на фискалния бон.”

б) с предварително изпращане на кратко текстово съобщение /SMS/ на определения за целта номер, посочен в информационна табела.

в) самотаксуване с предварително закупен „Талон за паркиране”.

При паркиране в платената зона върху талона трайно се отбелязва началния момент на паркирането чрез задраскване на годината, месеца, деня, часа и минутите, а самия талон се поставя на видно място от вътрешната страна на предното стъкло на автомобила, даващо възможност за осъществяване на контрол. Не се допуска времетраене на паркирането, по-голямо от означеното на талона.”

/2/ (нова, реш.No780/28.01.2010 г.) Поставянето на фискален бон за паркиране в автомобила или изпращането на кратко текстово съобщение /SMS/ от водач, паркирал автомобила си в нарушение на изискванията на Закона за движение по пътищата, както и на тази наредба, не отменя нарушението и наказанието за него.”

§ 16. Чл. 29, ал. 1 се изменя така: „За преустановяване на административните нарушения и осигуряване на безопасността по пътищата се прилагат принудителни административни мерки, посочени в чл. 171, т. 5 от Закона за движение по пътищата.“

§ 17. В чл. 30, ал. 3 отпада текста „чл. 29, ал. 1, б. „б“ от наредбата“ и се заменя с текста „чл. 171, т. 5, буква „б“ и буква „в“ от Закона за движение по пътищата“.

§ 18. В чл. 32 се правят следните изменения и допълнения:

1. Текста „на място, където това е забранено, може да бъде блокирано“ се заменя с „в зоната за платено паркиране се блокира“;

2. Текста: „съгласно чл.99, ал.3 и чл.167 от Закона за движение по пътищата“ се заменя с текста: „ съгласно чл. 167, ал.2, т. 2 във връзка с чл. 99, ал. 3 от Закона за движение по пътищата“;

3. След думата „скоба“ се добавя израза: „от страната на водача“;

§ 19. Чл. 36 се отменя.

§ 20. Чл. 38 се изменя така: „Оперативната дейност по блокиране на колелата на неправилно паркирали моторни превозни средства в зоните за платено паркиране на територията на гр. Русе се организира и осъществява по ред и при условия, определени със заповед на Кмета на Община Русе, издадена на основание и в изпълнение на чл. 168 и следващи от Закона за движение по пътищата“;

§ 21. Чл. 39, ал.2, т.2 се изменя така: „Директорът на ОД на МВР-Русе или определени от него с писмена заповед длъжностни лица“;

§ 22. В чл. 40, ал. 1 след думата „наредба“ целия текст се заменя с: „физическите лица се наказват с глоба от 10,00 лв. до 300, 00 лв., а едноличните търговци и юридическите лица-с имуществена санкция от 50,00 лв. до 500,00 лв.“;

§ 23. Чл. 40, ал.2 и 4 се отменят.

§ 24. В чл. 40, ал. 3 текста „органите по чл. 40“ се заменя с „органите по чл. 39“.

§ 25. В чл. 41, ал. 2 текста: „определени от него длъжностни лица“ се заменя с текста: „определен от него заместник-кмет“.

§ 26. Чл. 42 се отменя.

§ 27. Чл. 43 се отменя.

§ 28. Чл. 44 се отменя.

§ 29. В чл. 45, ал. 1 след думата „наредба“ отпада целия текст и се заменя с текста: „физическите лица се наказват с глоба от 20,00 лв. до 600, 00 лв., а едноличните търговци и юридическите лица-с имуществена санкция от 100,00 лв. до 1 000,00 лв.“

§ 30. В чл. 45 се създава нова ал. 3 със следното съдържание: „За системни нарушения на изискванията на тази наредба на физическите лица, едноличните търговци и юридическите лица се налага глоба, съответно имуществена санкция в двоен размер на определените в ал. 2“.

§ 31. В чл. 45 се създава нова ал. 4 с текст: „Системно“ нарушение по смисъла на тази наредба е нарушение извършено повече от два пъти, канстатирано с влезли в сила наказателни постановления за една календарна година“.

§ 32. Чл. 46 се отменя.

§ 33. Всички абревиатури в наредбата да се изпишат с пълното им наименование.

Преходни и заключителни разпоредби

§ 34. В Наредба № 16 за определянето и администрирането на местните такси, цени на услуги и права на територията Община Русе (Наредбата) се правят следните изменения:

1. „Текстът на чл. 53б от Наредбата става чл. 59д и се изменя както следва:

1.1. Алинея 1 придобива следната редакция: „Цената за паркиране на местата по чл. 99, ал. 1 от Закона за движението по пътищата е както следва:

- До един час – 1.00 лв. с вкл. ДДС;

- По 1.00 лв. с вкл. ДДС за всеки следващ започнат час.“

1.2. Алинея 2 се отменя.“

2. Чл. 64 от Наредбата се отменя.

**Чл.-кор. проф. Хр. Белоев:** Обявявам почивка до 11:15 часа.

***Почивка 15 минути.***

**Чл.-кор. проф. Хр. Белоев:** ... 31 души са се регистрирали, няколко ръчно гласуват. Тъй като се каза нещо за батериите, от няколко месеца се търси възможност за подмяна на батериите, фирмата, която доставяше не може, сега от други места се търси. И ако това не може да стане, вероятно може и устройства да се сменят, така че на тя тема се мисли.

**29 Точка**

**Определяне размера на данъка върху таксиметров превоз на пътници**

**Чл.-кор. проф. Хр. Белоев:** Заповядайте, г-н Наков.

**Г-н Н. Наков:** Благодаря, г-н Председател. Уважаеми дами и господа общински съветници, в изпълнение на промените в Закона за местните данъци и такси сме направили настоящото предложение, което го поддържаме със следните две уточнения, които са обсъдени на постоянните комисии, включително и на последната ЗОРС. Това е в заглавието да се чете - Наредба за допълнение на Наредба 20 и в преходните и заключителни разпоредби параграф 3 да се счита параграф 2, тъй като няма друг. Благодаря за вниманието, ако имате въпроси.

**Чл.-кор. проф. Хр. Белоев:** Въпроси? Изказвания? Режим на гласуване по точката.

**Ръчно гласували:**

**Г-н Ст. Янев – „за“.**

**КВОРУМ – 36. С 35 гласа „за”, 0 „против” и 1 „въздържали се” се прие**

**РЕШЕНИЕ № 335**

На основание чл.21, ал.1, т.7 и т.23 от Закона за местното самоуправление и местната администрация, чл.1, ал.2 и чл.61ф, ал.1 от Закона за местните данъци и такси и чл.79 от Административнопроцесуален кодекс, Общинският съвет реши:

Приема Наредба за допълнение на Наредба №20 за определянето и администрирането на местните такси, цени на услуги и права на територията на Община Русе като:

§1. В Глава втора се създава нов раздел VІІ с чл.чл.60, 61 и 62

„Раздел VІІ

Данък върху таксиметров превоз на пътници

Чл.60. (1) Данъчно задължените лица се облагат с данък върху таксиметров превоз на пътници за извършената от тях или от тяхно име дейност по таксиметров превоз на пътници.

(2) Данъчно задължени лица са превозвачите, притежаващи удостоверение за регистрация, издадено от Изпълнителния директор на Изпълнителна агенция „Автомобилна администрация” и разрешение за извършване на таксиметров превоз на пътници, издадено от Кмета на Община Русе по Закона за автомобилните превози.

(3) Данъчно задължените лица получават издаденото разрешение по чл.24а, ал.1 от Закона за автомобилните превози след подаване на данъчна декларация по образец за дължимия данък, в която са посочени обстоятелствата, свързани с определянето му.

(4) Данъчно задължените лица подават данъчна декларация за всички промени в обстоятелствата, които имат значение за определяне на данъка, в 7-дневен срок от датата на настъпване на обстоятелството.

(5) При прехвърляне на предприятието на едноличен търговец данъчната декларация се подава от прехвърлителя и от приобретателя в 7-дневен срок от датата на вписване на прехвърлянето в регистъра на Община Русе.

Чл.61. (1) Годишният данък върху таксиметров превоз на пътници се определя в размер на 500 лева.

(2) Данъкът върху таксиметровия превоз на пътници по ал.1 се дължи от данъчно задължените лица за всеки отделен автомобил, за който е издадено разрешение за извършване на таксиметров превоз на пътници.

(3) Когато разрешението за извършване на таксиметров превоз на пътници е издадено през течение на годината, дължимият данък се определя по формула, съгласно чл.61ч, ал.2 от Закон за местните данъци и такси.

(4) Когато действието на разрешението за извършване на таксиметров превоз на пътници бъде прекратено през течение на годината, от платения данък се възстановява недължимо внесената част, определена по формула, съгласно чл.61ч, ал.2 от Закон за местните данъци и такси.

Чл.62(1) Данъкът по чл.61, ал.1 се внася преди получаване на издаденото разрешение по чл.24а, ал.1 от Закона за автомобилните превози.

(2) Възстановяване на надвнесен данък по чл.61, ал.4 се извършва по писмено искане на данъчно задълженото лице по реда на Данъчно-осигурителния процесуален кодекс.”

  Преходни и заключителни разпоредби:

§2. Наредбата влиза в сила от 1 януари 2017 г.

**30 Точка**

**Съгласие Община Русе да издаде запис на заповед, без протест и разноски в полза на МОН, Управляващ орган на Оперативна програма „Наука и образование за интелигентен растеж“ ГД „Структурни фондове и международни образователни програми“**

**Чл.-кор. проф. Хр. Белоев**: ГосподинКарапчански.

**Г-н Стр. Карапчански:** Да, благодаря ви. Уважаеми господин Председател, уважаеми госпожи и господа общински съветници, настоящото предложение е свързано с възможността да получим авансово плащане в размер на 20% от стойността на безвъзмездната финансова помощ. Както знаете за целта от Управляващия орган е въведена практиката за издаване на запис на заповед, всичко подробно е описано в предложението, ако имате въпроси.

**Чл.-кор. проф. Хр. Белоев:** Да, благодаря. Въпроси и изказвания? Режим на гласуване по точката.

**Ръчно гласували:**

**Г-н Ст. Янев – „за“.**

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 336**

На основание чл. 21, ал. 1, т. 23 от ЗМСМА, Общинският съвет реши:

1.Дава съгласие Община Русе да издаде Запис на заповед, неотменимо и безусловно, без протест и разноски в полза на Министерство на образованието и науката, Управляващ орган на ОП НОИР – Главна дирекция „Структурни фондове и международни образователни програми“ в размер на 100 000.00 лв., представляващи 20% от стойността на предоставената от Управляващия орган безвъзмездна финансова помощ към бенефициента по договор № BG05M2OP001-3.001-0035 за проект „Богатство на различията – приобщаващо образование за интелигентен растеж ” с падеж на 30.04.2019г. (120 календарни дни след изтичане на срока на договора за предоставяне на БФП).

2.Упълномощава Кмета на Община Русе - Пламен Стоилов да подпише Записа на заповед и всички изискуеми документи по издаването на същата.

**31 Точка**

**Съгласие на Община Русе да издаде Запис на заповед, без протест и разноски в полза на Министерство на труда и социалната политика, управляващ орган на Оперативна програма „Развитие на човешките ресурси“ 2014-2020**

**Чл.-кор. проф. Хр. Белоев:** Господин Карапчански.

**Г-н Стр. Карапчански:** 31-ва точка … другият проект, който наскоро спечелихме по ОП „Развитие на човешките ресурси“, схема „Услуги за ранно детско развитие“. Тук стойността на аванса, който искаме е 117 713, 40 лв. Отново 20%, ако има въпроси …

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 337**

На основание чл.21, ал.2 във връзка с чл.21, ал.1,т.23 от ЗМСМА, Общинският съвет реши:

1. Дава съгласие Община Русе да издаде Запис на заповед, неотменимо и безусловно, без протест и разноски, без никакви възражения и без такси и удръжки от какъвто и да било характер, платим на предявяване в полза на Министерство на труда и социалната политика, Главна дирекция „Европейски фондове, международни програми и проекти“, със седалище в гр. София 1051, ул. “Триадица” № 2, ЕИК 000695395, представлявано от Лилия Стоянович – Ръководител на Управляващия орган на Оперативна програма „Развитие на човешките ресурси“ 2014 – 2020, в размер на на 117 713,40 лв. (сто и седемнадесет хиляди седемстотин и тринадесет лева и 40 стотинки), представляващи 20 % от стойността на проекта, във връзка с договор № BG05М9ОР001-2.004-0041 C001 по Оперативна програма „Развитие на човешките ресурси“, съфинансирана от Европейския съюз чрез Европейския социален фонд за изпълнение на Проект BG05М9ОР001-2.004-0041 „Социално включване чрез услуги за ранно детско развитие в Община Русе”.
2. Упълномощава Кмета на Община Русе - Пламен Стоилов да подпише Записа на заповед и всички изискуеми документи по издаване на същия в изпълнение на решението на ОбС– Русе.

**32 Точка**

**Съгласие на Община Русе да издаде Запис на заповед, без протест и разноски в полза на Министерство на енергетиката, Програмен оператор по Програма BG04 „Енергийна ефективност и възобновяема енергия”, финансирана от финансовия механизъм на Европейското икономическо пространство 2009-2014**

**Чл.-кор. проф. Хр. Белоев: Следваща. 32-ра, съгласие на Община Русе да издаде запис на заповед.**

**Г-н Стр. Карапчански:** Тук проектът е финансиран от механизма на европейското икономическо пространство. Използвам възможността да ви информирам, че реализацията на проекта е вече в изключително напреднала фаза. Изпреварваме линейният график, така че в края на месеца ще дадем пресконференция с конкретни детайли по неговото изпълнение. За целта ни е необходимо второ авансово плащане 30 %.

**Чл.-кор. проф. Хр. Белоев:** Благодаря. Въпроси? Изказвания? Няма. Режим на гласуване по точката.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 338**

На основани е чл.21, ал.2 във връзка с чл.21, ал.1,т.23 от ЗМСМА, Общинският съвет реши:

1. Дава съгласие Община Русе да издаде Запис на заповед, неотменимо и безусловно, без протест и разноски, без никакви възражения и без такси и удръжки от какъвто и да било характер, платим на предявяване в полза на Министерство на енергетиката, Програмен оператор на Програма BG04 „Енергийна ефективност и възобновяема енергия”, в размер на 247 653,63 лв (двеста четиридесет и седем хиляди шестстотин петдесет и три лева и 63 стотинки), представляващи 30 % от стойността на проекта, във връзка с договор № BG04-02-03-044-010 „Мерки за повишаване на енергийната ефективност в четири сгради от образователната инфраструктура на гр. Русе“ по програма BG04 „Енергийна ефективност и възобновяема енергия“.

2. Упълномощава Кмета на Община Русе - Пламен Стоилов да подпише Записа на заповед и всички изискуеми документи по издаване на същия в изпълнение на решението на ОбС– Русе.

**33 Точка**

**Решение за допълнение на Решение № 219 прието с протокол № 9 от 19.05.2016 г.**

**Чл.-кор. проф. Хр. Белоев:** Господин Карапчански.

**Г-н Стр. Карапчански:** Благодаря, г-н Председател. Преди да представя материалът по тази точка използвам възможността да отбележа, че съгласно решенията на общинския съвет от 19.05.2016 г. вече имаме депозирани 3 апликационни форми по ОП „ Региони в растеж „. Съответно по направления: Градска среда, Образователна инфраструктура и Интегриран градски транспорт. Настоящото допълнение третира готовността ни да депозираме готовността ни да депозирам 4 апликационна форма по направление „Социална инфраструктура“. Конкретно става въпрос за проектът свързан с изграждане на Комплекс за социални услуги за деца и семейства. По оперативната програма са допустими дейности, свързани с инфраструктурното благоустрояване на сградата. И в рамките на проектът е заложена неделимостта на двете услуги, които да се предоставят вътре, а именно: Дневен център за деца на улицата и Център за обществена подкрепа. За съжаление втората услуга не е директно допустима като разход по програмата, затова разчитаме на вашата подкрепа с общинско съфинансиране в размер на 727 921,64 лв. с ДДС от бюджета на Община Русе да можем да депозираме апликационната форма в нейната цялост и по този начин да получим и средства за цялостен ремонт на сградата.

**Чл.-кор. проф. Хр. Белоев:** Благодаря. Въпроси и изказвания? Да, заповядайте, Владо Владов.

**Г-н Вл. Владов**: Уважаеми г-н Председател, уважаеми колеги, въпросът е следния, тъй като решението не дава … Решение 219 конкретен отговор на въпроса, аз питам: има ли одобрена сграда, ще се строи нова, кой ще я стопанисва и въобще кой ще използва услугата? Това са ми въпросите, защото парите не са малко. Такива сгради в града знаем, че има доста, които дават услуга и за 700 000 ремонт, сградата трябва да е или новострояща се, или нещо много грандиозно като конструкция. Благодаря.

**Чл.-кор. проф. Хр. Белоев:** Господин Карапчански да отговори.

**Г-н Стр. Карапчански:** Както вероятно си спомняте при първоначалното съгласие на общинския съвет за депозиране на именно този обект в рамките на направление „Социална инфраструктура“ беше взето решение като сграда за Център за … подкрепа да бъде посочено бившето училище „Христо Смирненски“, находящо се на бул. „Липник“. В моментът точно адреса не можем да цитираме. В моментът тази сграда е предоставена на неправителствени организации, които изпълняват делегирани дейности. Идеята ни е чрез благоустрояването в рамките на ОП „Региони в растеж“ тези социални услуги, които попадат в списъка на допустимите, изискуемите по оперативната програма социални услуги, знаете че освен тези имаме и отделен проект свързан със социални жилища, да могат да бъдат изпълнявани в тяхната цялост, тъй като в момента на практика решаваме въпроса само частично.

**Чл.-кор. проф. Хр. Белоев:** Благодаря. Други? Режим на гласуване.

**КВОРУМ – 43. С 36 гласа „за”, 5 „против” и 2 „въздържали се” се прие**

**РЕШЕНИЕ № 339**

На основание чл. 21, ал. 1, т. 23, във връзка с чл. 21, ал. 2 от Закона за местното самоуправление и местната администрация, Общинският съвет реши:

1. Допълва Решение № 219, прието с Протокол № 9 от 19.05.2016 г., Общински съвет Русе, като в диспозитива на решението се добави т. 3:

„3. Дава съгласие Община Русе да осигури необходимото съфинансиране по проектно предложение „Ремонт, прилагане на мерки за енергийна ефективност и мерки, съгласно Наредба №4 за достъпна среда на Комплекс за социални услуги за деца и семейства“ в размер на 727 921,64 лева с вкл. ДДС.

**34 Точка**

**Приемане на Наредба за условията и реда за записване, отписване и преместване на деца в общинските детски градини на територията на Община Русе**

**Чл.-кор. проф. Хр. Белоев:** Заповядайте, г-н Щерев.

**Г-н С. Щерев:** Уважаеми дами и господа общински съветници, на комисиите по култура и религиозни въпроси, образование и наука и ЗОРС възникнаха някои разумни предложения за допълнение към наредбата и за внасяне на … инструктаж, що се отнася до начина на класиране. Всички тези предложения в максимална степен са отразени в допълнението, което е пред вас. Ако имате някакви въпроси ги очаквам.

**Чл.-кор. проф. Хр. Белоев:** Благодаря. Въпроси и изказвания? Да, заповядайте, г-н Ганчев.

**Г-н Г. Ганчев:** Извинявам се, Росито беше действително много подготвена и забележките, които направи … Аз исках само да кажа, ето така трябва да се работи. В комисиите бяха направени конкретни предложения, поздравявам г-н Щерев и общинска администрация, че се вслушаха в това. Наредбата трябваше да бъде адаптирана към новия Закон за предучилищно и училищно образование. С направените допълнения аз мисля, че тя е актуална и чудесна.

**Чл.-кор. проф. Хр. Белоев:** Да, благодаря. Точно това е идеята в комисиите да се обсъжда, да се предлага, да се отработват нещата, а на сесиите да се гласуват точките, да не го превръщаме в говорилня. Росица Георгиева. Росица предложи още в понеделник на комисия тези промени и до сряда на комисията е водеща, образование и наука трябваше да вземе становища. Не, което е един добър пример от работата на общинския съвет.

**Г-жа Р. Георгиева:** Уважаеми г-н Председател, уважаеми колеги общински съветници, много благодаря на общинска администрация за това, че тези предложения, които направих по комисиите във връзка със синхронизирането на наредбата с действащото законодателство са отразени. Искам да кажа, че така по комисиите, останаха някои от колегите, общинска администрация с впечатлението, че съм твърде емоционална и тона ми, това се дължи на това, че вече 20 години работя в сферата. И като общински съветник мое задължение и като човек притежаващ експертизата в сферата на образованието да синхронизираме действащото законодателство и наредбата, която трябваше да бъде направена. Много благодаря за предложенията, моите предложения наистина бяха конструктивни, наистина в тях вложих само добронамереност. Не съм искала никой да изтълкува това като вид противоборство. Не, ние всички тук заедно трябва да работим за децата на Русе и всичко, което правим да бъде в тяхна полза, така че да се гордеем от работата си като общински съветници. Благодаря и ако някой се е почувствал обиден, моля да бъде извинена, това просто е емоционално, водена от работата, която изпълнявам.

**Чл.-кор. проф. Хр. Белоев:** Благодаря. Други? Да, Пенчо Милков.

**Г-н П. Милков:** С толкова много благодарности … Аз няма да благодаря, само ще кажа, че г-н Щерев взе предвид и моите бележки и работи дори в почивните дни, заради, което го поздравявам. Беше зашеметяващо, вчера в 9 и половина вечерта ние говорихме двамата по телефона отново за наредбата. Между другото взе предвид бележките, които имам на ЗОРС, а там нещата бяха стигнали до там, че имаше колеги, които предлагаха материала да се оттегли и да се преработва, но мисля че успяхме да го подобрим. Единственото нещо, което между последното ни обсъждане и днешната сесия остава и си позволявам да го предложа за обсъждане, евентуално за приемане, защото бяхте така добри и приехте доста мои предложения е да предложим периоди, конкретни, в които се извършва това класиране за прием в градините. Действително законът използва думата целогодишно, но предоставя възможността общинския съвет с наредба да приеме условията и реда. Гражданите, включая и себе си, който на няколко пъти го играх приема в ясли и градини трябва да знаят през тези 12 месеца кога се извършва прием. Защото всяко семейство подготвя живота си съобразно тези … месеци, кога детето ще бъде прието в съответното заведение. Аз ви предлагам отново да включим в наредбата …, вие ще кажете като професионалист кой месец или кои месеци става приема, но хората трябва да знаят. Защото така казано целогодишно едно семейство стои на стендбай. Вие кажете, март? Чакал съм и март. Юни? И юни съм чакал. Нали, мисълта ми е кажете месеците, през които стават класиранията, за да може това нещо да бъде предварително нормативно определено и да не се получава една върволица към Отдел „Образование“. Благодаря ви.

**Чл.-кор. проф. Хр. Белоев:** Благодаря. Други? Пазарджиев.

**Г-н Иво Пазарджиев**: Уважаеми колеги, аз на комисия по ЗОРС имах много критични забележки по отношение на наредбата. Аз благодаря на администрацията, на г-н Щерев, че са се съобразили с абсолютно всички от тях. Единственото, с което не са се съобразили, бях предложил децата с неизвестен родител, това да не бъде предимство при приема им. Оттеглям това предложение, тъй като по време на дебатите в комисията бяха изтъкнати аргументи, които бяха състоятелни от страна на д-р Чакърян, така че оттеглям това предложение. Благодаря, че се съобразихте.

**Чл.-кор. проф. Хр. Белоев:** Добре, благодаря. Янев. Така, трябва да бъдат нещата. Янев.

**Г-н Ст. Янев:** Благодаря г-н Председател, уважаеми колеги, аз също знаете, че вземах отношение по отношение на тоя критерий 8, за децата с неизвестен родител. Но след разглеждане на критериите в цялостност, в точковата система с г-н Щерев, установихме, че тези деца нямат как да вземат много голяма част от другите точки, които се полагат и би се получило не дискриминация на стандартното семейство, а на тези хора. Така, че с оглед на това аз преразгледах позицията си и също благодаря за кооперативността на г-н Щерев и общинска администрация за цялостната промяна на наредбата. Това е като цяло.

**Чл.-кор. проф. Хр. Белоев:** Щерев, тука трябва да ... (коментар от зала не се чува) Да, тук виждаме как само за седмица нещо, което е много спорно се превръща в нещо, което всички приемат, така че е работено доста добре по тая тема. Други? Режим на гласуване. Щерев няма да му даваме думата да благодари.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 340**

На основание чл. 21, ал. 1, т. 23 , ал. 2, във връзка с чл. 17, ал. 1, т. 3 от ЗМСМА и чл. 59, ал. 1 от ЗПУО (в сила от 01.08.2016 г.) и чл. 7, ал. 1 от Наредба №5/03.06.2016 г. за предучилищното образование, Общинският съвет реши:

ПРИЕМА

**НАРЕДБА**

**ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА РУСЕ**

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1.** С тази Наредба се регламентират условията и редът за записване, отписване и преместване на децата в предучилищна възраст в общинските детски градини на територията на Община Русе.

**Чл. 2.** Община Русе гарантира реализирането на националната образователна политика в частта й за предучилищното образование на територията си при спазване на принципите за:

1. Осигуряване правото на предучилищно образование;

2. Ориентираност към интереса и към мотивацията на детето, към възрастовите и социалните промени в живота му, както и към способността му да прилага усвоените компетентности на практика;

3. Равен достъп до качествено образование и приобщаване на всяко дете;

4. Равнопоставеност и недопускане на дискриминация при провеждане на предучилищното образование;

5. Запазване и развитие на българската образователна традиция;

6. Хуманизъм и толерантност;

7. Съхраняване на културното многообразие и приобщаване чрез българския език;

8. Иновативност и ефективност в педагогическите практики и в организацията на образователния процес въз основа на научна обоснованост и прогнозиране на резултатите от иновациите;

9. Прозрачност на управлението и предвидимост на развитието на предучилищното образование;

10. Автономия за провеждане на образователни политики, самоуправление и децентрализация;

11. Ангажираност на общината по въпросите на предучилищното образование.

**Чл. 3.** (1) Предучилищното образование се осъществява от детските градини, а задължителното предучилищно образование – и от училищата, които могат да осигурят условия за това, при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

(2) Записването, отписването и преместването на деца за задължително предучилищно образование в общинските училища се осъществяват, съгласно утвърдения правилник за дейността на съответното учебно заведение.

**Чл. 4.** (1) Детските градини са институции в системата на предучилищното и училищното образоване, в която се отглеждат, възпитават, социализират и обучават деца от тригодишна възраст до постъпването им в първи клас.

(2) В детските градини може да се откриват яслени групи за отглеждане на деца от 10-месечна до тригодишна възраст.

(3) За предучилищно образование по преценка на родителя и/или при липса на яслена група в съответното населено място, както и при наличие на свободни места в детските градини, може да постъпят и деца, навършили две години към началото на учебната година на постъпването.

(4) Участието в класиране и приемът на деца1 навършили две годишна възраст за останалите свободни места ще се извършва след приключване на трето класиране за съответната учебна година.

(5) Приемът на деца, навършили две годишна възраст ще се осъществява в детски градини, в случай, че в съответното населено място няма разкрита яслена група.

(6) Предучилищното образоване е задължително от учебната година, която е с началото в годината на навършване на 5 годишна възраст на детето.

**Чл. 5.** (1) Предучилищното образование се организира във възрастови групи, както следва:

1. първа възрастова група – 3 – 4 -годишни, а в случаите на чл. 4, ал. 3 и 4 – 2 – 4 години;

2. втора възрастова група – 4 – 5-годишни;

3. трета подготвителна възрастова група – 5 – 6-годишни;

4. четвърта подготвителна възрастова група– 6 – 7-годишни.

(2) задължителното предучилищно образование се осъществява в трета и четвърта подготвителна възрастова група.

**Чл. 6.** Децата във всички възрастови групи се приемат целогодишно, при наличие на свободни места.

**Чл. 7.** (1) Процедурата по прием на деца в детските градини се извършва чрез системата за електронен прием в детските ясли и градини на територията на Община Русе - <https://dzpriem.ruse-bg.eu/>. Информация за свободните места за всяка възрастова група се публикува на посочената интернет страницата преди всяко класиране.

(2) Отговорност на родителите/настойниците е да следят информацията за прием на децата и да спазват сроковете за кандидатстване.

**ГЛАВА ВТОРА**

**ПРАВИЛА И КРИТЕТИИ ЗА КЛАСИРАНЕ И ПРИЕМ**

**Раздел I**

**ЗАДЪЛЖИТЕЛНИ УСЛОВИЯ ЗА ПРИЕМ НА ДЕЦАТА В ДЕТСКИТЕ ГРАДИНИ**

**Чл. 8.** Заявител за регистриране на заявление за участие в класиране на дете, подлежащо на класиране, може да бъде само родител или официален настойник на детето.

**Чл. 9.** (1)Заявителят и детето, подлежащо на класиране, следва да са с постоянен или настоящ адрес в Община Русе. При регистриране на заявлението по електронен път се извършва автоматична проверка в Локална база данни „Население“ (ЛБДН) на Община Русе.

(2) Заявители и деца, които не фигурират в ЛБДН, но са регистрирани в Община Русе, могат да получат входящ номер само на място в детска градина, след представяне на необходимите документи, доказващи регистрацията им.

(3) Ако заявителят няма ЕГН, а има ЛНЧ, може да регистрира заявление само на място в детска градина, след представяне на документ за адресна регистрация на територията на Община Русе и лична карта.

(4) Ако детето няма ЕГН, а има ЛНЧ, заявителят може да регистрира заявление само на място в детска градина, след представяне на документ за адресна регистрация на територията на Община Русе.

(5) Ако заявителят или детето нямат постоянен или настоящ адрес в Община Русе, е необходимо да регистрират такъв, за да могат да участват в централизирано класиране за прием.

**Раздел II**

**ПРЕДИМСТВА И НЕОБХОДИМИ ДОКУМЕНТИ ЗА ПРИЕМ НА ДЕЦАТА В ДЕТСКИТЕ ГРАДИНИ.**

**Чл. 10**. Класирането при приема на деца в детските заведения се осъществява на база на точкова система според събраните от всяко дете точки в низходящ ред, съгласно следните критерии:

|  |  |  |  |
| --- | --- | --- | --- |
| **Индекс** | **Критерии** | **Точки** | **Пояснение** |
| К1 | Деца, чиито родители са в трудово, служебно, приравнено правоотношение или се самоосигуряват (включително когато родител е в платен годишен отпуск за отглеждане на дете):  **Майка**  **Баща** | **1 т.**  **1 т.** | Доказва се със служебна бележка от работодател, съдържаща изходящ номер, мокър печат, подпис и ЕИК на работодателя с приложени копия на: трудова, осигурителна книжка или друг документ, доказващ съответното правоотношение. |
| К2 | Деца от многодетни семейства с три и повече деца до 18 години. | **2 т.** | При записване се представят копия на удостоверения за раждане на децата в семейството, ненавършили 18 години. |
| К3 | Деца – близнаци. | **1 т.** | При записване се представят копия удостоверения за раждане на децата. |
| К4 | Деца, чиито брат и/или сестра посещават една от посочените в заявлението детски градини. | **1 т.** | Системата извършва служебна проверка по време на класирането и при наличие на брат и/или сестра, посещаващи някоя от посочените в заявлението детски градини за нея детето ползва предимство по този критерий. |
| К5 | Деца със специални образователни потребности и/или хронични заболявания, определени с решение на ТЕЛК над 50% към 01 януари в годината на приема. | **1 т.** | При записване се представя решение на ТЕЛК. |
| К6 | Деца, посещавали яслена група, в някоя от посочените в заявлението детски градини с разкрита яслена група, съгласно решение на Общински съвет Русе. | **1 т.** | Системата извършва служебна проверка по времена класирането. При открито съвпадение, предимство по този критерий се ползва за детската градина, която е посещавало. |
| К7 | Деца-сираци и полусираци. | **1 т.** | При записване се представят копия от акт за смърт на родител/и и удостоверение за раждане на детето. |
| К8 | Деца с неизвестен родител. | **1 т.** | При записване се представя копие на удостоверение за раждане на детето. |
| К9 | Деца на студенти в редовна форма на обучение.  **Майка**  **Баща** | **1 т.**  **1 т.** | При записване се представя удостоверение от висше учебно заведение. |
| К10 | Деца, чиито родители не дължат местни данъци и такси за предходната година. | **2 т.** | Извършва се служебна проверка от Община Русе. |
| К11 | Деца, чиито родител/настойник, подаващ заявлението, има трайно намалена работоспособност над 71%. | **1 т.** | При записване се представя решение на ТЕЛК. |
| К12 | Заявителят (родител/настойник) има регистрация по постоянен или настоящ адрес в квартала на детската градина, за която кандидатства по първо желание. | **1 т.** | Системата извършва служебна проверка по време на класирането за постоянен или настоящ адрес. |

**Чл. 11.** (1) Всички избрани предимства трябва да са актуални към датата, на която детето е класирано за прием.

(2) Предимствата се доказват в момента на записване на детето в детската градина, с изключение на тези, които се проверяват служебно по време на класирането. При установени несъответствия и/или неактуалност на заявените данни, детето няма да бъде записано, отпада от приема и може да участва в следващи класирания с нов входящ номер и ново заявление.

**Чл. 12.** Деца, настанени за отглеждане в приемно семейство или семейство на близки и роднини по чл. 26 от Закона за закрила на детето се приемат извън класирането, като допълнителна бройка, но не повече от едно за съответната група в детската градина.

**ГЛАВА ТРЕТА**

**СИСТЕМА ЗА ЕЛЕКТРОНЕН ПРИЕМ В ДЕТСКИТЕ ГРАДИНИ НА ТЕРИТОРИЯТА НА ОБЩИНА РУСЕ**

**Раздел I**

**РЕГИСТРИРАНЕ НА ЗАЯВЛЕНИЕ И ПОЛУЧАВАНЕ НА ВХОДЯЩ НОМЕР**

**Чл. 13.** Всички деца, кандидатстващи за прием в детски градини на територията на Община Русе, задължително се регистрират в системата за електронен прием.

**Чл. 14.** Заявителят подава заявление по образец и получава входящ номер:

1. по електронен път (онлайн на сайта за прием);
2. или на място, в която и да е детска градина на територията на Община Русе. Директорът на детската градина (или оторизиран служител) въвеждат данните в електронната система. Попълненото заявление се разпечатва и след преглед, коректността въведените данни се удостоверява от заявителя със саморъчен подпис. Подписаното заявление се съхранява в детската градина. Заявителят получава регистрационен талон, включващ генерирания входящ номер и парола за достъп за последваща редакция през профила на заявителя в специализирания сайт за прием. Заявителят може да поиска и да поучи разпечатка от попълненото заявление.

**Чл. 15.** (1) Всяко дете има право на един активен входящ номер за участие в класиране за прием в детска градина, получен по един от двата начина по чл. 14 от тази наредба, които са равностойни. За прием в детска градина могат да се подават заявления при навършени 2 години в годината на приема.

(2) Всяко дете има право на един активен входящ номер за участие в класиране за прием яслена група в детска градина, получен по един от двата начина по чл. 14 от тази наредба, които са равностойни.

**Чл. 16.** (1) Класирания за 2 годишни деца се извършват при наличие на свободни места в детските градини, в случай, че в съответното населено място няма разкрита яслена група. В класиранията участват децата във възрастова група – от 24 до 35 месеца, като заявление няма да може да бъде регистрирано, ако към момента на подаването му детето не е навършило 2 години.

(2) Класирано по ал. 1 дете, което е записано в указания срок, отпада автоматично от приема за детска ясла и яслена група в детска градина.

(3) Класирано по ал. 1 дете, което не е записано в указания срок, автоматично отпада от приема и губи входящия си номер за участие в класиране за детска градина, но запазва номерата си за кандидатстване в детска ясла и/или яслена група в детска градина.

(4) При навършване на 3 години, детето автоматично ще участва в класиране за първа възрастова група и не е необходимо да регистрира нов входящ номер.

**Чл. 17.** (1) Минималната възраст за получаване на входящ номер и участие в класиране е както следва:

1. за яслена група в детска градина – навършени 10 месеца в годината на приема. В момента на подаване на заявлението се прави автоматична проверка за възраст и при ненавършена възраст не се допуска регистрация на заявление и издаване на входящ номер, както и участие в класиране;
2. за детска градина (извън случаите на чл. 16) - навършени 3 години (36 месеца) към началото на учебната година.

(2) Максималната възраст за получаване на входящ номер и участие в класиране е както следва:

1. за яслена група в детска градина – 2 години и 11 месеца в момента на регистрация;
2. за детска градина – 6 години и 11 месеца в момента на регистрация.

**Чл. 18.** При регистриране на заявление се извършва проверка за неплатени месечни такси както следва:

1. за кандидатстващите за яслена група в детска градина – в детските ясли и яслените групи в детските градини. При наличие на такива не се допуска регистриране и получаване на входящ номер, като за целта излиза съобщение, уведомяващо за причината за отказа.
2. за кандидатстващите за детска градина – в детските ясли и в детските градини. При наличие на такива не се допуска регистриране и получаване на входящ номер, като за целта излиза съобщение, уведомяващо за причината за отказа.

**Чл. 19.** Попълването на заявления и получаването на входящи номера е целогодишно.

**Чл. 20.** Близнаците участват в класиране с един входящ номер. В заявлението за прием се описват имената и ЕГН и на другото дете/деца.

**Чл. 21.** (1) Детските заведения, за които кандидатства детето, се подреждат по желание за прием, като класирането става от първо към последно заявено желание.

(2) В заявлението за прием заявителят избира задължително минимум 3 (три) детски градини.

(3) Максималният допустим брой за избор на детски заведения е 6 (шест).

**Чл. 22.** В заявлението за прием заявителят указва годината, от която детето ще участва в централизирани класирания за прием. Ако детето не се класира в годината, указана в заявлението, то автоматично участва в класиранията за следващата година със същия входящ номер.

**Раздел II**

**РЕДАКТИРАНЕ НА ЗАЯВЛЕНИЕ**

**Чл. 23.** (1)Редактирането на заявление се извършва в системата за електронен прием – от профила на заявителя в сайта за прием или на място в детската градина, в която е регистрирано заявлението.

(2) Редактиране на заявление може да бъде направено само от заявителя, вписан в регистрираното заявление за участие в централизираното класиране.

**Чл. 24.** Редактирането на заявление не променя входящия номер.

**Чл. 25.** Редакции се допускат до 3 (три) дни преди датата на обявено класиране, като се допускат неограничен брой редакции и в класирането участват данните от последната редакция.

**Чл. 26.** Не се допуска редакция на следните данни:

1. заявител;
2. дете, подлежащо на класиране.

**Чл. 27.** При редакция, извършена на място в детска градина, редактираното заявление се разпечатва и с дава на заявителя за проверка. Достоверността на данните се удостоверява със саморъчен подпис на заявителя. Редактираното заявление се съхранява в детското заведение. Заявителят може да изиска екземпляр от актуалното заявление.

**Чл. 28.** При желание за редакция на недопустими за редакция данни по чл. 26, заявителят се отказва от регистрираното заявление, губи входящия номер и може да участва в следващи класирания с нова регистрация и нов входящ номер.

**Раздел III**

**ОТКАЗ ОТ РЕГИСТРИРАНО ЗАЯВЛЕНИЕ И ВХОДЯЩ НОМЕР**

**Чл. 29.** Отказ от регистрирано заявление и входящ номер се извършва само на място в детска градина на територията на Община Русе. Ако заявлението е регистрирано на място в детска градина, отказ от класиране се заявява в детското заведение, в което е регистрирано заявлението за прием.

**Чл. 30.** Декларацията за отказ от класиране може да бъде изтеглена от профила на заявителя в специализирания сайт за прием или да бъде получена на място в детската градина.

**Чл. 31.** Отказ от заявление може да направи само заявителят, а при неговата смърт – официалният настойник на детето.

**Чл. 32.** След потвърден отказ се губи входящия номер. Участие в бъдещи класирания се осъществява с ново заявление и нов входящ номер.

**Чл. 33.** Директорът или оторизиран служител разпечатва талон за отказ от регистрация и входящ номер, който се подписва двустранно и се съхранява в детското заведение. Заявителят може да изиска екземпляр от талона.

**Раздел IV**

**КЛАСИРАНЕ**

**Чл. 34.** До участие в класиране се допускат децата с активни входящи номера и регистрирани заявления, отговарящи едновременно на следните две условия:

1. да имат навършена минимална за участие в класиране;
2. указаната в заявлението година за участие в класиране да е тази на класирането или по-ранна.

**Чл. 35.** Класиранията се извършват по график определен от Община Русе, който се публикува на сайта за прием.

**Чл. 36.** Три дни преди обявената дата за класиране, системата се затваря за външни потребители, с което се прекратява регистрация и редакция на заявления и издаването на входящи номера.

**Чл. 37.** Преди всяко класиране, в раздел „Предстоящо класиране“ на специализирания сайт за прием се публикуват свободните места и списъка с чакащи класиране. В него могат да постъпват промени до затварянето на системата – 3 дни преди обявената дата за класиране.

**Чл. 38.** При всяко класиране системата класира децата според обявените свободни места.

**Чл. 39.** Класирането се извършва според събраните от всяко дете точки:

1. първо се класират децата с предимства, в низходящ ред по броя точки и според желанията. При равни условия се класират на случаен принцип;
2. след това се класират децата без предимства. При равни условия се класират на случаен принцип.

**Чл. 40.** Детето може да се класира по второ или следващо желание. Приемът се потвърждава от заявителя в детската градина, в която е класирано детето, в указания от общината срок.

**Чл. 41.** Резултатите от всяко класиране се публикуват на сайта за прием, в раздел „Резултати от класиране“.

**ГЛАВА ЧЕТВЪРТА**

**ЗАПИСВАНЕ, ПРИЕМ И ОТПИСВАНЕ**

**Чл. 42.** След провеждане на класиране, класираните деца трябва да бъдат записани в детското заведение, в което са приети в срок от 10 работни дни. Незаписаните в срок деца автоматично отпадат от приетите, губят входящия номер, с който са участвали в класиране и могат да кандидатстват в следващи класирания с нов входящ номер и ново заявление.

**Чл. 43.** Ако заявителят не желае детето му да посещава детското заведение, в което е класирано, той се отказва от приема като не записва детето, губи входящия си номер и може да участва в следващи класирания с нов входящ номер и ново заявление за прием.

**Чл. 44.** (1) Всички заявени предимства, с които е класирано детето, се доказват с изискуемите документи при записване на детето в детската градина, с изключение на тези, които се проверяват автоматично в момента на класирането и тези, които подлежат на служебна проверка.

(2) при установени несъответствия и/или неактуалност на заявените данни, детето няма да бъде записано, отпада от приема и може да участва в следващи класирания с нов входящ номер и ново заявление.

**Чл. 45.** Приемът на записаните деца се извършва по график от директора на детската градина, с краен срок обявен от общината за всяко класиране. При неспазване на срока без уважителни причини, детето отпада от приема и може да участва в следващи класирания с нов входящ номер и ново заявление.

**Чл. 46.** Данните на родителя и на децата от заявленията са лични по смисъла на Закона за защита на личните данни и като такива попадат под специален режим на защита. Същите ще се ползват единствено за нуждите на електронното класиране за прием.

**Чл. 47.** Числеността в новите групи се определя съгласно, действащото законодателство.

**Чл. 48.** Записаните деца в първа възрастова група постъпват в детската градина в началото на учебната година – 15 септември (в случай че 15 септември е почивен ден, на първия следващ работен ден).

**Чл. 49.** Детето постъпва в детска градина на територията на Община Русе след представяне на изискуемите медицински документи съгласно чл. 4, ал. 2 от Наредба № 3/ 05.02.2007 г. на МЗ за здравните изисквания към детските градини

**Чл. 50.**  Преместване на записано дете от една детска градина в друга става при наличие на свободно място:

1. За първа група в новата учебна година до приключване на класиранията за първоначален прием – след отписване на детето от детското заведение и електронната система. Детето губи входящия номер, с който е класирано и може да участва в следващи класирания за прием с нов входящ номер и ново заявление
2. За останалите възрастови групи след приключване на класирането за първоначален прием - след отписване на детето само от електронната система, но не и от детското заведение. Детето губи входящия номер, с който е класирано и може да участва в следващи класирания за прием с нов входящ номер и ново заявление.

**Чл. 51.** Отписването на децата от детската градина се извършва чрез писмено заявление от родителите до директора на детската градина, след заплащане на дължимата такса и изтегляне на документите на детето.

**Чл. 52.** Отписването на децата от детската градина се извършва в следните случаи:

1. По волята на родителите;

2. Преди постъпването в първи клас;

3. По реда на чл. 30а от Наредба №16 за определянето и администрирането на местните такси, цени на услуги и права на териториятана Община Русе.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Настоящата Наредба за условията и редът за записване, отписване и преместване на деца в общинските детски градини на територията на Община Русе се приема на основание чл. 59, ал. 1 от Закона на предучилищното и училищното образование, във връзка с чл.7, ал .1 от Наредба №5 за предучилищното образование.

**§2.** След влизането на наредбата в сила, директорите на детски градини на територията на Община Русе следва да приемат или актуализират Правилник за дейността, в съответствие с изискванията на тази Наредба.

**§3.** Тази Наредба може да бъде променяна или допълвана при необходимост с решение на Общински съвет – Русе.

**§4.** Настоящата наредба отменя „Правила и критерии за класиране и прием на деца в общинските целодневни детски градини и обединените детски заведения на територията на Община Русе“, приети с Решение №943 на Общински съвет – Русе, прието с Протокол №36/20.03.2014 г.

**35 Точка**

**Приемане на Наредба за условията и реда за вписване на данни в регистъра на общинските детски градини и центрове за подкрепа за личностно развитие в община Русе**

**Чл.-кор. проф. Хр. Белоев:** Заповядай, г-н Щерев.

**Г-н С. Щерев:** Подкрепям наредбата в първоначалния и вид, премина през всички комисии без забележки.

**Чл.-кор. проф. Хр. Белоев:** Да, благодаря. Въпроси и изказвания? Режим на гласуване на точка 35.

**Ръчно гласували:**

**Проф. Хр. Белоев – „за“;**

**Г-н Ст. Янев – „за“;**

**Г-жа С. Павлова – „за“**

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 341**

На основание чл. 21, ал. 1, т. 23 , ал. 2, във връзка с чл. 17, ал. 1, т. 3 от ЗМСМА и чл. 346, ал. 2, във връзка с ал. 1 от ЗПУО (в сила от 01.08.2016 г.), Общинският съвет реши:

ПРИЕМА

**НАРЕДБА**

**ЗА УСЛОВИЯТА И РЕДА ЗА ВПИСВАНЕ НА ДАННИ В РЕГИСТЪРА НА ОБЩИНСКИТЕ ДЕТСКИ ГРАДИНИ И ЦЕНТРОВЕ ЗА ПОДКРЕПА ЗА ЛИЧНОСТНО РАЗВИТИЕ В ОБЩИНА РУСЕ**

**Чл. 1.** (1) С тази наредба се определят обстоятелствата, които подлежат на вписване в Регистъра на общинските детски градини и центровете за подкрепа на личностното развитие (наричан за по-кратко Регистър), както и редът за вписване и воденето му.

(2). На регистрация по реда на наредбата подлежат на вписване в регистъра общинските детски градини и центровете за подкрепа на личностното развитие (ЦПЛР) в Община Русе.

(3). Регистърът е публичен и се поддържа от Община Русе.

**Чл. 2.** (1) Регистърът на общинските детски градини и ЦПЛР се води по образец, съгласно приложение към наредбата.

(2) В регистъра не се въвеждат данни, които представляват класифицирана информация.

**Чл. 3.** Подлежащи на вписване в регистъра са следните обстоятелства:

1. име на детската градина/центъра за подкрепа на личностното развитие;
2. заповед за откриване, преобразуване, промяна и закриване;
3. име на директора;
4. адрес;
5. телефон, ел.адрес и адрес в интернет;
6. филиал – населено място
7. наличие на яслена група;
8. наличие на почасови, съботно-неделни и сезонни дейности;
9. дейност на центровете за подкрепа на личностното развитие (съгласно разпоредбите на чл. 49 от ЗПУО)

**Чл. 4.** (1) Регистърът се поддържа като електронна база данни за подлежащите на вписване обстоятелства, както и на хартиен носител.

(2) Компютърната база данни се поддържа по начин, който гарантира целостта и защитата на информацията в системата срещу разрушение, неправомерното изменение и контролирания достъп за вписвания и преглеждане.

**Чл. 5.** (1) За вписване в регистъра директорът на детската градина и на ЦПЛР подава в Община Русе заявление с приложени копия на документите, доказващи обстоятелствата, подлежащи на вписване.

(2) При промяна на подлежащо на вписване обстоятелство по чл. 3, директорът на детската градина и на ЦПЛР в 14 (четиринадесет) дневен срок изпраща писмено актуална информация в Община Русе.

**Чл. 6.** (1) Действията по вписване и водене на регистъра се извършват от длъжностно лице, определено със заповед на кмета на Община Русе

(2) Лицето по ал.1 поставя дата след всяко вписване и се подписва на хартиения носител.

(3) Длъжностното лице вписва в регистъра входящия номер на заявленията за регистрация по реда на тяхното подаване.

(4) В хартиения носител на регистъра не се допускат изтривания и зачертавания. Техническите грешки, допуснати при вписването, се поправят от длъжностното лице със забележка.

(5) Регистърът и заявлението за вписване с прилежащите му документи се съхраняват от длъжностното лице по ал.1.

**Чл. 7.** (1) Последващите вписвания на нови обстоятелства се извършват без да се засяга информацията, съдържаща се в предходните вписвания.

(2) Всяко ново вписване на обстоятелство от даден тип отменя предишно вписано обстоятелство от същия тип.

(3) В регистъра се поддържа и съхранява информация за настъпилите промени във вписаните обстоятелства.

**Чл.8.** (1) Достъпът до регистъра е публичен и се реализира по начин, който гарантира сигурността на съхранение на данните в него.

(2) Достъпът до информация в регистъра се осигурява чрез страницата на Община Русе в интернет или от длъжностно лице по чл.6.

**Заключителни разпоредби**

**§ 1.** Наредбата се издава на основание чл. 346, ал. 2, във връзка с ал. 1 от ЗПУО.

**§ 2.** Наредбата влиза в сила от деня на приемането й.

**§ 3.** След влизането на наредбата в сила директорите на детски градини на територията на Община Русе следва да приемат или актуализират Правилник за дейността, в съответствие с изискванията на тази Наредба.

**36 Точка**

**Решение за дейността на обслужващите звена – общински Центрове за подкрепа за личностно развитие на територията на Община Русе**

**Чл.-кор. проф. Хр. Белоев:** Господин Щерев.

**Г-н С. Щерев:** Също предложението премина през всички комисии без проблеми. Продиктувано е от разпоредбите на новия Закон за предучилищно и училищно образование, ако има въпроси.

**Чл.-кор. проф. Хр. Белоев:** Да, благодаря. Въпроси и изказвания? Гласуваме по точка 36. Има несвързани устройства. Наново да стартираме гласуване. Свързани ли сте? (коментар от зала не се чува) Има някакъв технически проблем. Може ли да оправим нещата или ръчно ще гласуваме? (коментар от зала не се чува) Въобще няма връзка. Да, гласувайте. Вижте системата нещо може ли да се оправи. Тръгнаха нещата, добре. (коментар от зала не се чува) Да, да, работи. 29, ръчно само да ми кажете.

**Ръчно гласували:**

**Проф. Н. Михайлов – „за“;**

**Г-н Ал. Неделчев – „за“;**

**Д-р Свед. Ангелов – „за“;**

**Г-н Г. Григоров – „за“;**

**Д-р К. Панайотов – „за‘;**

**Г-н Б. Пехливанян – „за“;**

**Г-н В. Цветков – „за“;**

**Г-н О. Дяков – „за“;**

**Г-жа Й. Даневска – „за“;**

**Г-н Ив. Станев – „за“;**

**Г-н Д. Ибрям – „за“;**

**Г-н А. Джелил – „за“;**

**Г-жа М. Димитрова – „за“;**

**Д-р Ерв. Чакърян – „за“.**

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 342**

На основание чл. 21, ал. 1, т. 23, ал. 2 и чл. 17, ал. 1, т. 3 от ЗМСМА, във връзка с чл. 49, ал. 1, т. 3 и чл. 196, ал. 3 от ЗПУО, §18, ал.2 от Преходните и заключителни разпоредби на ЗПУО, Общинският съвет реши:

1. Приема анализа на дейността за подкрепа на личностното развитие на общинските обслужващи звена;
2. Възлага на кмета на Община Русе:
   1. В срок до 1 ноември 2016 г. да определи със заповед дейността по чл. 49 на институциите по ал. 1 от ЗПУО;
   2. В срок до 1 януари 2017 г. да предложи на Общински съвет правилник за устройството и дейността по чл. 49 на институциите по ал. 1, т. 1 от ЗПУО.

**37 Точка**

**Утвърждаване и дофинансиране на самостоятелни паралелки с пълняемост под задължителния минимум за учебната 2016/2017 година**

**Чл.-кор. проф. Хр. Белоев**: Щерев.

**Г-н С. Щерев:** Традиционна точка в началото на всяка учебна година, засега това е положението с маломерните и слети паралелки в Община Русе, но още тази седмица, която мина дойдоха още две нови промени за броя на децата, на учениците, извинявайте. Така, че на другата сесия пак ще има промяна.

**Чл.-кор. проф. Хр. Белоев:** Добре. Въпроси и изказвания? Галин Ганчев.

**Г-н Г. Ганчев:** Аз ще бъда съвсем кратък, понеже и г-н Дарелов ме попита на комисията, понеже става дума за 12тите класове на СОУ „Васил Левски“ са с по 1 ученик под минимума, тъй като учениците са напуснали, поради преместване в друго населено място или в чужбина. Но в 12 клас по старата Наредба 7, чл. 9, ал. 4 в последния гимназиален клас ученици могат да съществуват в класовете с ученици под минимума, включително до 13 ученика. Така, че не е необходимо да се гласува за „Васил Левски“, но не знам, моята заместник-директорка изглежда е изпратила това искане.

**Чл.-кор. проф. Хр. Белоев**: Предложение имате ли конкретно?

**Г-н Г. Ганчев:** Не, нямам.

**Чл.-кор. проф. Хр. Белоев:** Други? Няма, режим на гласуване по точката.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 343**

На основание чл. 21, ал. 1, т. 23 във връзка с чл. 17, ал. 1, т. 3 от ЗМСМА, с чл. 11, ал.2, във връзка с ал.1, т 2, т. 3, т.4, ал. 3 и ал. 4 от Наредба №7 от 29.12.2000 г. за определяне броя на паралелките и групите и броя на учениците и децата в паралелките и в групите на училищата, детските градини и обслужващите звена на Министерството на образованието и науката (посл. изм. и доп. ДВ, бр. 17 от 28.02.2012г.), Общинският съвет реши:

1. Разрешава паралелки с пълняемост под определения минимум и слети паралелки за учебната 2016/2017 година в следните общински училища:

**ОУ „Отец Паисий ”, гр. Мартен**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| I | 14 | 2 |
| ІV | 15 | 1 |
| V | 14 | 4 |
| **Всичко** | **43** | **7** |

**ОУ „Св. Св. Кирил и Методий”, с. Семерджиево**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| І+ІІ | 7+8 | 1 |
| III | 10 | 6 |
| IV | 13 | 3 |
| V+VІ | 8+10 | - |
| VII | 15 | 3 |
| VІІІ | 9 | 9 |
| **Всичко** | **80** | **22** |

**ОУ „Христо Смирненски”, кв. Долапите**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| I | 14 | 2 |
| ІI | 15 | 1 |
| ІІІ | 10 | 6 |
| V | 12 | 6 |
| VІ | 15 | 3 |
| VІІ | 13 | 5 |
| VIII | 10 | 8 |
| **Всичко** | **89** | **31** |

**ОУ „Св. Св. Кирил и Методий”, с. Николово**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **брой по Наредба №7** |
| І | 16 | - |
| II+ІV | 1+11 | 4 |
| IІІ | 14 | 2 |
| V | 12 | 6 |
| VI | 10 | 8 |
| VІІ | 10 | 8 |
| VIII | 11 | 7 |
| **Всичко** | **85** | **35** |

**НУ „Васил Априлов”, с. Хотанца**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **брой по Наредба №7** |
| І+II | 8+4 | 4 |
| ІІІ+ІV | 6+4 | 6 |
| **Всичко** | **22** | **10** |

**ОУ „Г. С. Раковски”, с. Ново село**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| I | 7 | 9 |
| II | 15 | 1 |
| III | 13 | 3 |
| ІV | 9 | 7 |
| VIІ | 16 | 2 |
| VIIІ | 16 | 2 |
| **Всичко** | **76** | **24** |

**ОУ „Отец Паисий”, с. Тетово**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| І | 7 | 9 |
| ІІ | 9 | 7 |
| ІІІ | 10 | 6 |
| V | 13 | 5 |
| VІ | 13 | 5 |
| VІІI | 15 | 3 |
| **Всичко** | **67** | **35** |

**ОУ „Никола Обретенов”, гр. Русе**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| V | 12 | 6 |
| VІ | 14 | 4 |
| VІІ | 13 | 5 |
| VІІІ | 16 | 2 |
| **Всичко** | **55** | **17** |

**ОУ „Олимпи Панов”, гр. Русе**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| V | 14 | 4 |
| **Всичко** | **14** | **4** |

**ОУ „Ангел Кънчев“, гр. Русе**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| VІІІ | 13 | 5 |
| **Всичко** | **13** | **5** |

**ОУ „Братя Миладинови“, гр. Русе**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| ІV | 11 | 5 |
| V | 16 | 2 |
| VІІ | 17 | 1 |
| VІІІ | 16 | 2 |
| **Всичко** | **60** | **10** |

**СУ „Васил Левски“, гр. Русе**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| ХІІ | 16 | 2 |
| ХІІ | 17 | 1 |
| **Всичко** | **33** | **3** |

**ПГСС „Ангел Кънчев“, кв. Образцов чифлик**

|  |  |  |
| --- | --- | --- |
| **Клас** | **Бр. ученици** | **Разлика до минималния**  **Брой по Наредба №7** |
| ХІ | 15 | 3 |
| **Всичко** | **15** | **3** |

2. На основание чл. 122, ал. 2 от Закона за публичните финанси утвърждава дофинансирането на маломерни и слети паралелки, в съответствие с изискването за минимален брой ученици в паралелките по Наредба №7/2000г., за учебната 2016/2017 година за периода 15 септември – 31 декември 2016 г. както следва:

**ОУ „Св. Св. Кирил и Методий”, с. Семерджиево 1 901,18 лв.**

**НУ „Васил Априлов”, с. Хотанца 2 479,74 лв.**

**ПГСС „Ангел Кънчев“, кв. Образцов чифлик 394,28 лв.**

1. На основание чл. 122, ал. 2 от Закона за публичните финанси утвърждава дофинансирането на маломерни паралелки с по-малко от 10 ученици за учебната 2016/2017 година за периода 15 септември – 31 декември 2016 г. както следва:

**ОУ „Св. Св. Кирил и Методий“, с. Семерджиево 371,96 лв.**

**ОУ „Г. С. Раковски“, с. Ново село 661,26 лв.**

**ОУ „Отец Паисий“, с. Тетово 661,26 лв.**

**ОБЩА СУМА ЗА ДОФИНАНСИРАНЕ: 6 469,68 лв.**

4. Възлага на кмета на Община Русе да осигури сумата от **6 469,68 лв.** (шест хиляди четиристотин шейсет и девет лева и шейсет и осем стотинки), като сумата от **3138,00 лв.** (три хиляди сто тридесет и осем лв.) се осигури от планираните средства за маломерни и слети паралелки, функция „Образование”, дейност 322 „Общообразователни училища“ и за разликата от **3331,68 лв.** (три хиляди триста тридесет и един лева и шейсет и осем стотинки) да се направи корекция като средствата се осигурят от дейност 337 „Извън училищни дейности“, §10-98.

5. Възлага на кмета на Община Русе да подготви мотивирано искане до Началника на РУО – Русе, съгласно чл. 11а, ал. 2, във връзка с ал. 1 от Наредба №7/2000 г. за издаване на разрешение за формиране на самостоятелни паралелки с по-малко от 10 ученици за:

5.1. VІІІ клас в ОУ „Св. Св. Кирил и Методий“, с. Семерджиево – 9 ученици;

5.2. І клас в ОУ „Г. С. Раковски“, с. Ново село – 7 ученици и ІV клас – 9 ученици;

5.3. І клас в ОУ „Отец Паисий“, с. Тетово – 7 ученици и ІІ клас – 9 ученици.

**38 Точка**

**Даване на Разрешение за изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.448 находящ се в местността „Касева чешма“, гр. Русе**

**Чл.-кор. проф. Хр. Белоев:** Да, заповядайте, г-н Наков.

**Г-н Дим. Наков:** Благодаря ви, г-н Председателю. Уважаеми общински съветници, предлага се да се одобри задание и да се разреши изработването на ПУП – план за застрояване за зона вилно застрояване в местността „Касева чешма“.

**Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 344**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№УТ-27-17/28.03.16 и 94В-6176-2#3/28.06.16 от Веселин Георгиев Жоевски и Сиана Веселинова Жоевска, Общинският съвет реши:

1. Одобрява задание за проектиране на план за застрояване на поземлен имот с идентификатор 63427.149.482 находящ се в местността „Касева чешма“, гр. Русе за свободно застрояване в зона за вилно застрояване /Ов/;
2. Разрешава изработване на план за застрояване на поземлен имот с идентификатор 63427.149.482 находящ се в местността „Касева чешма“, гр. Русе в съответствие с одобреното в т. 1 задание.

**39 Точка**

**Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение за имот с идентификатор 63427.227.6 в местност „Над линията“, землище на гр. Русе**

**Чл.-кор. проф. Хр. Белоев:** Заповядайте.

**Г-н Дим. Наков:** Благодаря ви, г-н Председателю. Уважаеми общински съветници, става въпрос да се одобри задание и разреши изработването на ПУП – парцеларен план за техническа инфраструктура извън урбанизирана територия за водопроводно отклонение до имот в местността „Над линията“. Както и да се даде предварително съгласие за утвърждаване на трасе на довеждащата инфраструктура за срок от 1 година.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 345**

На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане вх. № УТ-16-16/30.05.2016 г. от „Мегафрукт“ ООД, Общинският съвет реши:

1. Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение за имот с идентификатор 63427.227.6 в местност „Над линията“, землище на гр. Русе по първи вариант на трасето през имоти с идентификатори: 63427.181.1, 63427.181.2, 63427.183.15, 63427.183.16, 63427.184.13, 63427.184.14, 63427.184.15, 63427.184.16, 63427.184.17, 63427.184.18, 63427.184.19 – частна собственост; 63427.181.24 – държавна собственост, 63427.181.19, 63427.183.18, 63427.184.27, 63427.184.29, 63427.227.12, 63427.227.18 и 63427.227.19 – общинска собственост.

2. Дава предварително съгласие за утвърждаване на трасе на довеждащата инфраструктура за срок от една година.

**40 Точка**

**Одобряване на подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод и захранващ ел. кабел ниско напрежение за имот с идентификатор 63427.43.20 в м. „Кадишева нива“, землище на гр. Русе**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря ви, г-н Председателю. Уважаеми общински съветници, предлага се да се одобри ПУП – парцеларен план за захранващ водопровод и захранващ ел. кабел в местността „Кадишева нива“. Преминали са всички съгласувателни процедури.

**Чл.-кор. проф. Хр. Белоев:** Да, благодаря. Въпроси и изказвания? Не виждам. Режим на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 346**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1, във връзка с чл. 110, ал. 1, т. 5 от ЗУТ, Протокол №16/10.08.2016 г. на ОЕСУТ и искане №УТ-17-9/23.03.2016 г. от „Онлайн Трейд“ ЕООД, Общинският съвет реши:

1. Одобрява подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод и захранващ ел. кабел НН за имот с идентификатор 63427.43.20 в м. „Кадишева нива“, землище на гр. Русе през имоти с идентификатори 63427.43.17, 63427.95.17 и 63427.145.92 с НТП „Пасища, мери“, общинска собственост и имот 634237.146.190 с НТП „Пътища IV клас“, общинска собственост.

Решението може да се оспори в 30 – дневен срок от обнародването му в Държавен вестник /ДВ/ чрез Общински съвет - Русе пред Административен съд - Русе.

**41 Точка**

**Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод и ел. кабел ниско напрежение за имот с идентификатор 63427.153.2354 в местност „Караач“, землище на гр. Русе**

**Чл.-кор. проф. Хр. Белоев**: Заповядайте.

**Г-н Дим. Наков:** Благодаря ви, г-н Председателю. Уважаеми общински съветници, предлага се да се одобри задание и разреши изработване на ПУП – парцеларен план за техническа инфраструктура извън урбанизирана територия, относно захранващ водопровод и ел. кабел ниско напрежение за имот в местността „Караач“. Както и да се даде предварително съгласие за утвърждаване на трасе на довеждащата инфраструктура за срок от 1 година. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 347**

На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане вх. № УТ-16-32/04.08.2016 г. от Севчук Себайдинов Салиев, Общинският съвет реши:

1. Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод и ел. кабел ниско напрежение за имот с идентификатор 63427.153.2354 в местност „Караач“, землище на гр. Русе през следните имоти – общинска собственост: 63427.105.25 с НТП „Пустеещи необработваеми земи“, 63427.105.26 с НТП „Пътища IV клас“ и 63427.169.815 с НТП „Улици".

2. Дава предварително съгласие за утвърждаване на трасе на довеждащата инфраструктура за срок от една година.

**42 Точка**

**Одобряване на подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод ф 25 мм до имот с идентификатор 63427.9.527 в кв. „Долапите“, гр. Русе**

**Чл.-кор. проф. Хр. Белоев**: Господин Наков.

**Г-н Дим. Наков:** Благодаря ви, г-н Председателю. Уважаеми общински съветници, предлага се да се одобри ПУП – парцеларен план за захранващ водопровод в кв. „Долапите“. Всички съгласувателни процедури са извършени. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване по точката.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 348**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1, във връзка с чл.110, ал.1, т.5 от ЗУТ, Протокол №16/10.08.2016 г. на ОЕСУТ и искане №УТ-17-14/30.05.2016 г. от Илия Митев Станев, Общинският съвет реши:

1. Одобрява подробен устройствен план /ПУП/ – Парцеларен план за техническа инфраструктура извън урбанизираната територия – захранващ водопровод ф 25 мм до имот с идентификатор 63427.9.527 в кв. „Долапите“, гр. Русе през имот 63427.216.36 с НТП „Гори в земеделски земи“, общинска собственост.

Решението може да се оспори в 30 – дневен срок от обнародването му в Държавен вестник /ДВ/ чрез Общински съвет - Русе пред Административен съд - Русе.

**43 Точка**

**Одобряване на подробен устройствен план /ПУП/ – Парцеларен план за техническа инфраструктура извън урбанизираната територия – газопроводно отклонение от съществуващ кранов възел в ПИ 236 до ПИ 000181 в м. „Боклоджа“, землище на с. Червена вода**

**Чл.-кор. проф. Хр. Белоев**: Има положително становище на кмета.

**Г-н Дим. Наков:** Благодаря ви, г-н Председателю. Уважаеми общински съветници, предлага се да се одобри ПУП – парцеларен план за техническа инфраструктура, газопроводно отклонение до имот в местността „Боклоджа“, на землище на село Червена вода. Всички съгласувателни процедури са извършени. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване. Нещо стана. (коментар от зала не се чува) Устройствата не работят. Стартирайте наново. (коментар от зала не се чува) Ще може ли да се оправят или да се мъчим ръчно да гласуваме? (коментар от зала не се чува) Две минути. Ръчно „за“, аз ще ги преброя. Така, ние бяхме преди 42-ма. Против? Няма. Въздържали се? Няма. От предното гласуване остават, колкото бяхме 42-ма.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 349**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1, във връзка с чл. 110, ал. 1, т. 5 от ЗУТ, Протокол №16/10.08.2016 г. на ОЕСУТ и искане №УТ-34-2/28.04.2016 г. от Христо Людмилов Вълков, Общинският съвет реши:

1. Одобрява подробен устройствен план /ПУП/ – Парцеларен план за техническа инфраструктура извън урбанизираната територия – газопроводно отклонение от съществуващ кранов възел, разположен в ПИ 236 до ПИ 000181 в м. „Боклоджа“, землище на с. Червена вода през следните имоти: 80460.0.236 и 80460.0.239 с НТП „Пасища, мери“, общинска собственост; 80460.0.773 с НТП „Ведомствени пътища“, общинска собственост; 80460.0.240 с НТП „Полски култури“, общинска собственост; 80460.0.708 с НТП „Пътища I клас“, държавна собственост; 80460.0.693, 80460.0.689 и 80460.0.690 с НТП „Полски пътища“, общинска собственост; 80460.0.273 и 80460.0.257 с НТП „Обработваеми горски площи“, общинска собственост.

Решението може да се оспори в 30 – дневен срок от обнародването му в Държавен вестник /ДВ/ чрез Общински съвет - Русе пред Административен съд - Русе.

**44 Точка**

**Одобряване на подробен устройствен план /ПУП/ – Парцеларен план за техническа инфраструктура извън урбанизираната територия – ЕПО 20 кV и кабел средно напрежение към МТП – 300 кVА „Тракторен стан“ в м. „Гърков дол“, землище на гр. Русе**

**Чл.-кор. проф. Хр. Белоев**: Господин Наков.

**Г-н Дим. Наков:** Благодаря ви, г-н Председателю. Уважаеми общински съветници, предлага се да се одобри ПУП – парцеларен план за техническа инфраструктура за 20 kV ел. кабел и средно напрежение в местността „Гърков дол“. Всички съгласувателни процедури са извършени. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Няма. Оправихме ли системата? (коментар от зала не се чува) Пак да гласуваме „за“, няма да ги броиме. „За“, а тръгна, с устройствата гласуваме.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 350**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1, във връзка с чл. 110, ал. 1, т. 5 от ЗУТ, Протокол №16/10.08.2016 г. на ОЕСУТ и искане №УТ-17-16/09.06.2016 г. от ЕТ „Дием – Дичо Дичев“, Общинският съвет реши:

1. Одобрява подробен устройствен план /ПУП/ – Парцеларен план за техническа инфраструктура извън урбанизираната територия – ЕПО 20 кV до имот с идентификатор 63427.318.203 и кабел средно напрежение към МТП – 300 кVА „Тракторен стан“ в имот с идентификатор 63427.318.167 в м. „Гърков дол“, землище на гр. Русе през следните имоти: ПИ 63427.318.210 с НТП „Др. вид производствен, складов терен“- държавна частна собственост; ПИ 63427.318.211 с НТП „Местен път“ – общинска собственост; ПИ 63427.318.203 и 63427.318.167 с НТП“За стопански двор“ – собственост на възложителя и ПИ 63427.318.181 с НТП „За селскостопански, горски, ведомствен път“ – общинска собственост.

Решението може да се оспори в 30 – дневен срок от обнародването му в Държавен вестник /ДВ/ чрез Общински съвет - Русе пред Административен съд - Русе.

**45 Точка**

**Даване на Разрешение за изработване на проект за подробен устройствен план – план за застрояване на поземлени имоти с идентификатори 63427.299.38 и 63427.299.39, находящи се в местността „Саръ баир“, гр. Русе**

**Чл.-кор. проф. Хр. Белоев**: Господин Наков.

**Г-н Дим. Наков:** Благодаря ви, г-н Председателю. Уважаеми общински съветници, предлага се да се одобри задание и да се разреши изработването на ПУП – план за застрояване за поземлени имоти в местността „Саръ баир“. Благодаря ви.

**Чл.-кор. проф. Хр. Белоев: Въпроси? Изказвания? Няма. Режим на гласуване.**

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 351**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-36/12.07.16 от Михаил Иванов Ханджиев, Общинският съвет реши:

1. Одобрява задание за проектиране на план за застрояване на поземлени имоти с идентификатори 63427.299.38 и 63427.299.39, находящи се в местността „Саръ баир“, гр. Русе;
2. Разрешава изработване на план за застрояване на поземлени имоти с идентификатори 63427.299.38 и 63427.299.39, находящи се в местността „Саръ баир“, гр. Русе.

**46 Точка**

**Даване на Разрешение за изработване на проект за подробен устройствен план – план за застрояване на имот № 503.1323 по плана на новообразуваните имоти на местност „Дрибак“4,5 с. Николово, Община Русе**

**Чл.-кор. проф. Хр. Белоев**: Господин Наков.

**Г-н Дим. Наков:** Благодаря ви, г-н Председателю. Уважаеми общински съветници, предлага се да се одобри задание и да се разреши изработването на ПУП – план за застрояване на поземлен имот в местността „Дрибак 4,5“ в землището на с. Николово. Благодаря ви.

**Чл.-кор. проф. Хр. Белоев:** Въпроси и изказвания? Не виждам. Режим на гласуване.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ 352**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№ УТ-27-43/12.08.16 от „Теленор България“ЕАД, Общинският съвет реши:

1. Одобрява задание за проектиране на план за застрояване на имот № 503.1323 по плана на новообразуваните имоти на местност „Дрибак“4,5 с. Николово, Община Русе;
2. Разрешава изработване на план за застрояване на имот № 503.1323 по плана на новообразуваните имоти на местност „Дрибак“4,5 с. Николово, Община Русе.

**47 Точка**

**Създаване на комисия, която да изработи Стратегия за реализация на електронното управление на Община Русе и план за изпълнение на тази стратегия в периода 2016-2020 г.**

**Чл.-кор. проф. Хр. Белоев:** Иван Станев. Само да уточним в решението, създава комисия, на председателски съвет предложението е председател на комисията да е Димитър Генков – секретар на общината, членове, общинските съветници: Васил Пенчев, Иван Станев, Никола Михайлов, Мариета Волф и от администрацията Благовест Белчев – начални отдел „Административно обслужване“ и Никола Кибритев – директор на Дирекция „Европейско развитие“. Заповядайте.

**Г-н Ив. Станев:** Благодаря, г-н Председател. Дами и господа, цел на работната група е да съставим стратегия на общината за електронно управление, която да определи общата рамка, действията, сроковете и необходимото финансиране за реализация. С цел решително подобряване, обслужването на гражданите, административното обслужване на гражданите. Благодаря.

**Чл.-кор. проф. Хр. Белоев:** Благодаря. Въпроси и изказвания? Решението, както предложихме състава на комисията, режим на гласуване.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 353**

На основание чл.21, ал.1, т.1 и т.12 от ЗМСМА, във връзка с чл. 20, ал. 2 и 3 от Правилника за организацията и дейността на Общински съвет – Русе, неговите комисии и взаимодействието му с общинската администрация, Общинският съвет реши:

1. Създава комисия, която да подготви и внесе за разглеждане в Общински съвет - Русе Стратегия за реализация на електронно управление на Община Русе и план за изпълнение на тази стратегия в следния състав:

Председател: Димитър Генков – секретар на Община Русе

и членове: Васил Пенчев, Никола Михайлов, Иван Станев, Мариета Волф – общински съветници, Благовест Белчев – началник отдел „Административно обслужване“ и Никола Кибритев – директор на дирекция „Европейско развитие“.

При изпълнение на поставените задачи комисията провежда заседания, свикани от нейния председател. Заседанията са редовни, ако на тях присъстват повече от половината членове на комисията. Споровете се решават с гласуване, а решенията се вземат с мнозинство от ½ от присъстващите на заседанието.

**48 Точка**

**Определяне на представител на Общински съвет – Русе в Областния съвет за намаляване на риска от бедствия**

**Г-н Дим. Кънчев:** По следващата точка от дневния ред, предложението е направено от проф. Белоев. Заповядайте, да докладвате по материала.

**Чл.-кор. проф. Хр. Белоев:** Предложението е от името на председателския съвет. Предлагаме да определим Веселко Цветков за представител на Общинския съвет в областния съвет за намаляване на риска от бедствия.

**Г-н Дим. Кънчев:** Благодаря. Някой иска ли да вземе отношение по материала? Няма, процедура на гласуване.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 354**

На основание чл. 21, ал. 1, т. 23 от ЗМСМА и чл. 64а, ал. 2 от ЗЗБ, Общинският съвет реши:

1. Определя Веселко Цветков за представител на Общински съвет – Русе в Областния съвет за намаляване на риска от бедствия.

**Г-н Дим. Кънчев: Заповядайте, проф. Белоев.**

**49 Точка**

**Питания на общински съветници**

**Чл.-кор. проф. Хр. Белоев:** Пенчо Милков.

**Г-н П. Милков:** Уважаеми колеги, питането ми е свързано с електрическите триколесни средства разположени в парка. От известно време в Парка на младежта могат да бъдат видяни електрически триколесни превозни средства. Те се управляват и от възрастни, и от деца, и по единично, и по двама. Същевременно, обаче тези триколесни електрически превозни средства се виждат и по улиците, по които се движат автомобили, по тротоари, по пешеходните зони. Често пъти водачите на тези триколесни електрически превозни средства използват възможностите на електрическите двигатели за бързо набиране на скорост и се движат по начин, при който евентуален сблъсък с пешеходец би причинил травми и на двамата участника. При предоставянето за определено време на тези триколки няма обозначение на конкретно място и/или маршрут, където могат да се използват за развлечение, поради което те се използват дотам, докъдето може да издържи акумулатора им. Не се упражнява и контрол от лицата, които ги дават за ползване относно възрастта на лицата, на които се предоставят ...

**Чл.-кор. проф. Хр. Белоев:** Моля, за тишина.

**Г-н П. Милков:** Често могат да бъдат видяни непълнолетни, а дори и малолетни водачи. А това представлява пътни превозни средства с електрически двигател. С оглед на изложеното се обръщам към вас и ви моля да дадете отговор на следните въпроси: на какво правно основание се предоставят тези триколесни електрически превозни средства на граждани? И моля да ми бъдат предоставени копия от договорите с лицата, извършващи дейността. Има ли яснота Община Русе относно техническите характеристики на тези превозни средства и изискванията на производителите за управлението им? Ако има моля, да бъда запознат. Установени ли са правила къде и кой може да ги управлява, на кого следва да се предосатвят за управление, инструктират ли се гражданите за трасето?

**Чл.-кор. проф. Хр. Белоев:** Моля, за тишина.

**Г-н П. Милков**: Все едно се изказва гражданин, а не е питане на общински съветник.

**Чл.-кор. проф. Хр. Белоев:** Моля, за тишина.

**Г-н П. Милков**: Така шума и бройката на хората го подсказва. Установени ли са правила къде и кой може да ги управлява? На кого следва да се предоставят за управление? Инструктират ли се гражданите за трасето, по което могат да се карат и за ограниченията, които трябва да спазват, и правилата за безопасност: каски или други защитни средства, предимства и друго. Упражнява ли Община Русе контрол по изпълнение на договорите с лицата и ако да, констатирани ли са нарушения от лицата, предоставящи триколесните превозни средства? Какви мерки ще бъдат предприети, за да се ограничат нарушенията при използване на посочените пътни превозни средства? Приложил съм снимки, които вие би трябвало да видите. Тази снимка беше ..., чашата днеска се използва, преливането на чашата за мене. Значи този човек караше кола със скорост равна на скоростта на моя автомобил по „Плиска“ и аз го снимах, защото се возеше дете. Вижда се как се вее рокличката и косата му. Това за мене е недопустимо и изключително опасно, точно преминавахме пешеходната пътека, където от лявата страна е снимката на другото дете, което е убито, там успях да го настигна и да го снимам. Другата снимка е на центъра пред Халите, този човек мина толкова бързо, че реакцията ми позволи да го снимам след като го видях засилен към мен, говорейки по телефона, той ме подмина и чак на 20-ия метър успях да го снимам, това беше по главната улица. Вие виждате значи, доразвивам питането, че те се движат ..., това е бъдещето на света, тези електрически превозни средства, но ние трябва да кажем ясно какво представлява те и какви права им даваме. Те за развлечение ли са или за превоз? Благодаря.

**Чл.-кор. проф. Хр. Белоев:** Да, благодаря. Госпожа Кръстева.

**Г-жа Н. Кръстева:** До г-н Пенчо Милков, общински съветник в Общински съвет-Русе, относно питане рег. Индекс 94П139-9 от 12.09.2016 г. за електрически триколки, основание правила за движение в град Русе. Уважаеми г-н Милков, във връзка с Ваше питане Ви уведомявам следното, по точка 1: правното основание за предоставянето на този вид пътни превозни средства е регламентиранов Наредба 5 на ОбС-Русе за търговската дейност на територията на Община Русе. На редовно заседание, проведено на 29.05.2015 г. комисията по организация и безопасност на движението е разгледала депозирано от „Нова Венд“ ЕООД Искане, рег. индекс № 30965 от 13.05.2015 г. и е приела маршрут за движение на детски акумулаторни колички в Парка на младежта, тръгвам от по отзад, това са за мъничките колички. На основание чл. 16, ал. 1 от Наредба 5 на ОбС-Русе за търговската дейност на територията на Община Русе е постъпило искане от дружеството рег. Индекс ТУ04342 от 14.06.2016 г. за издаване на разрешение за ползване на място. За извършване на търговска дейност на открито на „Нова Венд“ ЕООД е издадено разрешение за ползване на място 318 от 16.06.2016 г., на основание чл. 15 от Наредба 5 на ОбС-Русе за търговската дейност на територията на Община Русе. Дружеството заплаща такса за заета площ от 2 кв.м. в размер на 54,40 лв. месечно, определена съгласно чл. 23, ал. 1, т. 1.1, буква б и ал. 4 от Наредба 16 за определянето и администрирането на местните такси, цени на услуги и права на територията на Община Русе, приета от ОбС-Русе. Второ, на редовно заседание, проведено на 30.06.2016 г. Комисията по организация и безопасност на движението е разгледала постъпило в общинска администрация от „РАДЕМАЛ“ ЕООД, искане рег. индекс №30-7923-1#1/07.07.2016 г. и приела маршрут за движение на еко-скутери в Парк на младежта, за летния сезон. Определеният маршрут е: крайна алея, определена (сигнализирана) за движение на велосипедисти и успоредна на ул. „Алеи възраждане“, алеята за тенис кортовете, алея Младост и алея Перистери - западна част. Съгласно становището на Комисията по организация и безопасност на движението „РАДЕМАЛ“ ЕООД носи отговорност за безопасността на движение на пешеходците и ползващите еко-скутерите и има задължението да уведомява писмено клиентите си за разрешения маршрут за ползване. На основание чл. 16, ал. 1 от Наредба №5 на Общински съвет – Русе за търговската дейност на територията на Община Русе от дружеството е постъпило искане регистрационен индекс ТУ-04-376/04.08.2016 г. за издаване на разрешение за ползване на място. За извършване на търговска дейност на открито на „РАДЕМАЛ“ ЕООД е издадено разрешение за ползване на място №352/08.08.2016 г., съгласно чл. 15 от Наредба №5 на Общински съвет – Русе за търговската дейност на територията на Община Русе. Заетата площ от 5 кв. м. е определена на основание чл. 23, ал. 1, т. 1.1, буква „б“ и ал. 4 от Наредба №16 за определянето и администрирането на местните такси, цени на услуги и права на територията на Община Русе, приета от Общински съвет – Русе и се заплаща такса в размер на 136,00 лв. месечно. Трето, във връзка с постъпила жалба, вх. №94В-6655-2/18.07.16 г. от г-н Владко Игнатов Андреев до Кмета на Община Русе за извършване на нерегламентирана търговска дейност, чрез предоставяне за временно ползване на електрически еко-скутери на открито върху терен общинска собственост в Парка на младежта, за неспазване на изискванията на Наредба №5 на Общински съвет – Русе, е сигнализирано СЗ „КООРС“ за извършване на проверка, на основание чл. 25, ал. 1 от Наредба №5 на Общински съвет – Русе. При направените проверки от специализираното звено „КООРС“ на нарушителя са съставени 6 бр. фишове, 2 акта и е издадено едно наказателно постановление. По точка 2 Община Русе има яснота, относно техническите характеристики на тези превозни средства, тъй като Комисията по организация и безопасност на движението (КОБД) изисква от заявителя технически характеристики, съобразно които в настоящия случай еко-скутерите представляват съоръжения от категорията на велосипедите с характеристики предоставени към подадените документи, които сме приложили към настоящия отговор. По точка 3 като вид велосипед същите следва да съблюдават въведените правила за управление на велосипеди, както и Закона за движение по пътищата (ЗДвП). Предвид, забраната, съгласно чл. 81, т.5 от ЗДвП за управление на подобни превозни средства по площите, предназначени само за пешеходци на основание чл.13, ал.2, т.9 и т.13 от Наредба №5 на Общински съвет – Русе за търговската дейност на територията на Община Русе се внася искане и се определя маршрут от КОБД, когато има заявено желание от фирма да предоставя подобни съоръжения, като забавление. По пл. „Свобода“, тротоара пред Халите и др. пешеходни зони не са издавани разрешения за движение на подобни съоръжения. По точка 4 и точка 5 Пътно превозно средство, съгласно ЗДвП е съоръжение, придвижвано по пътя на колела и използвано за превозване на хора и/или товари. Съгласно чл.165, ал.1, т.1 от Закона за движение по пътищата, определени от министъра на вътрешните работи служби контролират спазването на правилата за движение от всички участници в движението и техническата изправност на движещите се по пътя превозни средства. При изпълнение на функциите си по този закон определените от министъра на вътрешните работи служби, съгласно чл.165, ал.2, т.1 имат право да спират пътните превозни средства и да проверяват документите за самоличност. Същите служби имат право за установяване на нарушението да използват технически средства или системи, като в случая за регистриране на скорост за движение. Предвид горното ефективен контрол може да бъде осъществяван само от ОД на МВР. Приложение: копие от разрешенията за ползване на място и характеристиките на акумулаторните колички и еко-скутери.

**Чл.-кор. проф. Хр. Белоев:** Да, благодаря. Господин Милков.

**Г-жа Н. Кръстева:** Извън отговорът, г-н Милков, комисията разглежда само тогава заявления, които по реда на Наредба 5 са поискали да извършват търговска дейност, респективно се препращат при нас като компетентна комисия относно технически параметри и ние определяме маршрут. Другото е съобразно таксите по Наредба 5.

**Чл.-кор. проф. Хр. Белоев:** Да, г-н Милков.

**Г-н П. Милков:** Благодаря за отговорът на г-жа Кръстева. Смятам, че най-вече заострих вашето внимание, но първо в отговора вие не ми предлагате договорите с лицата. Защото най-ефективния контрол на една дейност е договора, който му разрешава да я върши. КАТ сигурно ще състави някакъв акт, но това по никакъв начин няма да прекрати незаконосъобразната практика, поради това аз поисках договорите, за да видя има ли в тях механизъм и ако няма да ви предложа. Второ, затова продължавам да твърдя, че именно общината констатирайки очевадното, просто живея във „Възраждане“ и всеки ще ви каже, че скутерите по артериите, по улиците стигат до там, докъдето им стига тока, очевадното нарушаване трябва да се обърне според мен внимание ... Не да се прекратяват веднага договорите, но да се обърне внимание на лицата, надявам се да съм заострил и тяхното внимание, да се посочва на хората, които получават тези устройства да не карат, някакви правила за управление. Да се сложи къде и тия алеи, които Вие казахте никога не ви ги казват, когато вземате устройство. Дори да искате да спазите тоя маршрут той не ви е указан по никакъв начин. И от тука лицата наистина считат, че могат да карат, където искат. Тоест най-малкото това да се направи. Не съм съгласен, че това представляват колелета. Детайлно се запознах с информацията, която ми е предоставена в отговора, техническа, макар и на английски, навсякъде ... (коментар от зала не се чува) Да, най-отзад ... (коментар от зала не се чува) Сега, точно това, ще стигна и до там. Информацията, която е предоставена на английски навсякъде електрически скутер 500-ватов, а това, което ви е дадено като превод пише 35-ватов. Тоест или има разлика между двата превода и това, което ви е дадено, едно от двете не е вярно. Затова пак ви казвам, те се ускоряват, аз съм го карал преди да си пусна питането. Това е превозно средство, което се ускорява бързо, типично за електрически двигател и действително създава предпоставка, движиш се с висока скорост подобно на много бързо колело. Затова, надявам се, че съм ви заострил вниманието поне да се появи информация къде гражданите, искащи да спазят закона им е позволено да го карат. В бъдеще, в средносрочен план общината, напредничаво според мен трябва да вземе отношение и да погледне, че това е бъдещето. Това е хубаво да се движат в центъра такива хора и по улиците, защото не замърсяват въздуха, но да го регламентираме допълнително.

**Чл.-кор. проф. Хр. Белоев:** Да, благодаря. Заповядайте.

**Г-жа Н. Кръстева:** Господин Милков, при изготвяне на отговора, тъй като той е компилация между ресора, който ръководя и „Икономика и управление на собствеността“ от там съобразно Наредба 5, с която аз не работя, но работят колегите ми бе изрично уточнено, че договори няма. Има разрешения за ползване, които ние сме ви предоставили. Тоест информация общинска администрация в отговора си не е открила. Няма договори, това е разписано в Наредба 5. Ако има някакви пропуски аз пък тука на свой ред ще Ви апелирам направете работна група и си оправете Наредба 5, защото Наредба 5 ви дава тая възможност. Аз нямам основание при ... или общинска администрация изобщо ... При постъпило при колегите, в друг ресор искане за извършване на търговска дейност, което е позволено в наредба и колегите препращайки ги до компетентната комисия при нас, ние нямаме основание щом има разрешителен режим във ваша наредба ние да откажем. Пак казах договори няма, има разрешения, които сме Ви приложили към договора. На следващо място, г-н Милков, ние сме съмишленици и в тази насока. Това е подобно и на ролеристите, и на скейтбордистите, и на всички екстремно каращи госпожи и господа. И обръщам внимание на последно място, че така ..., защото от микрофона поднасяйки се под този начин данните, аз пък зачитам – идеален за разходка в парка, влиза в категорията на велосипедите. Нали, аз няма от къде да си го измисля ..., характеристичните данни, които ...

**Чл.-кор. проф. Хр. Белоев:** На производителя. (коментар от зала не се чува)

**Г-жа Н. Кръстева**: Тези страници, които са на английски дават данни за това, че максимално допустимата също скорост е 20 km/h , аз съм си ги подчертала при отговора. Та в общи линии пак казвам извън контекста на отговора, за да го дообогатим, съмишленици сме всички. Опираме пак най-вече до контрол и ще ви дам един пример. На последното заседание на Комисия по организация и безопасност на движението от друга фирма, не мога да вия цитирам коя беше, на която не сме дали, не дадохме разрешение точно, поради факта, че не бяха предоставили никакви доказателства. Ние им изискахме сертификати, това че са минали през лицензирани някакви оператори, които дават разрешения и така ... Но, съмишленици сме в тая насока. ( коментар от зала не се чува) Пак казвам, обаче Наредба №5 ви го позволява.

**Чл.-кор. проф. Хр. Белоев:** Да, това породи и други изказвания. Емил Милушев. Господин Милков, те стотици неща излизат за най-различни уреди и най-елементарното двуколесното 390 лв. струва, всеки може да си го купи и детето му да кара или големи хора съм виждал да ги карат, тъй че може би не само фирми, които сключват договори. Тук е въпрос, по който трябва да се помисли. Тия неща ще наводняват занапред.

**Г-н Ем. Милушев:** Поисках думата, за да си кажа мнението, а не да вземам някаква страна. И аз като г-н Милков доста съм мислил по тоя проблем, защото и аз като управлявам автомобила си по улиците виждам подобно кадри на тия, които видяхме на екрана. И най-лошото е, че виждам малки деца, ама наистина малки деца, хвърчат не с 20 km/h, имам представа колко е 20 km/h. Според мен проблемът е в Закона за движение по пътищата. Тези неща, както каза и проф. Белоев все повече навлизат. Тези неща, нали не се изразих правилно, тези превозни средства. Според мен проблемът трябва да се реши на законово ниво, законодателно. В Закона за движение по пътищата накрая в допълнителните разпоредби има легални дефиниции на определени категории превозни, на всички превозни средства, които според закона са допустими да се движат по пътищата. Има определение за велосипед. Това, което видяхме на екрана не е велосипед. Производителят може би е написал, както каза г-жа Кръстева, но това си е негово мнение. Велосипед означава превозно средство, което се задвижва с човешка сила. Така, че категорично има ли намесата на електрически ток това не е велосипед, не е и МПС-во по дефиницията, каквато е в закона. И според мен, докато този проблем не се реши в закона би трябвало да прилагаме правилата, които са за пътни превозни средства, които не са МПС-ва. Примерно правилата, които прилагат ППС-ва задвижвани от животинска тяга. (коментар от зала не се чува) Моето мнение е, че там намираме само общи разпоредби. Контролът, обаче за движение по пътищата не е на общинска администрация. Тъй, че ние не можем да направим кой знае какво. Тези разрешения, които издава общината и които контролира, както каза г-жа Кръстева, те са в областта на търговската дейност. Някой си подал разрешение, иска да извършва търговска дейност, да отдава под наем такива превозни средства, добре, ако отговаря на изискванията на наредбата ще му бъде дадено разрешение. Но контролът по движение по пътищата принадлежи единствено и само на Дирекция „Пътна полиция“ към МВР. И затова моето мнение е, че докато проблема не се реши в закона ще трябва да прилагаме по аналогия правилата за пътни превозни средства, които не са МПС-ва, които не са релсови превозни средства и които не са велосипеди, защото за тях има изрична правна уредба. Все повече, както казах тези пътни превозни средства ще навлизат масово, въпроса е родителите как ще осъществяват контрол върху децата си, защото действително виждам наистина малки деца, които още не знам, едва са се научили или не са се научили да управляват велосипед, а ги виждам с такива електрически триколки и то с голяма скорост. Благодаря.

**Чл.-кор. проф. Хр. Белоев:** Благодаря. Питане от Иво Пазарджиев. (коментар от зала не се чува) Да, г-н Ганчев процедурно предложение.

**Г-н Г. Ганчев:** Господин Председател, предлагам в списъка, в който се подписваме да им начало и край, две графи. Начало и край, процедурно ще го направя предложението и на председателския съвет сигурно, защото не може по 1/3 или 2/3 от съветниците да напускат, защото останали една или две точки. Аз не по-малко ангажименти имам сигурно от доста хора.

**Чл.-кор. проф. Хр. Белоев:** Да, благодаря. Това ще го обсъдим на председателски съвет и може би началото на всяко едно заседание, след почивка и края. Да, ще го обсъдим и ще вземем общо решение. Господин Пазарджиев.

**Г-н Иво Пазарджиев:** Аз абсолютно подкрепям това, което г-н Ганчев каза. Има общински съветници, които идват за една, две точки, подписват се и си заминават, това не е еднократно. Относно питането ми, уважаеми г-н Кмете, презпоследните месеци, след проведени приемни на общински съветници от групата на „Патриотите-ВМРО-Глас народен”, многократно беше поставен проблемът с изоставените автомобили на територията на Община Русе. От години голяма част от улиците и междублоковите пространства в града ни се използват от недобросъвестни граждани като място за разполагане на излезли от употреба автомобили. Това засилва проблемът с липсата на парко-места – проблем на големите градове в световен план, който се наблюдава и в нашия град. Също така, изоставените автомобили загрозяват облика на града ни. След проведените приемни и получени от граждани сигнали Ви сигнализирах за изоставени от години автомобили, като дори имаше случай на автомобил със стар регистрационен номер. След подадените сигнали, последваха незабавни действия от страна на общинска администрация. Съгласно чл.34 от Наредба №15 на ОбС – Русе за управление на дейностите с битови, строителни и масово разпространени отпадъци на територията на Община Русе, кметът назначава комисия за извършване на проверки на моторни превозни средства, за които има съмнение, че са излезли от употреба. Моите въпроси към Вас, господин Кмете, са следните: колко автомобила на територията на Община Русе са били обект на проверка от комисията, съгласно чл.34 от Наредба №15 на ОбС – Русе през 2015 г.? За колко броя излезли от употреба МПС са издадени предписания на собствениците им от комисията, в изпълнение на разпоредбата на чл.35, ал.1 от Наредба №15 на ОбС – Русе през 2015 г.? За колко броя излезли от употреба МПС е издадена заповед за принудителното им преместване и предаването им в център за разкомплектуване на МПС през 2015 г., в изпълнение разпоредбата на чл.37, ал.1 на Наредба №15 на ОбС – Русе? Колко акта за установяване на административно нарушение са съставени на собственици на излезли от употреба МПС, в изпълнение на разпоредбата на чл.38 от Наредба №15 на ОбС – Русе през 2015 г.? И последният въпрос, кои са лицата, с които Община Русе има сключен договор за извършване на дейности по събиране, транспортиране, временно съхраненние и разкомплектуване на излезли от употреба МПС?

**Чл.-кор. проф. Хр. Белоев:** Да, благодаря. Заповядайте, г-жа Кръстева.

**Г-жа Н. Кръстева:** До г-н Иво Пазарджиев, общински съветник от групата на „Патриоти-ВМРО-Глас народен, относно питане с вх. №06-01-138/08.09.2016 г. Уважаеми г-н Пазарджиев, след запознаване със съдържанието на изложените от Вас въпроси по отношение на излезлите от употреба моторни превозни средства и действията предприети от Община Русе по събиране на излезли от употреба моторни превозни средства от имоти общинска и държавна собственост, и предаването им в центрове за разкомплектуване, Ви отговарям следното: на първия въпрос - обект на проверки на територията на Община Русе за 2015 год. са били 188 броя моторни превозни средства. Проверките са извършени чрез обходи от служители на отдел „Екология“ при Община Русе и на база подавани сигнали от граждани. По точка 2, в изпълнение на разпоредбите на чл.35, ал.1 от Наредба 15 за управление на дейностите с битови, строителни и масово разпространени отпадъци на територията на Община Русе за 2015 г. са били поставени 49 броя стикери-предписания на собствениците на излезли от употреба моторни превозни средства от комисията по чл.34 от Наредбата. Предписанията към собствениците за преместване на излезли от употреба моторни превозни средства са поставени на видно място на моторното превозно средство и представляват стикер по образец. Връчването на предписанието за преместване на излезли от употреба моторни превозни средства се счита за изпълнено след поставяне на стикера. Срокът за преместване на излязлото от употреба моторно превозно средство е тримесечен. По въпрос 3, по смисъла на чл.37, ал.1 от Наредба №15 на ОбС – Русе през 2015 г. не са издавани заповеди за принудително преместване на излезли от употреба моторни превозни средства поради факта, че тримесечния срок от поставяне на първите стикер- предписания е изтекъл в началото на 2016 г. По въпрос 4, през 2015 г. не са издавани актове за установяване на административни нарушения на собствениците на излезли от употреба моторни превозни средства отново поради факта, че тримесечния срок от поставяне на първите стикери, предписания е изтекъл в началото на 2016 г. По въпрос 5, между Община Русе и „Българска Рециклираща Компания“ АД е сключен Договор за сътрудничество за организиране на дейности по събиране, съхраняване и разкомплектоване на излезли от употреба моторни превозни средства и по повторна употреба, рециклиране и оползотворяване на отпадъци от моторни превозни средства (МПС) на територията на Община Русе. Подизпълнител на „Българска Рециклираща Компания“ АД е фирма „Еко Варна“ ЕАД. Към днешна дата са обходени 478 бр. МПС-ва, а поставените стикер-предписания са 190 бр. Доброволно преместени от собствениците вследствие поставените стикери са 58 бр. излезли от употреба моторни превозни средства от 101 брой, за които е извършена повторна проверка в изпълнение на разпоредбите на чл.35, ал.4 от Наредба №15 на ОбС – Русе през 2015 г. За 43 броя е издадена заповед за принудително преместване, а за 89 бр. излезли от употреба моторни превозни средства тече тримесечния срок от поставяне на стикер-предписанията. Извън отговорът, както и предният път ще си позволява да ви кажа, че ОбС-Русе беше мисля, че една от първите общини, която след приемане на Закона за управление на отпадъците прие собствена наредба. Действително, но тук също сме така безсилни, в закон много с дълги сроковете, но те са съобразно закон. Тоест виждаме една кола, отива комисия, слага лепенка, трябва да чакаш 3 месеца, след тия 3 месеца повторна проверка. А пък след това знаете заповедта, че е индивидуален административен акт, подлежи на обжалване. Тоест реално от самото залепяне на стикер-предписание до фактическото изземане на тая кола в най-добрия случай минават минимум 4, да не кажа 5 месеца, но това е отново уредено в закон.

**Чл.-кор. проф. Хр. Белоев:** Да, благодаря. Господин Пазарджиев.

**Г-н Иво Пазарджиев:** Благодаря на г-жа Кръстева за отговора. Ще си позволя да Ви цитирам, смятам че сме съмишленици в тая борба. Иска ми се, обаче да ви кажа честно тая комисия да покаже малко по-сериозни резултати занапред като задам само два уточняващи въпроса. Тая комисия има ли си някакъв график да прави обходи в града или работи предимно по сигнали на граждани? И относно последният абзац от отговора Ви, където сте ми отговорили, че към днешна дата са обходени 478 броя МПС, това става въпрос за 2016 г., до момента ли?

**Чл.-кор. проф. Хр. Белоев:** Да.

**Г-жа Н. Кръстева:** Значи, това, което г-н Пазарджиев, мога да доуточня, аз и в отговора съм ви го казала, че предимно се извършва чрез обходи, като разчитаме и на подадени сигнали. Комисията има работен график, държа, обаче да отбележа, че тя отново е със съдействието на органите на МВР, СЗ „КООРС“. Преди всеки обход ние разменяме една вътрешна кореспонденция, с която директора на СЗ „КООРС“ определя служител, както и директора на ОД на МВР техен служител, защото по тия обходи не ходи само общинска администрация. Има си работен график, смея да твърдя, че комисията работи доста добре. Втория въпрос ... (коментар от зала не се чува)

**Чл.-кор. проф. Хр. Белоев:** Дали до 2016-та ...

**Г-жа Н. Кръстева:** Аз Ви отговорих, за 2016-та. В крайна сметка отново извън отговорът ще поясня, че ние с Вас често кореспондираме по тая тема. Вие също сте подавали сигнали, виждате и реакцията по тях, ние ви отговорихме. Така, че просто късното ..., влизането в сила на закона и приемането на наредба фактически удължи срока, в който реално може да се вземат действия. Но комисията работи и мисля, че резултатите са очевидни.

**Чл.-кор. проф. Хр. Белоев:** Да, благодаря.

**50 Точка**

**Изказване на Светлозар Ангелов – вх.№ 644/2016 г.**

**Чл.-кор. проф. Хр. Белоев:** Светлозар Ангелов тук ли е? Няма го, постъпило е описано на 4 реда, че във връзка с инфраструктурен ремонт.

**51 Точка**

**Изказване на Бойко Никифоров**

**Чл.-кор. проф. Хр. Белоев:** И това, което гласувахме в началото Бойко Никифоров, заповядайте. Той желае да се изкаже във връзка със замърсяването на въздуха. Имате 3 минути.

**Г-н Б. Никифоров:** Уважаеми госпожи и господа общински съветници, благодаря за възможността, която ми дадохте да се изкажа. Нека да кажем, че проблемът със замърсяването на въздуха е общ. Проблемът не е Монтюпе, проблема съществува от много години. И само с едно изречение ще кажа, че общината не е вярно, че не може да контролира този процес. И всеки строеж, когато се завърши, всяка такава инсталация завършва с ...., започва с разрешително за строеж и завършва с документ за въвеждане в експлоатация, в който участва общината. Има една наредба, която тотално е погазена, това е Наредба №7 от 25.05.1992 г., която е влязла в сила през 2005 година. Това е наредба за хигиенните изисквания, за здравна защита на селищната среда. Таиз наредба определя хигиенно-защитни зони между жилищните сгради и замърсителите. 3000 метра е за преработка на нефтопродукти, какво прави Полисан и Приста ойл, като между тях и жилищните сгради няма повече от 1 км.? За Монтюпе 3000 метра, вторична преработка на цветни метали в количество над 3000 тона, производства и т.н., 3000 метра, няма 3000 метра. Производство на битум, катран, гудрон, полугудрон и т.н. защитна зона 2000 метра, Лубрика. Между Лубрика, „Здравец-Изток“, кварталът Захарна фабрика по никакъв начин няма 2000 метра. Това е само една наредба, която тотално е погазена и всички разрешителни за строеж и въвеждане в експлоатация са дадени, тъй че общината, ако си беше вършила работата тези предприятия може би нямаше да се състоят и нямаше да замърсяват града. И това, което искам да кажа, че ние гражданите искаме, искаме да помогнем на общината да си свърши работата. Знаем, че става дума за големи инвестиции, за големи интереси, знаем че има натиск и г-н кмета го каза днес. През месец септември миналата година ние предложихме на Общински съвет да вземе решение за създаване ...., свършвам, за създаване на Обществен съвет по екология. Перфектно внесена подписка по Закона за прякото участие на гражданите във властта. И ние, обръщам се към г-н Белоев, тъй като Вие ..., Вашия Общински съвет е правоприемник на предния общински съвет да разгледате предложението. Ние сме го внесли, то въобще не беше разгледано. Аз ще направя и писмено предложение като със създаването на такъв обществен съвет ще имате гласа на хората, ще имате гласа на специалистите и ще бъде по-лесно да се аргументирате пред инвеститорите защо ще трябва да изпълняват условията за защита на населението.

**Чл.-кор. проф. Хр. Белоев:** Да, благодаря. Направете предложението и ще го внесете в деловодството. Благодаря на всички, закривам заседанието.

**Забележка:** Протоколите с резултатите от поименното гласуване по точки 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 25, 27, 29, 39 и 41 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**